ޣައިރު ހާޒިރުގައި ހުކުމްކޮށް ޕާސްޕޯޓް ހިފަހައްޓާފައިވާ 422 މީހުން\nޣައިރު ހާޒިރުގައި ހުކުމްކޮށް ޕާސްޕޯޓް ހިފަހައްޓާފައިވާ އެތައް ބައެއް، އެތައް ޒަމާނެއް؛ ހައްލެއް ހޯދަނީ\n25 ނޮވެންބަރު 2021 - 10:37 1\nމާފުށީ ޖަލުގައި ހޯމް މިނިސްޓަރާއި ކަރެކްޝަންގެ ވެރިން: ޣައިރު ހާޒިރުގައި ހުކުމް ކޮށްފައިވާ 422 މީހަކު ހުކުމް ތަންފީޒުނުކޮށް އެބަތިބި\nޣައިރު ހާޒިރުގައި ހުކުމްކޮށް, އެ ހުކުމް ތަންފީޒުކުރުމުގެ ބަދަލުގައި ޕާސްޕޯޓް ހިފަހައްޓައި އެތައް އަހަރެއްވެފައިވާ ގިނަ ބައެއްގެ މައްސަލަ ސަމާލުކަމަށް އައިސް އެކަމުގައި ހައްލު ހޯދުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީން ހުށަހެޅުންތަކެއް ހުށަހަޅައިފި އެވެ.\nމަޖިލީހުގެ ނައިބު ރައީސް އީވާ އަބްދުالله ޖުޑިޝަރީ ކޮމިޓީއަށް ހުށަހެޅި މި މައްސަލަ ބެލުމަށްފަހު އެ ކޮމިޓީން މިހާރު ވަނީ ރިޕޯޓެއް އެކުލަވާލާފަ އެވެ.\nއެ ރިޕޯޓްގައިވާ ގޮތުން ޣައިރު ހާޒިރުގައި ހުކުމްކޮށް އެ ހުކުމް ތަންފީޒުކުރުމަކާ ނުލައި މިދިޔަ އަހަރުގެ ފެބުރުއަރީ މަހުގެ ނިޔަލަށް 287 މީހަކު ތިއްބެވެ.\nއެ އަދަދު މި ވޭތުވެދިޔަ އަހަރު ތެރޭ ވަނީ ބޮޑުވެފަ އެވެ. އެގޮތުން, މިދިޔަ އޮކްޓޯބަރު މަހުގެ ނިޔަލަށް ޣައިރު ހާޒިރުގައި ހުކުމްކޮށް އެ ހުކުމް ތަންފީޒުކުރުމަކާ ނުލައި ޕާސްޕޯޓް ހިފަހައްޓާފައިވާ 422 މީހަކު އެބަ ތިއްބެވެ.\nމީގެ ތެރޭގައި ބިދޭސީން ވެސް ހިމެނެ އެވެ. އަދި މީގެ ތެރެއިން 17 މީހެއްގެ މައްސަލައަކީ މިހާރު އަމަލު ކުރަމުންދާ ގާނޫނުއަސާސީގެ ކުރިން ނިންމާފައިވާ މައްސަލަތަކެވެ. އެމީހުންގެ ޕާސްޕޯޓް އެގޮތަށް ހިފަހައްޓާފައި ހުންނަތާ އެހާ ދުވަސްވީ އެވެ.\nޣައިރު ހާޒިރުގައި މަދަނީ އަދި ޖިނާއީ ކުށްތަކުގައި ވެސް ހުކުމްކޮށްފައިވެ އެވެ. މަދަނީ މައްސަލަތަކުގެ ތެރޭ ދަރަންޏާއި ފައިސާ ނުދައްކާ މައްސަލަތައް ގިނަ އެވެ.\nޖިނާއީ މައްސަލަތަކުގެ ތެރޭ މަސްތުވާތަކެއްޗާއި ޖިންސީ ގޯނާ އާއި ޒިނޭ އާއި ޓެރަރިޒަމްގެ މައްސަލަތަކުގައި ކުށް ސާބިތުވެފައިވާ މީހުން ހިމެނެ އެވެ.\nޣައިރު ހާޒިރުގައި ހުކުމްކޮށްފައިވަނީ ޖަލަށްލުމަށާއި ގޭބަންދާއި އަރުވާލުން އަދި ކޮމިއުނިޓީ ސާވިސްއަށެވެ. ޑައިމޯފިން ޓްރެފިކް ކުރުމުގެ މައްސަލައެއްގައި ޣައިރު ހާޒިރުގައި 25 އަހަރަށް ޖަލަށްލާން ހުކުމްކޮށް އެ ހުކުމް ތަންފީޒުނުކުރާ މީހަކު ވެސް އެބަ ހުއްޓެވެ.\nގިނައީ ކުރު މުއްދަތުގެ ހުކުމްތައް ކަމަށްވީ ނަމަވެސް, އެ މުއްދަތު ހަމަވެގެން ދިޔަ ފަހުން ވެސް ޕާސްޕޯޓް ދޫކޮށްލާފައެއް ނުވެ އެވެ.\nޖުޑިޝަރީ ކޮމިޓީގެ ބައްދަލުވުމެއްގެ ތެރެއިން\nހާޒިރުގައި ޝަރީއަތް ހިންގުމުގެ އަސާސީ ހައްގު\nއާ ގާނޫނުއަސާސީގެ ދަށުން ހާޒިރުގައި ޝަރީއަތް ހިންގުމުގެ ހައްގު ހޯދައިދީފައިވާއިރު, ޖިނާއީ މައްސަލަތަކުގައި އެމީހެއްގެ ޣައިރު ހާޒިރުގައި ޝަރީއަތްކުރެވިދާނެ ގޮތްތަކެއް އިޖްރާއަތާ ބެހޭ ގާނޫނެއްގައި ވެސް ނެތެވެ.\nއަދި މިނިވަން ޑިމޮކްރެޓިކް މުޖުތަމައުތަކުގައި އިސްތިސްނާ ހާލަތެއްގެ ގޮތުގައި ދެވިފައިވާ ހަނި ފުރުސަތަށްވުރެ, ފުޅާކޮށް ޖިނާއީ މައްސަލައެއްގައި ޣައިރު ހާޒިރުގައި ޝަރީއަތް ކުރެވިގެން ނުވާނެ ކަމަށް ކޮމިޓީ ރިޕޯޓްގައި ފާހަގަކުރި އެވެ.\nމަދަނީ މައްސަލަތަކުގައި ވެސް މީހެއްގެ މައްޗަށް ޣައިރު ހާޒިރުގައި ހުކުމްކުރުން ބަޔާންކުރާ ވަކި ގާނޫނެއް ރާއްޖޭގައި ނުވާކަން ވެސް ފާހަގަކުރި އެވެ. ނަމަވެސް "ކޯޓަށް މީހުން ހާޒިރުކުރުމުގައި އަމަލުކުރާނެގޮތުގެ ގަވާއިދު"ގެ 28 ވަނަ މާއްދާއަށް ހަވާލާދީ މަދަނީ މައްސަލަތަކުގައި ޣައިރު ހާޒިރުގައި ހުކުމްކުރަމުންދެ އެވެ.\nސުޕްރީމް ކޯޓުން މިފަހުން ނިންމި މައްސަލައެއްގެ ހުކުމްގައި ފާހަގަކުރި ގޮތުގައި، އެ ގަވައިދަކީ އެއްވެސް ހާލަތެއްގައި މަދަނީ މައްސަލައެއް ދައުވާ ލިބޭ ފަރާތުގެ ޣައިރު ހާޒިރުގައި ހުކުމް ކުރުމަށް ފުދޭ ގަވައިދެއް ނޫނެވެ. އަދި އެ ގަވާއިދުގައި ޣައިރު ހާޒިރުގައި ހުކުމް ކުރުމާ ގުޅޭ އެއްވެސް ތަފްސީލެއް ނެތް ކަމަށް ހުކުމުގައި ފާހަގަކުރައްވާފައި އޮވެ އެވެ.\n"ޣައިރު ހާޒިރުގައި ކުރާ ހުކުމެއް ކޮށްފިކަން އެ ހަސްމަކަށް އެނގޭ ހިސާބުން އެ ހަސްމު ދެން އަމަލު ކުރަންވީ ގޮތާއި ކޯޓުތަކުން އަމަލު ކުރަންވީ ގޮތް އެނގެން ނެތުމުން ޣައިރު ހާޒިރުގައި ކުރެވޭ މިފަދަ ހުކުމްތަކުން އިންސާފު ގެއްލުމަށް މަގުފަހިވެ އެވެ." ހުކުމްގައި ވެއެވެ.\nހުކުމް ތަންފީޒުކުރަން ޒިންމާ އަދާކޮށްފައެއް ނެތް\nޣައިރު ހާޒިރުގައި ހުކުމްކޮށް ދިގު މުއްދަތެއް ފާއިތުވެ ގޮސްފައިވަނީ ތަންފީޒީ އިދާރާތަކުން އެ ފަރާތްތައް ހޯދައި ހުކުމް ތަންފީޒުކުރުމަށް އެކަށީގެންވާ މަސައްކަތްކޮށްފައި ނެތުމުން ނުވަތަ ޒިންމާ ފުރިހަމައަށް އަދާކޮށްފައި ނެތުމުންކަމަށް ވެސް ރިޕޯޓްގައި ވެއެވެ.\n"ތަންފީޒުކުރަންޖެހޭ އަސްލު ހުކުމުގެ އަދަބު ތަންފީޒުކުރުމަށް ކަމާގުޅުންހުރި މުއައްސަސާތަކުން އަދާކުރަންޖެހޭ ޒިންމާތައް އަދާކުރުމުގައި ފަރުވާލެއް ނުބަހައްޓައި، އެ އަދަބުގެ ބަޔަކަށް ނުވާ ގޮތަށް އޮތް ކަމެއްކަމުގައިވާ އެ މީހެއްގެ ޕާސްޕޯޓު ގިނަ ޒަމާންތަކަކަށް ހިފަހައްޓައިގެން އުޅުމަކީ ހަމަޖެހޭ ކަމަކަށްނުވުން، އަދި އެއީ އިންސާފުވެރި ގޮތެއް ކަމަށް ބެލެވެން ނެތް," ރިޕޯޓްގައި ވެއެވެ.\nއެހެންވެ, ކޮމިޓީން ނިންމީ ޣައިރު ހާޒިރުގައި ހުކުމްކޮށްފައިވާ މައްސަލަތަކުގެ ބާވަތަށް ބަލައި, އެމީހަކު އިތުރަށް ބަންދުކުރުމުގެ މަސްލަހަތެއް ނެތްނަމަ, އެމީހަކު މިނިވަންކުރުމަށް ގާނޫނީ އަވަސް ހައްލެއް ހޯދުމަށް ބަންޑާރަ ނައިބުގެ އޮފީހަށް ދަންނަވާށެވެ.\nމީގެ އިތުރުން, ޣައިރު ހާޒިރުގައި ހުކުމްކޮށް ޕާސްޕޯޓް ހިފަހައްޓާފައިވާ 422 މީހުންގެ ތެރެއިން ޕާސްޕޯޓް އަވަހަށް ދޫކޮށްލަން ޖެހޭ މީހުން ވެސް ރިޕޯޓްގައި ފާހަގަކުރި އެވެ.\nފެހި ގާނޫނުއަސާސީއަށް އަމަލުކުރަން ފެށުމުގެ ކުރިން ޖިނާއީ މައްސަލަތަކުގައި ޣައިރު ހާޒިރުގައި ޝަރީއަތްކޮށް ހުކުމްކޮށްފައިވާ މީހުން.\nޣައިރު ހާޒިރުގައި ޝަރީއަތްކޮށް ހުކުމް އިއްވިތާ ގިނަ އަހަރުތައް ފާއިތުވި އިރުވެސް ހުކުމް ތަންފީޒުކުރުމަށް ހަވާލުކުރެވިފައިނުވާ މީހުން..\nޣައިރު ހާޒިރުގައި ޝަރީއަތްކޮށް ކުރު މުއްދަތެއްގެ ހުކުމެއް، ނުވަތަ ޖިނާއީ ބޮޑު ކުށަކަށް ނުވާ މައްސަލައެއްގެ ހުކުމެއް އިއްވައި، އެ ހުކުމް ތަންފީޒުކުރުމަށް ހަވާލުކުރެވިފައިނުވާ މީހުން.


Hih haruvumuge sababee Allah thaalaa aa dhuruvun ހިތްހަރުވުމުގެ ސަބަބަކީ ﷲ ތަޢާލާއާ ދުރުވުން – Ilm Hih haruvumuge sababee Allah thaalaa aa dhuruvun\nހިތްހަރުވުމުގެ ސަބަބަކީ ﷲ ތަޢާލާއާ ދުރުވުން\nމިދުނިޔަވީ ޙަޔާތުގައި، ހަރުކަމާއި މަޑުމޮޅިކަމާ ދެމެދު، ހިތަކީ ބަދަލުވަމުންދާ އެއްޗެކެވެ. ފާފަކުރުން އޭގެ މައްޗަށް ވެރިވެގެންފިނަމަ އެ ހަރުވެއެވެ. އަދި ކިޔަމަން ގަތުން އިތުރުވެއްޖެނަމަ އެ މަޑުމޮޅިވެއެވެ.\nހިތްހަރުވުމުގެ ސަބަބަކީ ﷲ ތަޢާލާއާ ދުރުވުމެވެ. ފާފައިގެ ކިލަނބުކަމުގެ ތެރެއަށް އަޅާއަށް ވަދެވިއްޖެނަމަ ދަންނައެވެ. އޭނާގެ މައްޗަށް ވާޖިބުވެގެންވަނީ އެނުބައިކަމަށް ބޯ ނުލެނބުމެވެ. އަދި ކިއެއް ހެއްޔެވެ. އޭނާއަށް އޮތީ އެހަޑިތައް ދޮވެލުމަށްޓަކައި ﷲ ގެ ޙަޟްރަތަށް އަވަހަށް ތައުބާވުމެވެ.\nﷲ ތަޢާލާވަނީ އެއިލާހުގެ ޚަލީލު(އިބްރާހީމް عليه السلام)އާ ބެހޭގޮތުން ޘަނާގެ ބަސް ވަޙީކުރައްވާފައެވެ. އެއީ އެކަލޭގެފާނު ކޮންމެ ޙާލެއްގައިމެ، ﷲ ތަޢާލާގެ ޙަޟްރަތަށް ރުޖޫޢަވެވަޑައިގަންނަވާތީއެވެ. އެއިލާހު ވަޙީކުރެއްވިއެވެ.\n﴿إِنَّ إِبْرَاهِيمَ لَحَلِيمٌ أَوَّاهٌ مُّنِيبٌ﴾ [سورة هود ٧٥]\nމާނައީ: “ހަމަކަށަވަރުން، އިބްރާހީމުގެފާނީ ކޯފާ މަޑު، ދުޢާކުރެއްވުން ގިނަ، ﷲގެ ޙަޟްރަތަށް ރުޖޫޢަވެ، ތައުބާވެވަޑައިގަންނަވާ ބޭކަލެކެވެ.”


Inthikhaabuge dhaaimee voters list nerefi | Mihaaru\nއިލެކްޝަންސް ކޮމިޝަންގެ މެމްބަރުން، މީގެ ކުރިން ބޭއްވި ނޫސްވެރިންގެ ބައްދަލުވުމެއްްގައި ބައިވެރިވެވަޑައިގަންނަވަނީ. --ފޮޓޯ: ނިޝާން އަލީ/މިހާރު\n19 މާޗް 2019 - 11:05\nއަންނަ މަހު ބާއްވާ ރައްޔިތުންގެ މަޖިލީހުގެ އިންތިޚާބުގައި ވޯޓުލާ މީހުންގެ ދާއިމީ ލިސްޓް އިލެކްޝަންސް ކޮމިޝަން (އީސީ) އިން ރޭ ނެރެފި އެވެ.\nފުރިހަމަ ތަފްސީލާ އެކު ހާމަކޮށްފައިވާ ލިސްޓުގައިވާ ގޮތުން 264،442 މީހުންނަށް އަންނަ މަހުގެ ހަ ވަނަ ދުވަހު ބާއްވާ އިންތިޚާބުގައި ވޯޓުލުމުގެ ފުރުސަތު ލިބިފައިވެ އެވެ.\nއެ ކޮމިޝަންގެ މެމްބަރު އަހުމަދު އަކްރަމް ވިދާޅުވީ ބައެއް ކެންޑިޑޭޓުންގެ ނަން އަނބުރާ ނަގާފައިވާތީ އިންތިޚާބުގައި ވާދަކުރަން މިހާރު ތިބީ 387 ކެންޑިޑޭޓުން ކަމަށެވެ. އަދި ވޯޓު ފޮށީގެ އަދަދު ވެސް 505 އަށް އިތުރުކޮށްފައިވާ ކަމަށް ވިދާޅުވި އެވެ.\nރައްޔިތުންގެ މަޖިލީހުގެ އިންތިޚާބު 2019 ފައިނަލް ވޯޓަރސް ލިސްޓުhttps://t.co/MiOZaZTf7m\n— Elections Commission (@ElectionsMv) March 18, 2019\nއޭނާ ވިދާޅުވިގޮތުގައި ރިޔާސީ އިންތިޚާބުގައި އެމީހަކު ވޯޓުލި މަރުކަޒަށް މިފަހަރުގެ އިންތިޚާބުގައި ބަދަލުތަކެއް އައިސްފައިވާނެ ކަމަށެވެ. އެހެންވެ ވޯޓުލާންޖެހޭ މަރުކަޒު ލިސްޓުން ރަނގަޅަށް ބެލުމަށް އީސީން ވަނީ އެދިފަ އެވެ.\nމީގެ ކުރީ އިންތިޚާބަށްވުރެ، މިފަހަރުގެ އިންތިޚާބުގައި ބޮޑަށް މަސައްކަތްކޮށްފައިވާނީ އެ ދާއިރާއެއްގެ ވޯޓު ފޮށި އެއް މަރުކަޒެއްގައި ބެހެއްޓުމަށް ކަން އަކްރަމް ފާހަގަކުރެއްވި އެވެ. އެގޮތުން މާލޭގައި 17 އިމާރާތެއްގައި ކޮންމެ ތަނެއްގައި ހަތަރު ފޮށި ބަހައްޓަން ވަނީ ނިންމައިފަ އެވެ.\n"ވޯޓުލާ މަރުކަޒުގެ ބޭރުގައި ހުންނާނެ އެ މީހަކު ވޯޓުލާންޖެހޭ ތަނާއި ފޮއްޓާއި ހުރިހާ މައުލޫމާތެއް. އަދި އެހީތެރިވުމަށް ވެސް މީހުން ހަރަކާތްތެރިވާނެ،" އަކްރަމް ވިދާޅުވި އެވެ.\nވޯޓުކަރުދާސް ޗާޕުކުރުމަށް މިއަދު ބަޔަކާ ހަވާލުކުރާނެ އެވެ. ނަމަވެސް އެއީ ކޮން ބައެއްކަން ވިދާޅުނުވިއަސް އެ ފުރުސަތަށް އެދި ހުށަހަޅާފައިވަނީ އެމް7 އަދި ނޮވެލްޓީންނެވެ.\nއިތުރު ލިޔުންތައް އިލެކްޝަންސް ކޮމިޝަން ވޯޓުލާ މީހުންގެ ރެޖިސްޓަރީ ރައްޔިތުންގެ މަޖިލީހުގެ އިންތިޚާބު 2019


Ep. 1 — Nukiyamantheri Hiy | Safuhaa\nއަސުރުން އިރުތިރިވީއިރު އިރުގެ އަލިކަމުން ދުނިޔެމަތި މަހުރޫމް ކޮށްލި ގޮތުން ހީވަނީ ކަޅު ސާލެއް އޮޅައިލެވުނު ހެންނެވެ. ވިލާތައް ބޯކަމުން ފަރުބަދަފަޅިތަކެއްހެން ހީވެއެވެ. ވިލާތައް މަތިމައްޗަށް ނަގާފައިވާ ގޮތުން އިރަކަށް އެ ވިލާތައް ފޫއަޅުވާލުމުގައި ކާމިޔާބެއް ނުކުރެވުނެވެ. އިރުއޮއްސުމަށްފަހު ވިއްސާރަ ތޫފާނެއްގެ ސިފަ ޚިޔާރުކުރިއެވެ. ދޭތެރެ އަކުން ގުގުރީގެ އަޑާއި އެކު ވިދުވަރުގެ ހުދު އަލި ރޮގުތަކުން އުޑުމަތި ދިއްލިގެންދާން ފެށިގޮތަށް ރޭގަނޑުގެ ބޮޑު ބަޔެއް ވޭތުވެގެން ދިޔައީ އެގޮތުގައެވެ. ދަންވަރު ތިނެއް ޖެހިފަހުން ވިލާތަކަށް އޮބިނޯވެގެން ވެހެން ފެށި ވާރޭގެ ބޮޑެތި ތިކިތައް ބައެއްފަހަރު ޖެހެމުންދާ ވައިރޯޅިތަކުގެ ބާރުގައި އެކި ދިމާލަށް ބުރުއްސައިގެންދާތަން ފެނެއެވެ. ވަޔާއި ވާރޭގެ ޝިކާރަ އަކަށް ވަމުން ދިޔައީ ހިމާޔަތެއް ނެތި ހާމަޔަށް ވާ ގަސްތަކެވެ. ވާރޭ އެންމެ ބޯކޮށްލި ވަގުތު "މޯލްޑިވިއަން" ވިލާތައް ކަފާލާފައި އޮމާން ދުވެއްޔެއްގައި ތިރިކުރަމުން ގޮސް ގަމުގެ ރަންވޭގެ ކޮޅުގައި ފުރޮޅި ބީއްސާލީ ނިކަން ހިތްގައިމު ކޮށެވެ. ދަތުރުވެރިންގެ އިސްގިތުބާލުގައި ނިދި ބަރުކަގަނެފައިވާ ގާތްތިމާގެ މީހުންގެ މޫނުމަތީގައިވި ނުތަނަވަސްކަން ފިލައި ހަމަޖެހުމުގެ ނޭވާތައް ދޫކޮށްލެވިއްޖެއެވެ.\nމަތިންދާބޯޓުގެ ދޮރު ހުޅުވުމާއި އެކު ކޮންމެ ދަތުރުވެރި އަކަށްޓަކައި ކުޑައެއް ހިފައިގެން މުވައްޒަފުން ތިބިތަން ފެނިފައި ދަތުރުވެރިންނަށް ހީކުރެވުނީ ހިނދުކޮޅަކަށްޓަކައި ނަމަވެސް ވީ އައި ޕީ ވުމުން ކުރެވޭފަދަ ޚާއްސަ އިހުސާސެކެވެ. ގިނަމީހުންނަކީ އުމުރު ދުވަހުވެސް މިފަދަ ޚާއްސަގޮތަކަށް ބަޔަކުގެ ފަރާތުން މެހުމާންދާރީ އާއި ޚާއްސަ އިސްތިގުބާލެއް ކުރެވިފައިނުވާ ބަޔަކަށް ވާތީ އެކަންތައް ބަލައިގަނެވުނީ އުފަލުން ހިނިތުންވެލާފައި ތިބެގެންނެވެ. އެންމެ ފަހަތުން ފޭބި ދެއަންހެން ކުދިން ކުޑައިގައި ހިފުމާއިއެކު ތަންކޮޅެއް އަވަސް ފިޔަވަޅު ތަކެއްގައި ގޮސް އެރައިވަލް ބަޔަށް ވަދެއްޖެއެވެ. ރޭގަނޑުގެ ބޮޑުބައި ދަތުރުމަތީގައި ހޭދަވެފައިވާތީ ދަތުރުވެރިންގެ މޫނުމަތިން ވަރުބަލި ކަމާއި ނިދީގެ އަސަރުތައް ފާޅުވިޔަސް އެދެ އަންހެން ކުދިންގެ މޫނުމަތިން ފެންނަނީ ޒުވާންކަމުގެ ޖޯޝާއި ތާޒާކަމެވެ. ޚާއްސަކޮށް އެދެކުދިންގެ ތެރެއިން ފަން އިސްތަށިގަނޑުލާފައި ހުރި އަންހެންކުއްޖާގެ ވިދުންގަދަ ދެލޮލުން ކޮންމެތަނަކަށް ބަލަމުން ދިޔައީ ޝައުގުވެރި ކަމުގެ ނަޒަރަކުންނެވެ.\n"ފައިނަލީ، ސަލާމަތުން މިސިޓީއަށް އާދެވިއްޖެ، އަހަރެން ހައިރާންވީ އެހާ ކުޑަދޮރުން އެހާ ގަދަޔަށް ވިދާތަން ފެނުނު އިރުވެސް ކައިރާ ހަމަޖެހިލައިގެން ނިދަން އޮތީމަ...." ތަންކޮޅެއް ކަޅުކޮށް ހުރި އަންހެންކުއްޖާ ޓްރޯލީތައް އަތުރާފައި ހުރި ދިމާލަށް ހިނގައިގަތީ ކައިރާގެ އަތުގައި ހިފައި ދަމައިލަމުންނެވެ.\n"އަހަރެން ހީކުރީ މިހުރިހާ އިރުވާންދެން ކީވާ އިނީ މަންމަން ވެފައިކަމަށޭ، ފްލައިޓަށް އެރީއްސުރެ އެކަނިމާ އެކަނި އަނގަތަޅަމުން ގޮސް ކިވީ އެއްޗެކޭ ނުބުނާތީ ފޫހިވެގެން ލޯމަރާލި ގޮތަށް ދެލޯ ނުހުޅުވަން ކަމަށް އޮތީ....." ކައިރާ ގެ ތުންފަތްމަތިން އަބަދު ފެންނަނީ ފަނޑު ހިނިތުންވުމެކެވެ. އެކަމުން ހާމަވަނީ ކައިރާއަކީ ޚިޔާލެއް ފިކުރެއްނެތް އުފާވެރި އަންހެން ކުއްޖެއް ކަމެވެ. ހިތާމައިގެ ހިޔަނިވެސް އެ ހަޔާތަށް އަދި ނޭޅެނީހެން ހީވެއެވެ.\n"އަހަރެން އިނީ ހާދަ ބިރުންނޭ، ހީކުރީ ކޮންމެ ވަގުތަކުވެސް ކްރޭޝް ވެދާނެ ކަމަށް، އުމުރުގައި ތަންހުރީމަ ސަލާމަތްމިވީ......." ކީވާ މޫނުމަތީގައި ހުރި ވާރޭތިކިތައް ޓިޝޫއަކުން ފޮހެލިއެވެ. ކައިރާ ކީވާގެ ބަލިކަށިކަން ރަނގަޅަށް ދަނެއެވެ. ހުރިހާ ކަމަކާއި ނެގެޓިވްކޮށް ވިސްނަމުންދާ ކުއްޖަކަށް ވާތީ ކީވާ ފިނޑިނުވާކަށް ކަމެއް ނޯވެއެވެ. އަބަދު ހުންނަނީ ސިހިފައެވެ. ކީވާގެ ނަފްސާނީ މައްސަލައެއް ހުންނަނީ ބާވައޭ ހިތަށް އަރާފައިވެސް ކައިރާ މިވީހާތަނަށް އެހެނޭ ކިޔައިގެން ދިމާނުކުރަނީ ވިސްނާލާފައެވެ. ކީވާގެ ހިތުގައި އަދި މާ ބޮޑަށް ޖެހި އަމިއްލަ ނަފުސާއިމެދު އޮތް އިތުބާރު މިހާރަށްވުރެ ކުޑަވެއްޖެއްޔާ މާ ދެރައެވެ.\n"ކްރޭޝްވިނަމަ އަހަރެމެންގެ ވާހަކަ ރާއްޖޭގެ މީޑިއާތަކުގައި އޮންނާނީ، ވަގުތުން ފޭމަސްވެދާނެ، ރާއްޖޭގެ މަޝްހޫރު ނެޓްބޯޅަ ކުޅުންތެރިޔާ އަދި ފޮޓޯގްރާފަރ ކީވާ ފްލައިޓް ކްރޭޝް ހާދިސާއެއްގައި ނިޔާވެއްޖެ.... ހުރިހާ ކުދިން އެފްބީގައި ލިޔާނީ ރެސްޓް އިން ޕީސް ކިވީ..........." ކައިރާ އެއްލޯ މަރައިލި އެވެ.\n"މަރުވެގެން އެފަދަ މަޝްހޫރު ކަމެއް ލިބިގެން ވަކި އުފާވާނެތަ ސިލީ...." ކީވާ ކައިރާގެ މޫނަށް ބަލަން ހުރީ ކުޑަކޮށް ހިނިއައިސްފައެވެ. އޭރުވެސް ކައިރާ ހުރީ ކުފިދަތްތައް ފެންނަވަރަށް ހީލަހީލައެވެ. ހިތުގެ ބައްޓަމަށްވާ މޫނަށް އެތަނުގައިވާ ލައިޓްތަކުގެ އަލި އެޅުމުން ރަންކުލައެއްގައި ފެނެއެވެ. ދޮންކުއްޖަކު އަވީގައި އުޅުމުން ޓޭންވެފައިވާފަދަ ގޮތަކަށް ހަމަށް ރީތިކުލައެއް ވެރިވެފައިތީ ކައިރާ ފާހަގަ ކުރެވެއެވެ. ބައެއްމީހުން ހީކުރީ އަފްޣާނިސްތާނު ހިސާބު ކުއްޖެއްކަމަށެވެ.\n"ސަލްމާ ދައްތައަށް ގުޅާބަލަ، އެމީހުން ނިދައިފިއްޔާ މިރަށުގައި ކޮންމެ ފަދަ ހާދިސާއެއް ހިގާފާނެ، ފޯނު އެބައޮތްތަ؟ ފްލައިޓް ތެރެއަށް ފޯނު އެއްލާލާފައި ނައިއްޔާ ވެދާނެ، ކައި ވަރަށް އިރެސްޕޮންސިބްލްވާނެ......." ކީވާ ކަންބޮޑުވެފައިވާ ކަހަލަ ގޮތަކަށް ބުނެލައިފިއެވެ. ކައިރާ އަވަހަށް ދަބަސް ތެރެއިން ފޯނު ނެރެލާފައި ދެއްކިއެވެ.\n"ކަމްއޯން ކިވީ، ބައިވަރު ދަތުރުވެރިން މިއުޅެނީ، އެމީހުންގެ ހެލްޕް ހޯދިދާނެ، މިއީ ބީރައްޓެހި ކަންޓްރީއެއްވެސް ނޫނެއްނު، އަހަރެމެންގެ ތަނެއް މިވެސް، ވީ ކެން މެނޭޖް، އަހަރެމެން އެހާ ބަލިކަށިތަ؟ ފިޒިކަލީ ހިކިކޮށް ތިއްބަސް މެންޓަލީ ވަރުގަދަވާނެ، އެހެންނޫނަސް ޑިފިކަލްޓް ސިޗުއޭޝަން ތަކުގައި ބޭނުން ކުރަން މާތް ﷲ ސިކުނޑި ދެއްވީ، މިއޮތް އަންނަނީ ލަގެޖް...." ކައިރާ ފިނިވާން ފެށުމުން ދެއަތްތިލަ އުގުޅާލިއެވެ.\nކައިރާ އާއި ކީވާ ޓްރޯލީތައް ދަމަމުންގޮސް ކޮންވޭޔާ ބެލްޓް ކާރީގައި ހުއްޓިލިއެވެ. ކައިރާ އެހީއަކަށް ނޭދުނު ނަމަވެސް ޒުވާނަކު އިސްނަގައިގެން ދަބަސްތައް ޓްރޯލީއަށް އަރުވަން އެހީތެރިވެދިނުމުން ކައިރާގެ ރީތި ދެލޮލުން ބަލައިލުމަކާއި ނުލައި "ޝުކުރިއްޔާ" އޭ ބުނެލާފައި ކީވާ އާއި އެކީގައި ނިކުންނަން ހިނގައިގަތެވެ.\nކައިރާ އާއި ކީވާ އެރައިވަލްސް ހޯލުން ނިކުތްއިރުވެސް ތުނިކޮށް ވާރޭވެހޭތަން ފެނެއެވެ. ދެކުދިން ބަލާއައިސްފައި ހުރި ޑްރައިވަރ އަހުސަން އެކުދިންގެ ލަގެޖްތައް އަތުލައިގެން ގޮސް ކާރުގެ ޑިކީއަށް އަރުވާފައި ކާރުގެ ދޮރުތައް ހުޅުވާލަދިނުމުން އެންމެ ކުރިން ކައިރާ އެތެރެއަށް ދެމިގެންފިއެވެ. މިހާ ފިނި ރެއެއްގައިވެސް ކާރުގެ ތެރެ ފިނިކޮށް ބަހައްޓާތީ ކައިރާ އިނީ ހައިރާންވެފައެވެ. އޭނަ ހީކަރުވައިގެން ރޫރޫ އަޅަނީއެވެ. ނަމަވެސް ކާރުގެ އޭސީ އެންމެ ދަށްކޮށްލާފައިވާ ގޮތުން ހީވީ ފްރީޒަރަކަށް އެރެވުނުހެންނެވެ. ކީވާ އެހާ ފިންޏަށް ބަލިހެނެއް ހިޔެއް ނުވެއެވެ. ލަސް ހިގުމެއްގައި ކާރަށް އަރަން ހަދައިގެން ކުޑަކޮށް ތެމިފައި ހުއްޓަސް އޭނަ އަށް ވަރިހަމަވާނެކަން ކައިރާއަށް އެނގެއެވެ. މިރަށަށް އަލަށް އައިކަމުގައި ވިޔަސް ރަށުގެ ރީތިކަން ދެކެލާނެ ހިތްވަރެއްވެސް ކައިރާގެ ނެތެވެ. ފިނިކަމުން އޭނަގެ ސިކުނޑިއަށް މިހާރު އެނދު ފިޔަވާ އެހެން ތަނެއް ނުފެނެއެވެ. ރަޖާގަނޑެއްގެ ދަށަށް ވަދެފައި ނިދަން ތިބި މީހުންނާއި މެދު އޭނަ ހަސަދަވެރިވިއެވެ.\nދެކުދިން މާގިނަ ވާހަކައެއް ނުދައްކައެވެ. ވާހަކަދެއްކެން ނުވެސް ނެތީއެވެ. އަހުސަން އިނީ ބާރުބާރަށް ލަވައެއް ޖަހާލައިގެންނެވެ. ހީވަނީ އެކުދިންނަށް އޭނަގެ ޓޭސްޓް ރަނގަޅުކަން އަންގާލަން ބޭނުންވާހެންނެވެ. އެހެންނޫނަސް ޓޭލަރ ސްވިފްޓްގެ ލަވަތައް ކައިރާ އާއި ކީވާއަށް ނިކަން ހިތްގައިމެވެ. ޓޭލަރ ސްވިފްޓް ރައްޓެހިވާ ކޮންމެ ލޯބިވެރިޔަކަށް ޚާއްސަ ލަވައެއް ހަދާތީ އެކަން ކީވާ ހުންނަނީ ފާހަގަކޮށްފައެވެ. އެފަދަ ލަވަކިޔުންތެރިޔަކު އޭނަގެ ލޯބިވެރިޔަކަށް ހުންނާނެ ނަމައޭ ކިޔާތީ ކައިރާ ދިމާކުރަނީ ޖަސްޓިން ބީބަރ އާއި ރައްޓެހިވާށޭ ކިޔައިގެންނެވެ.\nއަހުސަން އެކުދިން ބަލާ ފޮނުވާނީ ސަލްމާ އިތުބާރު ކުރާތީ ކަމުގައި ކައިރާ ނިންމިއެވެ. އިރުކޮޅެއްވާންދެން ދުއްވުމަށްފަހު ކައިރި ފާލަމަކުން ދާން ފެށުމުން ކީވާ ބިރުގަތްވަރުން ކައިރާގެ އަތުގައި ހިފާ ބާރުކޮށްލިއިރު މޭގަނޑު ނެގިނެގިފައި ޖެހެއެވެ.\n"ކާރު މިތަނަށް ނުވެއްޓޭނެތަ؟" ކީވާ ދެލޯ ބޮޑުކޮށްފައި ތިރިއަށް ބަލައިލާއިރު ފެންނަނީ ރާޅުޖަހާ މޫދެކެވެ. ދޭތެރެއަކުން އާގަ ކަނޑާފައިވާއިރު އެދިމާލުން އޮއިގަދަކަމުން ކީވާގެ ހިތް ގުޑަންފެށިއެވެ. މިރަށަށް އާދެވުނުކަމުގެ މޮޔަހީވިއެވެ. ފްލައިޓް ދަތުރަށްފަހު ކާރަށް އެރުމުން ބިރުވެރިކަން ކުޑައެއްނުވިއެވެ. މި ގުޅިފައިވާ މަގުތަކުގައި އެކްސިޑެންޓްތައް އިންތިހާއަށް ގިނަކަން ކީވާ ނޫސްކިޔާތީ އެނގިފައިވެއެވެ. ބިރުގަންނަނީ އެހެންވީމައެވެ. ނަސީބަކުން ގަން އެއަރޕޯޓްގެ ފާލަން މާ ދިގެއްނޫނެވެ. ކީވާގެ ހިތުގެ ތެޅުން މަޑުވިއެވެ. މީހުން އުޅޭ ރަށްތަކެއް ފަސްދިނުމަށްފަހު ދެން އޮތީ ބޮޑު ޖަންގައްޔެއްކަމުގައި ކީވާއަށް ހީކުރެވުނެވެ. އެއްފަރާތުން މޫދު ފެންނަން އޮތްއިރު އަނެއް ފަރާތުގައި އޮތީ ބޯގަސްތަކެވެ. އަނދިރިކަމުން ގަސްތައް ހަލުވާލާއިރު ފެންނަނީ ފުރޭތަތަކެއް ކާރާއި ވާދަޔަށް ދުވަމުން ދާހެންނެވެ. ވައިޕަރުން ކާރުގެ ބިއްލޫރިތައް ފޮހުމާއި ނުކުޅަދާނަ އިރުވެސް އަހުސަން ކާރުގެ ސްޕީޑް ދަށްކޮށެއް ނުލައެވެ.\nކައިރާ އިނީ ފެންނަ މަންޒަރުތައް ރީތިކަމުން އާޝޯޚުވާވަރުވެފައެވެ. އޭނަ އިނީ މޫދާއި ވީ ފަޅީގައިކަމުން ވާރޭގެ ތެރެއިން މޫދު ފެންނަލެއް ސިފަވީ މިވީހާތަނަށް ދެކުނު އެންމެ ރީތި މަންޒަރުގެ ގޮތުގައެވެ. ދުވާލު މިރަށަށް އާދެވުނުނަމަ ވަކިން ނަލަވީސްކަން ނޭގެއެވެ. މާލެއިން ބޭރަށް ދުވަހަކު ދަތުރުކޮށްފައި ނުވާކަމުން ދެކުދިންނަށްވެސް ކުރެވުނީ ތަފާތު ތަޖުރިބާއެކެވެ. ވިއްސަކަށް މިނިޓްގެ ދަތުރަކަށްފަހު އެކުދިންނަށް މީހުން އާބާދުވެފައިވާ ހިސާބަށް އާދެވިއްޖެއެވެ. އެކުދިން އަންނަން ހަމަޖެހިފައިވާ ގެ "އެވަރޓަން" އާއި ހަމަޔަށް ކާރު މަޑުކޮށްލުމާއި އެކު ދެކުދިންނަށް ބަލައިލެވުނީ ގެއާއި ދިމާލަށެވެ. ހީވީ ފިލްމުތަކުން ފެންނަ ކަހަލަ ކާސްލްއަކަށް އާދެވުނުހެންނެވެ. މާލެއިން މިފަދަ ގެއެއް ނުފެންނާތީ އެކުދިން އެކަކު އަނެކަކަށް ބަލާލާފައި މާނަވީ ހިނިތުންވުމެއް ދިނެވެ.\n"އެވަރޓަން" އާއި ބަގީޗާ ވާރެޔާއި ތެމެމުންދާއިރު ފެންނަނީ ޖާދުވީކޮށެވެ. ހުދު ދަވާދުން ޕެއިންޓްކޮށްފައިވާ ގޭގެ ކުރިމަތީގައި އެތައް ބައިވަރު ގަސްތައް އިންދާފައިވާއިރު ގަސްތަކުގެ ތެރޭގައި ދިއްލާލަފައިވާ އެންމެ ލައިޓެއްގެ ސަބަބުން ދައްކަނީ ހުވަފެނީކޮށެވެ. ހިނގަން ހަދާފައިވާ މަގުއޮތީ ރަތްކުލައިގެ ގާތައް ޖަހާފައެވެ. ގަސްތަކުގެ ތެރޭގައި ފެހި ވިނަ ދުއްވާލާފައިވާއިރު ވާރޭގެ ތިކިތައް އެގަސްތަކާއި އަދަދުނުކުރެވޭ މާތަކަށް ގޯނާ ކުރަމުންދާއިރު ސިފަވަނީ ފިލްމީ މަންޒަރެކެވެ.\n"ވާއު، އައިމް އިން ލަވް...." ކީވާއަށް ބުނެވުނެވެ.\n"އަހަންނަށް އެނގޭ، ކިވީ، ކޮންޖެސްޓެޑް މާލެއާއި ދުރަށް އާދެވުނީމަ ވަރަށް ތާޒާވެއްޖެ، ކިހާ ފިނި، ގަސްތައް ގިނަވީމަ ކިހާ އަރާމުވާނެ......" ކައިރާ ވިސްނަމުން ދިޔައީ ނުތެމި ގެއަށް ވަންނާނެ ގޮތަކާއި މެދުގައެވެ. ޑްރައިވަރަކީ މާ ހަމަޖެހޭ މީހެކެވެ. ދަބަސްތައް ތެމިދާނެތީ ވިސްނައިލުމެއްނެތި ޑިކީ ހުޅުވާލާފައި ދެއަތަށް ދެ ދަބަސްއުފުލައިލުމަށްފަހު ބާރުބާރަށް ހިނގާލާފައި ގޮސް ގޭގެ ފެންޑާގައި ދަބަސްތައް ބަހައްޓާފައި އަންނަތަން ފެނުމުން ކައިރާ އިނީ ބުނާނެ އެއްޗެއް ނޭގިފައެވެ. މިގޭ ބަޔަކު ނޫޅެނީ ހެއްޔެވެ؟ އެއަރޕޯޓުން ފޭބިގޮތަށް ފިނިވެގެން އޭނަ ގަނޑުވަނީއެވެ. ހީވަނީ އައްޑޫގެ ބަދަލުގައި އޮޅިގެން ފްލައިޓް އެންޓާޓިކާފަދަ ތަނެއްގައި ޖައްސައިގެން އުޅޭހެންނެވެ. މިތަނުގައި މަދު އެއްޗަކީ ގަނޑުފެނެވެ. ޑްރައިވަރަކީ މީހުންގެ އިހުސާސްތައް ނުދަންނަ މީހެއްކަން ޔަގީންވީ މިހާރުއެވެ. ކައިރާ ޕަރސް ހުޅުވާލާފައި އޭނަ ބުނި އަދަދަކަށް ފައިސާދީފައި އަވަހަށް ދަބަސް ކޮނޑުގައި އަޅުވާލައިގެން ފޭބުމާއި އެކު ތުނިވާރޭ ތިކިތައް ހަމުގައި ބީހިލުމުން ކައިރާ ހީބިހިނެގިއެވެ. މެދުގޯތީގައިވެސް އޮތީ ކުދި ފެންކޯރުތައް ހެދިފައެވެ. ކައިރާ އަރާފައި ހުރީ ހައިހީލް އަކަށް ކަމުން ނުތެމުނަސް ކީވާ ލައިގެން ހުރި ރީތި ބޫޓު ތެމުމުން ކީވާ ދެރަވެ ޝަކުވާކުރިއެވެ. ލާފައި ހުރި ޖިންސްގެ ފައިކުރި އޮޅާލަން އުޅެލާފައިވެސް އޭނައަކަށް އެކަމަކަށް ކުޅަދާނައެއް ނުވިއެވެ. ކޮންމެވެސް ދިމާލެއްގައި އިންސާނެއް ނޫނީ އެހެން މަޚުލޫގެއް އަނދިރީގެ ތެރޭގައި ހުރެ ބަލަހައްޓައިގެން ނެތްކަމަކަށް އޭނަ ގަބޫލުކުރާނީ ކިހިނެއް ހެއްޔެވެ؟ ކީވާ އެކަކަށްވެސް އިތުބާރެއް ނުކުރާނެއެވެ.\nދެކުދިން ދުވަމުންގޮސް ފެންޑާއަށް ވަދެފައި ކައިރާ އެ ބޮޑު ބިއްލޫރި ދޮރުފަތުގައި މޫނު ޖައްސާލާފައި އެތެރެއިން މީހެއްގެ ހިލަމެއްވޭތޯ ބެލިއެވެ. ހަގީގަތުގައި ފުރުމުގެ ކުރިން އަހުސަން ކިޔާ މީހަކު އެކުދިން ފޮނުވާނެ ކަމަށް މަންމަ ގާތުގައި ސަލްމާ ވަނީ ބުނެފައެވެ. ކީވާ ބުނެގެން ސަލްމާއަށް ގުޅުމުން ފޯނު ނުނެގިވާހަކަ ކައިރާ ސިއްރު ކުރީ ކީވާ ބިރުގެންފާނެތީއެވެ. ފަޅުރަށެއްގައި ހާލުގައި ޖެހުމުން ވެދާނެ ގޮތަކާއި މެދު ކީވާ ވިސްނާނެއެވެ.\n"ސަލްމާ ދައްތައަށް ނިދުނީ ކަމަށްވާނީ....." ކައިރާ ދެވަނަ ފަހަރަށްވެސް ސަލްމާގެ ފޯނަށް ގުޅިއެވެ.\n"ބެލްއެއްވެސް ނެތް ގެއެއްތަ؟ އެހެންނޫނަސް ވާރޭގެ މިޔުޒިކްގެ ސަބަބުން އެންމެން ނިކަން އަރާމުގައި ނިދާލާފައި ތިބޭނީ......." ކީވާ ވާހަކަ ދައްކަން ހުއްޓާ ދާދިގާތުން ބުޅާތަކެއް ކޯޅިގަތްއަޑާއިއެކު ކީވާ ކަންފަތް ފަޅައިގެންދާހާ ބާރަށް ހަޅޭއްލަވައިގެންފާ ކައިރާގެ ގައިގާ ހިފައިގަތެވެ. ކައިރާ ބެލެންސް ގެއްލުނު ގޮތަށް ގޮސް ދެމީހުން އެކީގައި ފާރުކާރިއަށް ގުޅައަކަށް ޖެހިފައި ކައިރާގެ ބޮލަށް ކުޑަކޮށް ތަދުވިއެވެ. ކީވާގެ ތޫނު ހަޅޭކުގެ އަޑަށް ގައިމު ކޮންމެވެސް ބަޔަކު ހޭލިކަމީ ކާކުގެ ނަސީބެއްކަން ނޭގެއެވެ. ގޭތެރެއިން މީހަކު ވާހަކަ ދައްކާއަޑު އިވިފައި މިނިޓް ކޮޅެއްގެ ތެރޭގައި ތަންކޮޅެއް ބިޔަކޮށް ހުރި އަންހެނަކު ދޮރު ހުޅުވާލައިފި އެވެ. ހީވަނީ އަރަތްބެއްހެންނެވެ. އެ ކުޑަ ކުޑަ ލޮލުން ފެންނަނީ ނިދީގެ އަސަރުތަކެވެ.\n"މަށަކީ ސަލްމާ ދައްތަ، މަންމަގެ ޒަމާންވީ އެކުވެރިއެއް، މިފަހުން އެހާ ބައްދަލު ނުކުރެވުނަސް އަހަރެމެން ނިކަން ރައްޓެހި ވާނެ، ކައިރާ، ކީއްވެތަ ހަޅޭއްލެވީ، ބިރުގަންނަ އެއްޗެއް ފެނުނީތަ؟ އަހުސަން ފޮށިތައް އެތެރެއަށް ނުވައްދާ ދިޔައީތަ؟ ވަދޭ އަވަހަށް އެތެރެއަށްވަދެ ހިކިލައިގެން ނިދަންވީނު....." ސަލްމާ އެއް ނޭވާއިން ވާހަކަ ދެއްކިއިރު އެއްވެސް ސުވާލެއްގެ ޖަވާބު ބޭނުންވިހެނެއް ހިޔެއްނުވެއެވެ. އޭނަގެ ދެލޯ އަމާޒުވެފައި ވަނީ ކައިރާ އަށެވެ. ކީވާ ހުރިކަން އެނގުނު ކަމަކަށްވެސް އޭނަ ހަދައެއްނުލިއެވެ. އޭނަ ހުރީ ހެރީ ޕޮޓަރގެ ކްލޯކް އަޅައިގެން ކަމަށް ވެދާނެއެވެ. ނޫނީ މިނި ތެޔޮ އުގުޅައިގެންނެވެ. ކީވާ ދެރަވާގޮތްވިއެވެ. ކީވާ ޔަގީން ކުރީ އޭނަގެ ހަގީގަތް އެނގޭތީ ސަލްމާ ފޫހިވީކަމަށެވެ. އޭނަގެ އަނދިރި ސިއްރުތައް އެނގުނީމަ އެންމެންވެސް އޭނަދެކެ ނަފްރަތު ކުރާނެއެވެ. ކީވާ އަށް އިސްޖެހިއްޖެއެވެ.\nސަލްމާ ކައިރާގެ ކޮނޑުގައި އަތް ޖައްސާލިގޮތަށް ތަންކޮޅެއް ގަޔާ ކާރިކޮށްލުމަށްފަހު ހިނގައިގަންނަމުން ކީވާއަށް އަމުރުކުރީ ފޮށިތައް އެތެރެއަށް ވެއްދުމަށެވެ. އެހާ ކުޑަކަމަކާއިވެސް ކީވާގެ ހިތުގައި ޖެހި ލޮލަށް ކަރުނަ ނައީ ކިރިޔާއެވެ. ކެތްކުރަންވެގެން ތުންފަތުގައި ބާރަކަށް ދަތްއަޅާލުމަށްފަހު އޭނަ ފޮށިތައް އެތެރެކޮށްލާފައި ކުޑަކޮށް ވިސްނާލުމަށްފަހު ދޮރުގެ ތަންޑުތައް އަޅުވާލައިފިއެވެ. އޭނަ ދިގުކަމުން އެހިސާބަށް އަތް ފޯރުވުމަކީ އުދަގޫކަމެއްނޫނެވެ. އިސްކޮޅުން ދިގުކަމުން ބައެއްފަހަރު ކީވާ ލަދުގަންނަ ހިސާބަށް ދިޔައެވެ. ސްކޫލުގައި ކިޔެވިއިރު ކުދިން ދިމާކުރާނީ ރާއްޖެއިން ކީވާ އިންނާނެ މީހަކު ނުވާނެ ކަމުގައެވެ. ނަމަވެސް އޭނަގެ އިސްކޮޅުގެ ސަބަބުން އެކަމުގެ ފައިދާކުރި ދާއިރާއެއް އޮތެވެ. ކުޅިވަރުގެ ރޮގުގައި ކީވާއަކީ ވިދާ ތަރިއެކެވެ.\nސަލްމާ ދެކުދިން ގޮވައިގެން ސިޓިންރޫމް ހުރަސް ކޮށްގޮސް އަނދިރިކޮށްފައިވާ ކޮރިޑޯއަކުން ދިޔައެވެ. އެންމެ ފަހަތުގައި ހުރި ކޮޓަރީގެ ދޮރު ހުޅުވާލާފައި ސްވިޗް ޖައްސައިލުމަށްފަހު އެއީ ކައިރާމެންގެ ކޮޓަރިކަން ސަލްމާ އެންގިއެވެ.\n"ފަތިސްވާން އެއުޅެނީ، ރަގަޅަށް ނިދާލާ، ވާރޭވެސް ތުނިކޮށްލީނު......" ސަލްމާ ދަމުން ހޮޅިބުރިތައް ނިވާލައިފިއެވެ. ކައިރާއަށް އެނދު ފެނުމާއިއެކު ހެދުން ބަދަލުކޮށްނުލައި އެނދަށް ވެއްޓިގެން ރަޖާގެ ދަށަށް ވަދެ ފޮރުވިގަތެވެ. ކީވާ ފާޚާނާއަށްވަދެ ހެދުން ބަދަލުކުރިއެވެ. ނިދާހެދުން ނުލައި އޭނައަކަށް ނުނިދޭނެއެވެ. އެހެންނޫނަސް އޭނަގެ ބޮލުގެ ތެރޭގައި މިރޭ ޚިޔާލު ނިކަން ގިނަރެއެކެވެ. މިރޭގެ ކޮންމެ ހާދިސާއަކުން ކީވާއަށް ވިސްނުނީ އޭނައަކީ މީހުން މާ ރުހޭކުއްޖެއް ނޫންކަމެވެ. އެހެންނޫނަސް "އެވަރޓަން" އިން މިލިބުނީ ކޮންކަހަލަ މެހުމާން ދާރީއެއް ހެއްޔެވެ؟ އެމީހުން ދަތުރުކުރި ފްލައިޓެކޭ ތަފާތެއްނެތެވެ. ކީވާ ޔަގީންކޮށްގެން ހުރީ ފްލައިޓުން ކާއެއްޗެއް ލިބޭނެ ކަމުގައެވެ. އޭނަ ރޭގަނޑު ނުކައި އައީ އެ ކުށްހީގައި ހުރެއެވެ. ފެންޓާ ތަށްޓަކާއި މެޓާ އިން ފުއްދާލީމަ މޯލްޑިވިއަންގެ ޚިދުމަތް އެހާ ބަރާބަރުހެއްޔެވެ؟ ކުރު ދަތުރަކަށްވީމަ ކަމަށް ވެދާނެއެވެ. ކީވާ ހައިރާންވެފައި އިނދެ އެންމެ ފަހުން ކެބިންކްރޫއެއްގެ ގާތުގައި ފެންތަށް ޓަކަށް އެދުނީމަ ދިޔަގޮތަށް ޚަބަރެއް ނުވިއެވެ. އެންމެ ރަނގަޅެވެ. އިންސާނުން ވެއްޖެއްޔާ ހަނދާންނެތިދާނެއެވެ. ނަމަވެސް މާ ގިނައިރުތަކެއްނުވެ ކައިރާ ފިނިވެގެން ރަޖާއަކަށް އެދުނީމަ މިނިޓެއްގެ ތެރޭގައި ކައިރާއަށް ރަޖާއެއް ގެނެސްދިނެވެ. ކައިރާއަކީ އަންހެންކުދިންނަށް ދާންދެން ހިތް ކިޔާކުއްޖަކީކަން ނޭގެއެވެ. އެންމެން ކައިރާ ދެކެ ލޯބިވެއެވެ.\nފްލައިޓުން ކާއެއްޗެއް ނުލިބުނަސް އެވަރޓަންއިން ކޮންމެވެސް ގޮތެއް ހަދައިލެވޭނެކަމަށް ކީވާ ޔަގީންކުރިއެވެ. ނަމަވެސް ކާއެއްޗެއް ނުލިބުނުތާގައި ފެންފޮދަކަށްވެސް އެދޭކަށް ނުކެރުނެވެ.\n"އަހަރެން އޯވަރ ރިއެކްޓް ކުރަނީ ކަމަށްވާނީ، ސަލްމާދައްތަ ހީކުރާނީ ފްލައިޓުން ކާންދޭނެކަމަށް ތާ، އެހެންވީމަ ރޭގަނޑު ދަންވަރަށް ކާކަށް ނަހަދާނެ، ބަޓް އައިމް ސްޓާވިން، ހެދުނު ވާންދެން ދިރިއޮތިއްޔާ ރަނގަޅު......" ކީވާ ފޮތް ހުޅުވާލައިގެން އޮތްއިރު އެ ރީތި ކަޅު ދެލޮލުގައިވަނީ ވަރުބަލިކަމުގެ އަސަރުތަކެވެ. ރަތްކުލަ ގަދަ ތުންފަތާއި އޮމާން މޫނު އަދި ބުޅި އިސްތަށިގަނޑުގެ ސަބަބުން އޭނަ ތަފާތެވެ. ކީވާއަށް އޭނަގެ އިސްކޮޅު އަދި ކުލަވެސް ރީއްޗެއް ނޫނެވެ. ނަމަވެސް އެއިން ކަމެއް ބަދަލުނުވާނެކަން ދަނެއެވެ. ނަމަވެސް އިންސާނުން އަބަދުވެސް ތިމާއަށް ލިބިފައިނުވާ އެއްޗެއް ހާސިލު ކުރަން ވަރު ހުންނާނެއެވެ. ލިބޭ އެއްޗަކުން ފުދި ޙަމްދު ކުރާނީ މަދުމީހެކެވެ.\nކީވާ ކައިރާއަށް ގޮވާލީމަ އަނގައިން ބުނާކަށް ނޫޅުނެވެ. ކައިރާ އެހާ އަވަހަށް ނިދާނެއެވެ. ވާހަކަދައްކަން އޮވެފައިވެސް ކީވާ ބަލާއިރު ގަދަ ނިދީގައި އޮތުމަކީ ކައިރާގެ އާދައެކެވެ.\nކީވާ އެނދުގައި ދެފަރާތަށް ފުރޮޅި ފުރޮޅި އޮވެފައި ލޮލަށް ނިންޖެއް ނައުމުން ވާހަކަފޮތެއް ހުޅުވާލައިގެން ކިޔަންފެށިއެވެ. އެންމެ ލަފުޒެއްވެސް އޭނަގެ ސިކުނޑިއަށް ވަންނަނީއެއް ނޫނެވެ. ވަރޭވެހޭއިރު ފުރާޅުގައި ވާރޭގެ ތިކިތައް ބީހިލާ އަޑުއިވެމުން ދިޔައީ މިއުޒިކެއް ފަދައިންނެވެ. އެއީ މާލެއިން އާއްމުކޮށް އިވޭފަދަ އަޑެއް ނޫނެވެ.\nކީވާ ވާރޭގެ އަޑުއަހަން އޮތްވާ ކުއްލި އަކަށް ވާރޭ ހުއްޓާލުމާއިއެކު ހިމޭންކަމުގެ ތެރެއިން ކޮންމެވެސް ކަހަލަ އެއްޗެއް ގޮވާ އަޑު އިވިފައި ކީވާ ބިރުންގޮސް ކުރިއަށްވުރެ ފިނިވާގޮތްވިއެވެ. އެހެންއޮވެލާފައި ފުންމައިގެން ދިޔަގޮތަށް ކައިރާ އޮތް އެނދަށް އަރާފައި ކައިރާގެ ގައިގައި ހިފާ ތަޅުވައިގަތެވެ. ކައިރާ ދެލޯބޮޑުކޮށްލުމުން ކީވާ ހިމޭންވުމަށް އަތުން އިޝާރާތްކޮށްފައި ބޭރުން އިވެމުންދާ އަޑަށް ސަމާލުވާން އެދުނެވެ. އެއީ ކައިރާވެސް ދުވަހަކު އެހި ޒާތުގެ އަޑެއްނޫނެވެ. ކައިރާ ނިދީގައި އޮވެފައި ކޮންމެވެސް ހަމަނުޖެހޭ އެއްޗެހިތަކެއް ކިޔާލާފައި އަނެއްކާ ބަލީހުގައި މޫނު ޖެހިއެވެ. ކޮޓަރި ތެރޭގައި ދެ އެނދު ހުރީ ކޮޓަރީގެ ދެކޮޅުގައި ބަހައްޓާފައެވެ. ކީވާ ބިރުގަތީމަ އަބަދުވެސް ކައިރާއަށް މިގޮތަށް އުދަގޫކުރެއެވެ. ހޫނުގަދަ ރެއެއް ވެއްޖެއްޔާ އެގޮތަށް އެނދު ހިއްސާކުރަން ކައިރާ އަކަށް ފަސޭހައެއް ނޫނެވެ. ހޫނުވާވަރުންނެވެ. މިރޭ ފިނިކަން ނަސީބެކެވެ.\nއެރޭ ކީވާ އެންމެ ފަހަރަކުވެސް ލޮލު ފިޔަ ޖަހައެއްނުލައެވެ. ކައިރާ ހެދުނު ނުވައެއް ޖަހަންދެން ގަދަ ނިދީގައި އޮވެފައި ތެދުވުނީ ކީވާ ދޮރުފޮތިތައް ދަމައިލުމުންނެވެ. މިހާރު ރޭގައި ވެހުނު ވާރޭގެ އަސަރު ކުޑަވެ އިރު ވިލާތަކުގެ މައްޗަށް ގަދަވެ ރަންދަޅަތައް ފަތުރާލައިފިއެވެ. ކައިރާ އާއި ކީވާ ކޮޓަރިން ނުކުތްއިރު ގޭތެރެ ހީވަނީ ފަޅުތަނެއްހެނެވެ. އެއްވެސް އަޑެއް ބަޑެއް ނީވެއެވެ. ކައިރާ ތެދުވުމުން އެމޫނަށް އިރުގެ އަލިއެޅިފައި އުޖާލާވި ތަން ބަލަން ކީވާ އިނީ ހައިރާންވެފައެވެ.\n"ޝީޒް ސޯ ޕްރިޓީ، އަހަންނަށްވެސް އެކަހަލަ ސްކިން އަކާއި އިސްތަށިކޮޅެއް ލިބުނުނަމަ....." ކީވާ އެނދުގެ ތަންމަތި އަޅަން ހުރިއިރު ކައިރާ ރީތިވާން ހުއްޓެވެ. ދެކުދިން އެކީގައި ބޭރަށް ނިކުތްއިރު ސަލްމާ އުޅެނީ ހެދުނުގެ ނާސްތާ ތައްޔާރު ކުރުމާއިގެންނެވެ. މެދުމިނުގެ ދިރިއުޅުމެއް އުޅެމުންދާ ބަޔަކަށް ވިޔަސް ގޭގެ ކެއުން ހުންނަނީ ރަނގަޅަށެވެ. ހެދުނުވެސް މޭޒުމަތީގައި ކޮފީ، ޕާން، ޗީޒް ފަދަ ތަކެތި ހުރުމުން ކައިރާމެންނެކޭ އެއްފަދައިން ފޯރުންތެރި އާއިލާއަކުން އައިސްފައިވާ ބަޔަކުކަން ހާމަވިއެވެ. ނަމަވެސް ގޭގެ އިމާރާތް ބޭރުން ރީތިކޮށް ފެންނަން ހުއްޓަސް ގޭތެރެ ފަރުމާކޮށްފައިވާ ގޮތުން ހީވަނީ އާސާރީ ތަނެއްހެންނެވެ. ސަލްމާ އެކި ވާހަކަތައް ދެއްކިއިރު އެގޭގައި ޒަމާނުއްސުރެން ހުންނަ ވަޅުކޮޓަރި ތަޅާނުލައި ބޭނުންކުރާކަން އެނގުނެވެ. ރޭގައި ވަލުތެރެއިން ފާޑެއްގެ ސޫތްޕެއް ގޮވާތީ ކީވާ އޮތީ ނުނިދިފައިކަމަށް ބުނުމުން ސަލްމާ ހޭންފެށިއެވެ. އެއީ ބޮއްތައް ގޮވާއަޑުކަމަށް ބުނުމުން ދެކުދިންވެސް ތިބީ މަޖާވެލާފައެވެ. ކައިރާ ތަންކޮޅެއް އުފާވެރި މޫޑެއްގައި އިނދެ ގިނަ ވާހަކަދެއްކި ކަމުގައިވިޔަސް މަޑުމައިތިރި މިޒާޖުގެ ވެރި ކީވާ އިނީ އާދައިގެ މަތިން ބަސްމަދުވެފައެވެ. މީހަކު ކުރި ސުވާލެއްގެ ޖަވާބުދިނުން ފިޔަވާ އިތުރު ވާހަކަ ދައްކަން އޭނަ ބޭނުމެއްނުވެއެވެ. ކީވާ އެހެން އިންއިރު މިއޮތް ބޮޑުގޭގައި އެންމެ އަންހެނަކު އެކަނިމާއެކަނި އުޅޭ ސަބަބަކާއި މެދުވެސް ވިސްނިއެވެ. ގޭގައި އިތުރު މެމްބަރަކު އުޅޭކަން އެނގުނީ ސަލްމާފެށި ވާހަކައަކުންނެވެ.\n"ޒުބްދާ އަހަރެން ގާތުގައި ބުނި ކައިރާމެންނަށް ޕާޓް ޓައިމްގައި މިގޭ އައިސްކްރީމް ޕާލަރގައި މަސައްކަތް ކުރެވިދާނެއޭ، މިގެއާއި ޖެހިގެން މިހުންނަނީ ސަލްމާދައްތަ ހިންގާ އޭނަގެ އަމިއްލަ ތަނެއް، ރޭގަނޑު ކޮންމެވެސް ގަޑިއެއްގައި ދެކުދިން އެތާގައި މަސައްކަތް ކޮށްލީމަ ވިޔަފާރީގެ ތެރެއަށްވެސް ވަދެވޭނެ، ކައިރާ ކުރިއަށް ދާނީ މެނޭޖެމެންޓް ރޮގުގައިތަ؟ " ސަލްމާ ކޮންމެ ފަހަރަކު ކައިރާ ޚާއްސަ ކުރާތީ ކީވާއަށް އެހެން ކަހަލަ އިހުސާސްތަކެއް ކުރެވުނަސް ކައިރާއަށްޓަކައި އުފާވެސްވެއެވެ.\n"މިއުޅެނީ އޮފީހަކުން ޖޮބެއް ހޯދަން، ކިޔަވަންވެސް ޚިޔާލުކުރަން، ހަވީރު ގަޑީގައި ކިޔަވާފައި ހެދުނު އޮފީހަށް ދާކަހަލަ ޚިޔާލެއް މިކުރަނީ......." ކައިރާއަށް އެ މައުޟޫއަށް ވާހަކަ ދައްކާކަށް ފަސޭހައެއްނޫނެވެ. ގޭތެރޭގެ މާހައުލުގެ ސަބަބުން ކިޔަވާހިތްނުވެ ރިޕީޓްކޮށްފައި އެންމެ ފަހުން ބާރަ ނިންމާލިގޮތަށް އޭނަ ވިސްނަނީ ވަޒީފާއެއް ހޯދުމަށެވެ. ރަނގަޅު ނަތީޖާއެއް ލިބުނުނަމަ ކިޔެވުން ކުރިޔަށް ގެންދެވުނީހެވެ. ނަމަވެސް ނަތީޖާ ލިބުމުން ކިޔެވުމުގެ ޚިޔާލު ދޫކޮށްލެވުނީއެވެ. ކީވާ ގެ ކިޔެވުމުގެ ފެންވަރު ކައިރާއަށް ވުރެ މާ ދަށެވެ. ކީވާ ދިހައެއް ނިންމާލިގޮތަށް ދާންފެށީ ކޮލެޖަށެވެ. ޑިޕްލޮމާ ހަދާ ނިންމޭނެ ދުވަހެއް އެނގެނީއެއް ނޫނެވެ.\nސައިބޮއި ނިމިގެން ކައިރާ ގޭގެ އެތަންމިތަނަށް ބޯ ބާނާފައި އުޅެންފެށުމުން ކީވާހުރީ ނުތަނަވަސްވެފައެވެ. ބީރައްޓެހި ގެއެއްކަން ކީވާއަށް ނޭގެނީ ހެއްޔެވެ؟ އެންމެފަހުން ހުޅުވާލި ކޮޓަރިއަކުން ޕިއާނޯއަކާއި މިއުޒިކް ސާމާނުތަކެއް ފެނިގެން އެއީ ކާކުގެ އެއްޗެއްތޯ ސުވާލުކޮށްފިއެވެ.\n"އައިދަންގެ ސާމާނު، އޭނަވީ އަމިއްލަ ދަތުރެއްގައި ބޭރަށް ގޮސްފައި، ދެތިން ދުވަސްތެރޭގައި އަނބުރާ އަންނާނަމޭ ބުނި.........." ސަލްމާގެ ގާތުން ދަރިންގެ ޚަބަރާއި އެއްޗެހި އޮޅުން ފިލުވަން ފެށުމުން ކީވާ ނުކުތީ ފެންޑާއަށެވެ. ދުވާލު ވަގުތު ގަސްތައް ފެންނަނީ މާ ޗާލުކޮށެވެ. ފެނުން ދޮވެވިފައިވާ ގަސްތައް މަޑުމަޑުން ހެލިލާއިރު ހީވަނީ ފަޒާގައި ރާގެއްކުޅެލާހެންނެވެ. ތަފާތު ވައްތަރުގެ ބިޔަގަސްތަކާއި މާގަސްތައް ފެނުމުން ކީވާހުރީ އެގަސްތަކުގެ ތެރެއަށް ދާހިތުން ކެތްނުލަވާފައެވެ. މާތައް ބިންނަން އެހާވަރުހުރެއެވެ. ތަންކޮޅެއް އެތެރޭގައި ބޮނޑިއަކަށް ހެދިފައިވާ ފިނިފެންމާގަސް ތަކުގައި އެތައް ސަތޭކަ މަލެއް ފޮޅިފައިވާތަން ފެނެއެވެ.\n"ކޮންމެހެންވެސް ޕޭޖަށްލާން ޕިކް ނަގަން ޖެހޭނެ...." ކީވާ އަވަހަށް އެތެރެއަށް ދާން ހިގައިގަތީ ކެމެރާ ބަލައެވެ.\nސަލްމާ ކައިރާ އާއި ވާހަކަދައްކަން ހުރެފައި އެއްފަރާތަކަށް ޖެހިލާފައި އޭނަގެ ޒަމާންވީ އެކުވެރިޔާ ޒުލްމާ އަށް ގުޅާލައިފިއެވެ.\n"މަ ބުނީމެއްނު އެތަން މިތަނުން ގޮތް ނޭގޭ ކުދިން ނުގެންނާށޭ، ފުރަތަމަ ނަޒަރުންވެސް އަހަންނަށް އެނގިއްޖެ އެކުއްޖާގެ މައްސަލައެއް އެބަހުރިކަން...." ސަލްމާ އާއި ޒުލްމާ ވާހަކަ ދައްކާއަޑު އެހެން މީހަކަށް އިއްވަން ބޭނުންނުވާތީ ސަލްމާ ދިޔައީ ގަސްތަކުގެ ތެރެއަށެވެ.\n"ސިއްހީ މައްސަލައެއްތަ؟" ޒުލްމާ ކަންބޮޑުވިއެވެ.\n"ނޫން، ސައިކޯ....... ސައިކޯ މައްސަލައެއް އުޅެނީ، އާއްމުކޮށް ކުޑަކުދިންގެ ހިޔާތަންތަނަށް ލާފައި ތިބޭނީ އެބިއުޒްކޭސްތައް ނޫނީ ބަލާނެމީހެއްނެތް ކުދިންތައް، ޒުލްގެ ދަރިއަށްވެސް އެކަމުގެ ނުބައި އަސަރުކުރާނެ، ޔަގީންތަ އެކުއްޖާ ކުޑައިރު ހާދިސާއެއް ނުހިގާކަން..... އޭރުވެސް މަ ބުނީމެއްނު، ނުބުނަންތަ؟" ސަލްމާ ހަނދާން ކޮށްލަދިނެވެ.\nސަލްމާގެ ދަރިންތައް ބޮޑުވެގެން މީހުންނާއި ކައިވެނިކޮށްގެން އެތަންމިތަނަށް ދިޔަފަހުން އޭނަވަނީ އެކަނިވެރިވެފައެވެ. ހަގު ދަރިފުޅު އައިދަން އިތުރަށް ކިޔަވާން ބޭނުންވިޔަސް ބަހަނާއެއް ދައްކާފައި ރަށުގައި މަޑުކޮށްލީ މަންމައަށްޓަކައެވެ. މަންމަގެ އެކަނިވެރިކަމުގެ ބައިވެރިޔަކަށްވެގެން ގާތުގައި ހުރުމަށެވެ. އެ ބޮޑުގޭގައި ކިތަންމެ ކޮޓަރިތަކެއް ހުހަށްވިޔަސް ގިނަ ތަންތަން ހުންނަނީ މަރާމާތު ކުރަން ޖެހޭ ހިސާބުގައެވެ. އެވަރޓަންގައި ސަލްމާގެ ގާތުގައި އޭނަގެ ބައްޕަ ހަމީދު ދިރިއުޅެއެވެ. ސްޓްރޯކެއްޖެހި ވާގި ދޫވެފައި އޮތުމުން ބައްޕަ ގެންގުޅެން ޖެހެނީ ކުޑަކުއްޖެއް ހެންނެވެ. އެހެންނޫނަސް އުމުރުން ދުވަސްވުމުގެ ސަބަބުން އޭނަގެ ސިކުނޑިއަށް އެކަމުގެ އަސަރުކޮށް ކޮންމެވެސް ވަރަކަށް ސިކުނޑި ގޯސްވެފައިވެއެވެ. ހަމީދުގެ ތިބީ އެކަނި އަންހެންކުދިން ކަމަށްވާތީ އެހެންކުދިންގެ ފަރާތުން މާބޮޑު އަޅާލުމެއް ނުލިބުނެވެ. ހަމީދު ބަލިކޮށް އުޅުނަސް އަދި އަމިއްލައަށް ފެންވަރައި އުޅެވޭވަރުވެއެވެ. މުސްކުޅިކަމުން އެކަނި ހިގަން ދަތިވީމަ ކޮންމެ ފަހަރަކު ފާޚާނާއާއި ހަމަޔަށް އަތުލަފިކޮށްގެން ގެންގޮސްދީ ހަދާ މީހަކީ ސަލްމާއެވެ. ބަލި ބައްޕައަށް ބެލުމަކީ އެއްވެސް އަންހެން ދަރިއަކަށް ފަސޭހަ ކަމަކަށް ނުވިއެވެ. އެ ޒިންމާނެގީ އެންމެ ހަގު ދަރިފުޅު ސަލްމާއެވެ. ބައްޕައެކޭ އެއްފަދައިން ސަލްމާވެސް ވިހެއީ އަންހެންކުދިންނެވެ. ނަސީބަކުން ސަލްމާ ވަރަށް ދުޢާކޮށްގެން ފިރިހެން ދަރިއަކު ލިބުނެވެ. އައިދަން ވެފައިވަނީ ކޮންމެ މަންމައަކު އެންމެ ހިތްއެދޭފަދަ ރަނގަޅު ފިރިހެން ދަރިއަކަށެވެ.\nކައިރާ އާއި ކީވާ އެކުދިންގެ އައްޑޫ ދަތުރު ޕްލޭންކޮށްލާފައިވަނީ ވިސްނުންތެރި ކަމާއި އެކުގައެވެ. މަންމައާއި ވަކިން އުޅެންވުމުން ބޮޑުވެ އަމިއްލައަށް މަސައްކަތްކޮށްގެން އުޅެންޖެހިއްޖެކަމަށް ދެކުދިންވެސް ގަބޫލުކުރެއެވެ. ކީވާ ގަސްތުކުރީ އައިސްކްރީމް ޕާލަރގައި މަސައްކަތްކުރަމުން ކިޔެވުން ކުރިއަށް ގެންދިއުމަށެވެ. ނަސީބަކުން ކެމްޕަސްއިން ޖާގަ ލިބުން އުދަގޫކަމަކަށްނުވިއެވެ. ކައިރާއާއި ކީވާ ކުޑަކޮށް ރަށުތެރެ ބަލައިލަން އުޅެލާފައި ނުކުތީ ކޮންވެންޝަން ސެންޓަރާއި ދިމާލަށެވެ. އެގެ ހުންނަނީ އެހިސާބާއި ފުދޭވަރަކަށް ކާރީގައިކަމުން އެކުދިންނަށް ހީވަނީ މިއީ ދުނިޔެމަތީގެ ސުވަރުގެހެންނެވެ. ބިޔަގަސްތަކުން މުޅި ހިސާބުވަނީ ފެހިވެފައެވެ. ވާރޭގެ ސަބަބުން ދޮވެފައިވާ ފަތްތައް ވަކިން ފެހިވެފައި އާރޯކަމަށް ދައްކައެވެ. މިނިވަންކަމުގެ ނޭވާ ލެވެންފެށީ އަދި ކިރިޔާއެވެ.\n"ސަލްމާދައްތަ އެ ބުނާ އައިދަން ރީތިވާނެތަ؟ ފްރެންޑްލީ ވާނެތަ؟ ހީވަނީ ޖަސްޓިން ބީބާރ އާއި ވައްތަރުވާނެހެން....." ކައިރާ ވިނަގަނޑުމަތީގައި ފޮޅިފައިވާ ވައިލެޓްއަދި ރީދޫމާތަކާއި ކުޅެލަމުން އަހައިލިއެވެ.\n"ނަން ރީތި..." ކީވާ ކޮނޑު އަރުވާލައިފިއެވެ.


BML Wow Kidz Run anana mahu5gai\nބީއެމްއެލް ކިޑްސް ރަން އަންނަ މަހު 5ގައި\nބޭންކް އޮފް މޯލްޑިވްސް އާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ބާއްވާ "ބީއެމްއެލް ވާއު ކިޑްސް ރަން 2018" އަންނަ މަހުގެ ފަސް ވަނަ ދުވަހު ބާއްވަން ނިންމައިފި އެވެ.\nބީއެމްއެލްގެ ހެޑް އޮފީހުގައި މިއަދު ބޭއްވި ރަސްމިއްޔާތުގައި ޓީއެފްޖީގެ ސީއީއޯ ޒިނާން ވިދާޅުވީ ވައު ކިޑްސް ރަންގައި ބައިވެރިވުމުގެ ފުރުސަތު ހުޅުވާލާފައިވާ ކަމަށެވެ. މި އަހަރު 900 ޖާގަ ލިބޭނެ ކަމަށް އޭނާ ވިދާޅުވި އެވެ.\n"މި ރަންގެ މަގުސަދަކީ ބެލެނިވެރިންނާއެކު ދުވެލަން ކުދިންނަށް ފުރުސަތު ލިބުން. މަޖާ ހަރަކާތެއްގެ ގޮތުގައި މިކަން ކުރިއަށްދާނީ،" ޒިނާން ވިދާޅުވި އެވެ.\nއަންނަ މަހުގެ ފަސް ވަނަ ދުވަހުގެ ފަތިހު ދުވުން އޮންނާނީ މާލޭގަ އެވެ. މި ދުވުމުގައި ބައިވެރިވާން ބޭނުންވާ ފަރާތްތަކުން ޓީއެފްޖީގެ ސައިޓް 3000 ޓީއެފްޖީ ޑޮޓްކޮމްއިން ބައިވެރިވެވޭނެ އެވެ. މިގޮތުން ބައިވެރިވާން މީހުންނަށް އޮންލައިންކޮށް ރަޖިސްޓްރޭޝަން ފީ ދެއްކުމުގެ ފުރުސަތު ވެސް މި ސައިޓުން ލިބޭނެ އެވެ. މި ދުވުމުގައި ބައިވެރިވާ ފަރާތްތަކުން ދައްކާ ރެޖިސްޓްރޭޝަން ފީގެ 15 ޕަސެންޓް ކެއާ ސޮސައިޓީއަށް ހަދިޔާ ކުރަން ޓީއެފްޖީ އިން ވަނީ ނިންމާފަ އެވެ.\nބޭންކް އޮފް މޯލްޑިވްސްއިން ވަނީ މި އަހަރުގެ ދުވުމަށް ހާއްސަކޮށް، ފަންޑް ރެއިޒް ކުރެވޭނެ ވެބްސައިޓެއް ވެސް ފަރުމާ ކޮށްފަ އެވެ. މިގޮތުން ކޮންމެ ކުއްޖަކު ވެސް 2،000ރ. އާ ހަމަ އަށް ފަންޑް ރެއިޒްކުރެވޭނެ އެވެ.\nބީއެމްއެލްއިން ދަނީ އިޖުތިމާއި ޒިންމާގެ ދަށުން މިފަދަ ގިނަ ހަރަކާތަކެއްގައި ބައިވެރިވަމުންނެވެ.\nގައުމީޓީމު ޖޯޒީގެ ފަރުމާ ހުށަހެޅުމުގެ ފަހު ފުރުސަތު\nގައުމީ ޓީމުގެ އާ ޖޯޒީގެ ފަރުމާއަށް 25000 ރުފިޔާ!


Gefulhuge Urakolhu "Kiswa" Ge Agu Egeytha? - Vaguthu\nގެފުޅުގެ އުރަކޮޅު "ކިސްވާ" ގެ އަގު އިގޭތަ؟\nކައުބަތުﷲ ގެފުޅުގެ އުރަކޮޅު "ކިސްވާ" އަކީ ވަރަށް ފުރިހަމައަށް ތައްޔާރުކޮށްފައިވާ އުރަކޮޅެކެވެ.\nގެފުޅުގެ އުރަކޮޅު، ބަދަލު ކުރުމުގެ މަސައްކަތް ކޮންމެ ހައްޖު މޫސުމެއްގައި ކުރާއިރު އިއްޔެ އަނެއްކާވެސް ވަނީ ގެފުޅުގެ އުރަކޮޅު ބަދަލު ކޮށްފައެވެ. ކަޅުކުލައިގެ ސިލްކާއި ރަންރިހީގެ ރޮދިން ވިޔެފައިވާ ގެފުޅުގެ އުރަކޮޅު ބަދަލުކުރަނީ ކޮންމެ އަހަރެއްގެ ވެސް ހައްޖު ދުވަހުއެވެ.\nމި އުރަކޮޅު ފެހުމަށް ކޮންމެ އަހަރަކު ހަ މިލިއަން ޑޮލަރު ސައުދީ ސަރުކާރުން ހޭދަކުރެއެވެ. އެހެންކަމުން މި އުރަކޮޅުގެ ޖުމުލަ އަގު ހަ މިނިއަލް ޑޮލަރަށް އަރާނެއެވެ.\nއުރަކޮޅު ވިޔުމަށް ގާތްގަނޑަކަށް 200 ވަރަކަށް މުވައްޒަފުން އުޅެއެވެ. ކޮންމެ އަހަރަކުވެސް އުރަކޮޅު ހަދާ ނިންމުމަށްފަހު، އަނެއް އަހަރުގެ އުރަކޮޅުގެ މަސައްކަތް މިކަމަށް ހާއްސަކުރެވިފައިވާ ފެކްޓްރީން ފަށައެވެ.\n1927 ވަނަ އަހަރުން ފެށިގެން ގެފުޅުގެ އުރަކޮޅު ވިޔުމަށްޓަކައި މައްކާގައި ހާއްސަ ފެކްޓްރީގެއް ގާއިމުކޮށްފައިވާއިރު، އުރަކޮޅު ތައްޔާރުކުރުމަށް ގާތްގަނޑަކަށް 670 ކިލޯގެ ސިލްކާއި 120 ކިލޯގެ ރަންރިހި ބޭނުންކުރެއެވެ. އުރަކޮޅު ފެހުމަށް ސިލްކް ސްވިޒަލޭންޑާއި އިޓަލީން ގެންނައިރު، ރަންރިހީގެ ރޮދި ގެންނަނީ ޖަރުމަނުންނެވެ.\nއޮގަސްޓް 11, 2019 13:31\nއޭގެ އަގު ހުންނާނެ. އަރަބިންނަށް ލިބޭހާ އެއްޗެއް ޚަރަދު ކުރަނީ ތިޔަކަމަށް. އެކަމަކު އެއިން މީހެއްގެ ކިބައިގައި އިންސާނިއްޔަތުގެ ކުޑަވެސް އަގެއް ނުހުރޭ.\nއޮގަސްޓް 11, 2019 15:54\nދަންނައެ. ފަހެ އަރަބިންނަށް ބަދުބަސް ނުބުނުމަށާއި އަރަބިންނަށް ނަފުރަތުނުވުމަށް ސިޔަރަތުގައިވެސް އައިސްފައިވެޔެ.\nއެއީ މިކަމަކީ އިސްލާމުންގެތެރޭންވާ މީހަކު ކޮށްގެންވާނޭ ކަންކަމެއް ނޫންވީމައެ.\nއޮގަސްޓް 12, 2019 01:38\nގަޅި ވާހަކަ ނުދައްކާ.އަބޫ ޖަހުލު ވެސް އަރައްބެއް\nއޮގަސްޓް 11, 2019 16:32\nއޮގަސްޓް 11, 2019 17:34\nއެއީﷲގެ ގެފުޅު މުދަލަކީ މާތްﷲގެމުދާ އެމުދާހޭދަކުރަންވާނީ މާތްﷲހައްޓަކާ މުޅިކާއިނާތުގަ ވާހާހުރިހާއެއްޗަކީ އެކަލާނގެއައް މިލްކުވެގެންވާ އެއްޗިހި ކަލޭމެންނަކައްއެކަމާބެހޭގޮތުން އެއްވެސް އެއްޗެއްބުނުމުގެ ބާރެއްލިގެންނުވެ ދެންވެސް ތިދޫރައްކާތެރިކޮއްގެންތިބެވޭތޯބަލާ [މިކޮމެންޓުޖަހާދޭތި\nއޮގަސްޓް 11, 2019 23:39\nރަން ރިހި ބޭނުން ކުރުމަކީ ހުއްދަ ކަމެއް ބާ\nއޮގަސްޓް 13, 2019 11:03\nނަންވާނީ ހިންދޫއިން. ކޮބާ ރަނާ ރިހިލުމުގެ ބޭނުމެއް. ފަގީރުންނަށް ރަނގަޅު ދިރިއުޅުމެއްލިބޭތޯ ސަދަގާތް ކުރިނަމަ.


Brentford balikoh Liverpool thaaval ge2vana ah - AO News\nބްރެންޓްފޯޑް ބަލިކޮށް ލިވަޕޫލް ތާވަލްގެ ދެވަނައަށް\nއިނގިރޭސި ޕްރިމިއާ ލީގުގައި އާދީއްތަ ދުވަހުގެރޭ ކުޅުނު މެޗުން ބްރެންޓްފޯޑް ބަލިކޮށް ތާވަލުގެ ދެވަނައަށް ލިވަޕޫލް ޖެހިލައިފިއެވެ.\nއަމިއްލަ ދަނޑުގައި ކުޅުނު މެޗުން ލިވަޕޫލް މޮޅުވީ ބްރެންޓްފޯޑް އަތުން 3-0 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔަ ނަމަވެސް، މެޗުގެ ފުރަތަމަ ހާފު ނިމެން ގާތް ވެފައި ވަނިކޮށް މެޗުގެ 44 ވަނަ މިނެޓުގައި ލިވަޕޫލުން ވަނީ ލަނޑު ޖަހާ މެޗުގެ ލީޑު ނަގާފައެވެ. އަލެކްސަންޑަ-އާނޯލްޑް ނަގައިދިން ކޯނަރަކުން މި ލަނޑު އެ ޓީމަށް ކާމިޔާބުކޮށްދިނީ ފަބީނިއޯއެވެ.\nލިވަޕޫލް ލީޑުގައި އޮވެ މެޗުގެ ފުރަތަމަ ހާފު ނިމުނުއިރު، މެޗުގެ 69 ވަނަ މިނެޓުގައި ލިވަޕޫލުން ވަނީ އިތުރު ލަނޑެއް ޖަހާ މެޗުގެ ލީޑު ފުޅާކޮށްފައެވެ. އެންޑީ ރޮބަޓްސަން ނަގައިދިން ހުރަހަކުން މި ލަނޑު އެ ޓީމަށް ކާމިޔާބުކޮށްދިނީ އަލެކްސް އޮކްސްލޭޑް-ޗަމްބަލެއިންއެވެ. ލިވަޕޫލްގެ ތިން ވަނަ ލަނޑު ޖެހީ މެޗުގެ 77 ވަނަ މިނެޓުގައި ޗަމްބަލެއިންގެ ބަދަލުގައި ކުޅެން އެރި ޓަކޫމީ މިނަމީނޯއެވެ. މި ލަނޑު މިނަމީނޯ ކާމިޔާބުކުރީ ރޮބާޓޯ ފިރްމީނޯ ދިން ބޯޅައަކުންނެވެ.\nމި މޮޅާއެކު ތާވަލުގެ ދެވަނައަށް 45 ޕޮއިންޓާއި އެކު ލިވަޕޫލް ޖެހިލިއިރު، ތާވަލުގެ އެއްވަނައިގައި އޮތީ މެންޗެސްޓާ ސިޓީ އެވެ. އެގޮތުން ސިޓީ ކުޅުނު 22 މެޗުން އެޓީމަށް ވަނީ 56 ޕޮއިންޓް ލިބިފައެވެ. އަދި ތާވަލުގެ ތިންވަނާގައި އޮތީ ޗެލްސީއެވެ. އެޓީމު ތިން ވަނާގައި އޮތީ ކުޅުނު 22 މެޗުން ލިބުނު 43 ޕޮއިންޓާއި އެކުގައެވެ.


Avahah hikeyne kamah heekoh gym ah dhaane kameh nei\nއަވަހަށް ހިކޭނެ ކަމަށް ހީކޮށް ޖިމަށް ދާނެ ކަމެއް ނެތް!\nބައެއް މީހުންނަކީ ޖިމް ޖައްސާނުލެވެނީސް ލޮލަށް ނިދި ވެސް ނާންނަ މީހުންނެވެ. ރޭނގަނޑު ވަކި އެއްޗެއް ނުވަތަ މާ ގަދަ އަށް ކައިލެވިއްޖެކަމުގެ އިހްސާސްކުރެވިއްޖެ ނަމަ އެ ހުރިހާ އިހްސާސެއް ބޭރުކޮށްލަން ބޭނުންވަނީ ޖިމަށެވެ.\nނުވަތަ ބައެއް މީހުންނަކީ ފަތިސް ނަމާދަށް ގަވާއިދުން ނުހޭލެވުނަސް، ފަހެއް ޖަހާއިރަށް ނުވަތަ ފަސްގަޑިބަޔަށް ޖިމަށް ދާން ހަނދާން ހުންނަ، މީހަކު ނުގޮވިޔަސް އަދި ގަޑިއެއް ވައްވައްނުޖެހިޔަސް ހޭލެވޭ މީހުންނެވެ.\nއެކަމަކު އެނގޭ ހެއްޔެވެ؟ ގައިގައި ޖަހާފައި ތިޔަހުރި ސަރުބީތައް އަވަހަށް އަންދާލުމުގެ ބޭނުމުގައި ހަތަރު ދަޅައަށް ޖިމަށް ދިޔަޔަސް ކުރާނެ މާ ބޮޑު ކަމެއް ނުވަތަ ފައިދާއެއް ނެތެވެ. މިކަން ހޯދާފައި ވަނީ އެމެރިކާގެ ސިޓީ ޔުނިވާސިޓީ އޮފް ނިއު ޔޯކްގެ ސައިންސްވެރިންގެ ޓީމަކުންނެވެ.\nމި ޓީމުން 300 އަށް ވުރެ ގިނަ އަންހެނުންނާއި ފިރިހެނުން ބޭނުންކޮށްގެން ކުރިއަށް ގެންދިޔަ މި ދިރާސާއިން އެނގުނު ގޮތުގައި ގިނައިރު ޖިމުގައި ހޭދަކޮށް ގިނަ ވަގުތު ކަސްރަތުކުރުމަކީ އެއިން ހަގީގީ ފައިދާއެއް ފެންނަ ކަމެއް ނޫނެވެ. ނުވަތަ ޖިމުގައި ކަސްރަތުކުރަން އެ ހޭދަކުރާ ވަގުތާ އެއްވަރަކަށް ކެލޮރީސް އަނދައިގެނެއް ނުދެ އެވެ.\nއެހެން ނަމަވެސް ސޯފާއަށް ވެއްޓިގަނެގެން ޕޮޓޭޓޯ ޗިޕްސްގައި ވަޅުލެވިގެން އޮންނަ މީހަކާ އަޅާބަލާއިރު ޖިމުގައި ގިނަ ވަގުތު ހޭދަކުރާ މީހާ އަށް ކުރި ލިބެ އެވެ. އެގޮތުން ގިނަ އިރު ކަސްރަތުގައި ހޭދަނުކުރާ މީހާ އަށް ވުރެ ކަސްރަތުގައި ގިނައިރު ހޭދަކުރާ މީހާ ދުވާލަކަށް 200 ލެރޮރީސް އިތުރަށް އަންދަ އެވެ.\nއެކަމަކު މިއީ ޖިމުގައި ކައްކާ ދަލާ އެއްވަރުގެ ނަތީޖާއެއް ނޫނެވެ. މި ދިރާސާއެއްގައި އިސްކޮށް ބައިވެރިވި ލީޑް ސައިސްޓިސްޓް ޑޮކްޓަރު ހާމަން ޕޮންޒާ ވިދާޅުވެފައި ވަނީ ބަރުދަން ލުއިކުރަން ނުވަތަ ކޮންޓްރޯލްކުރަން ބަލާއިރު އެކަން ކާމިޔާބުކުރުމަށް ބޭނުންވާ ހަމައެކަނި އެއްޗަކީ ގިނަ ވަގުތުގެ ކަސްރަތު ނޫން ކަމަށެވެ.\nޕޮންޒާގެ ޓީމުން ގާތްގަނޑަކަށް ހަފުތާއަކަށ ްކުރިއަށް ގެންދިޔަ ދިރާސާއިން އެނގުނު ގޮތުން ބަރުދަން ލުއިކުރުމުގެ ރޭހުގައި ނުވަތަ ސަރުބީ އެންދުމުގެ ރޭހުގައި ކުރި ލިބެނީ އާދައިގެ ކަސްރަތަށް ދިރިއުޅުން ފައްތާލައިގެން އުޅޭ މީހުންނަށެވެ. މިސާލަކަށް ސައިކަލުގައި ނުވަތަ ކާރެއްގައި އޮފީހަކަށް ދިއުމުގެ ބަދަލުގައި ގަވާއިދުން ހިނގާލާފައި އުޅޭ މީހުންނާއި ލިފްޓްގެ ބަދަލުގައި ގަވާއިދުން ސިޑި ބޭނުންކުރާ މީހުންނަށް ލިބޭ ފައިދާ ޖިމަށް ގޮސް ކުރާ ކަސްރަތަށް ވުރެ ބޮޑެވެ.\nއަދި މިހެން އުޅެލާފައި ހަފުތާއަކު އެއްފަހަރު ޖިމަށް ގޮސް ގަދަ އަށް ޖިމް ޖައްސާލީމަ އެ ނުކުންނަ ނަތީޖާ ވެސް ތަފާތު ކަމަށް ދިރާސާ އިން އެނގިފައިވެ އެވެ.\nޕޮންޒާގެ ޓީމުގެ މި ދިރާސާ ރިޕޯޓް އާންމުކޮށްފައި ވަނީ މެޑިކަލް ޖާނަލްއެއްކަމުގައިވާ ކަރަންޓް ބަޔޮލޮޖީގަ އެވެ. އޭގައި ސައިންސްވެރިން ފާހަގަކޮށްފައިވާ އެންމެ މުހިންމު ނުކުތާ އަކީ ހިކެން މަސައްކަތްކުރާއިރު ކެއުން ވަކި ގޮތަކަށް ކޮންޓްރޯލްނުކޮށް ހަމައެކަނި ޖިމުން އެބައި ހަމަޖައްސާނުލެވޭނެ ކަމެވެ.\nދުވާލު ދެ ދަޅަށް ޖިމަށް ގޮސް ކަސްރަތުކޮށްގެން އަވަހަށް ހިކުމުގެ ފުރުސަތެއް ނެތް ކަމަށް ސައިންސްވެރިން ބުންޏަސް ކަސްރަތުކުރުމަކީ އޭގެ ސަބަބުން ހަށިގަނޑަށް ނިކަން ގިނަގުނަ ފައިދާތަކެއް ކުރާ ކަމެއްކަން ހަނދާނުގައި ބަހައްޓަން ޖެހެ އެވެ.


ބުނެވޭ ގޮތުގައި އެއީ މިދުނިޔެމަތީގައިވާ އެންމެ ނުބައި ބިމެވެ. އެންމެ ނުބައި ވާދީއެވެ. އެންމެ ނުބައި ވަޅާއި، އެންމެ ނުބައި ފެނެވެ. އެތަނުން ދުވަނީ އިންތިހާ އަށް ނުބައި ވަހެވެ. އެތާންގެ އެތެރެއިން އިވެނީ އާދައާ ޚިލާފު އަޑުތަކެވެ.\nއަޑީގައި ވަނީ ކޮންއެއްޗެއް ކަމެއް އަދި އެތަނުގައި ހިންގަނީ ކޮންކަމެއްކަމެއް ނޭންގޭ، އެއީ އާދަޔާ ޚިލާފަށް އެތައް ކަމެއް ހިނގާ ތަނެއް.\nމިއީ ޔަމަނުކަރައިގެ ޙަޟްރަމައުތުގެ މޮހޮރާއެވެކިޔާ ސަރަހައްދުގައިވާ ބަރުޚޫތު ވާދީގައިވާ ވަޅެއް. އެވަޅަށް ބިއުރު ޖަހަންނަމަ ނުވަތަ ނަރަކައިގެ ވަޅުގެ ނަމުންނާއި، ބިއުރުއްސައުދާ- އަނދިރި ކަޅު ވަޅުގެ ނަމުންވެސް ނަންދެވިފައިވޭ. ފުޅާމިނުގައި 30 މީޓަރު އަދި ފުންމިނުގައި ގާތްގަނޑަކަށް 250 މީޓަރުގެ ފުންވަޅެއް.\nބިއުރު ބަރުހޫތު ނުވަތަ ބަރުހޫތު ވަޅުގެ ނަމުން މަޝްހޫރު ވެފައިވާ މިވަޅުގެ ޙަޤީޤަތަކީ ކޮބައިބާ؟ ތާރީޚީ ނަޒަރަކުން ބަލާލާއިރު މިވަޅާމެދު ޚުރާފީ ޚިޔާލީ އެތައް ވާހަކަތަކެއް ވަނީ ފެތުރިފަ. އެގޮތުން ޚިމްޔަރު ވަންހައިގެ ރަސްކަލަކު އެރަސްގެފާނުގެ ޚަޒާނާތައް ރައްކާކޮށް ފޮރުވުމަށް ޖިންނީން ލައްވާ ކޮނުނު ވަޅެއް ކަމަށާއި، އެރަސްގެފާނު މަރުވުމުން އެޖިންނީންތައް އެތަނުގެ މައްޗަށް ވެރިވެ އެތަނުގައި ދިރިއުޅެނީ ކަމަށް ބުނެވޭ.\nހިމްޔަރީ ބަހުރުވައިން ބަރުޙޫތުގެ މާނަޔަކީ ޖިންނީންގެ ރަށް ނުވަތަ ޖިންނީންގެ ބިން އަދިވެސް އެފަދަ ވާހަކަތަކުގެ ތެރޭގައި އެތަނަކީ ނުބައި ނުލަފާ ޖިންނީން ބަންދު ކުރެވިފައިވާ ޖަލެއްކަމުގައި ބުނެވޭ. އަދި އެއީ ކާފަރުތަކުންގެ ފުރާނަ ޖަމާކުރެވޭ ތަން ކަމުގައިވެސް ބުނެވޭ. އެތަނަށް ޒިޔާރަތްކުރި މީހުން ބުނާ ގޮތުގައި އެތަނުން ފެންއޮހޭ އަޑު ކަހަލަ އަޑުތަކެއް އިވޭ. އަދި އެތަނުގެ ވަކި ހިސާބެއްގައި ތަފާތު ވައްތަރުގެ ދޫނިތައް އުދުހޭތަން ވެސް ފެނޭ. އަދި އެތަނުގެ އެތެރޭގައި ބިރުވެރި، އެކިވައްތަރުގެ ހަރުފަތަކާއި، ސޫފިތައްއުޅޭ ކަމަށްވެސް ބުނެވޭ އަދި އެތަނުގެ ފުންކަމާ އުފެދިފައިވާ ގޮތުން އިރުގެ އަލި ވަޅުގެ އެންމެ އެތެރެއަށް ނުލިބުމުގެ ސަބަބުން ވަޅުން ފެންނަނީ އަނދިރި ކަމާއި ކަޅުކަން.\nއެވަޅަށް ވެއްޓިއްޖެ އެއްޗެއް އަނބުރާ ނުލިބޭ ވަޅުގެ އެތެރެއަކަށް ނުފޭބޭ. ޑްރޯންފަދަ ޒަމާނީ ވަސީލަތްތައް ފޮނުވުމުން ވަކި ހިސާބަކުން ޑްރޯންގެ ކޮންޓްރޯލް ގެއްލޭ ކަމަށް ދިރާސާ ކުރައްވާ ބޭފުޅުން ހާމަ ކުރައްވާފައިވޭ. އެގޮތުން ވަކިހިސާބަކުން އެއްވެސް ސަބަބެއް ނެތި ޑްރޯންގެ ކެމެރާ ހަލާކުވާކަމަށް އެބޭފުޅުން ވިދާޅުވޭ.\nމިވަޅުގެ އާދަޔާޚިލާފު އަނެއްކަމަކީ އެއްވެސް ދިރުމެއް ފެހިކަމެއްނެތް އެސަހަރާގެ މެދުގައިވާ މިވަޅުގެ ވަކިހިސާބެއްގައި ގަސްފަޅާފައި ވުމާއި ފެނުގެ އަސަރު ހުރުން. މިވަޅާއިމެދު މާތްވެގެންވާ އިސްލާމް ދީނުގައި ވަނީ ކީކޭބާ! ޢަބްދުއްރައްޒާޤު އެކަލޭގެފާނުގެ މުސަންނަފުގައި، އަދި އަލްފާކީ އަޚްބާރު މައްކާގައި ޢަލީގެފާނުގެ އަރިހުން ރިވާ ކުރައްވާފައިވާ ރިވާޔަތެއްގައިވޭ. "މީސްތަކުންގެ މެދުގައިވާ އެންމެނުބައި ދެވާދީ އަކީ އަޙްޤާފުގެ ވާދީއާއި ޙަޟްރަމައުތުގައިވާ ބަރުޙޫތޭ ކިޔުނު ވާދީކަމަށް. އަދި މީސްތަކުންގެ މެދުގައިވާ އެންމެ ހެޔޮވަޅަކީ ޒަމްޒަމް ފެންވަޅެވެ. އަދި މީސްތަކުންގެ މެދުގައިވާ އެންމެ ނުބައި ވަޅަކީ ބަލަހޫތު ވަޅެވެ. އެއީ ބަރަޙޫތުގައިވާ ވަޅެވެ. ކާފަރުންގެ ރޫޙުތައް އެވަޅުގައި ޖަމާކުރެވެއެވެ.\nއަލްފާކީ އަޚްބާރު މައްކާގައި އަދި އިމާމުއްޠަބްރާނީ އަލްކަބީރާ، އަލްއައުޞަތުގައި އަދި ޝައިޚް އަލްބާރީ ޖާމިޢުއްޞަޙީޙުގައި އިބްނު ޢައްބާސްގެ އަރިހުން رسول الله ﷺ ޙަދީޘް ކުރެއްވިކަމަށް ގެންނަވާފައިވާ ޙަދީޘެއްގައިވޭ، "ބިންމަތީގައިވާ އެންމެ ނުބައި ފެނަކީ ޙަޟްރަމައުތު ބަރުޙޫތު ވާދީގައިވާ ކަޅުފެނެވެ."\nދިރާސާ ކުރައްވާފައިވާ ފަރާތްތަކާއި، ބައެއް ޢިލްމުވެރިން ދެކެލައްވާ ގޮތުގައި އެއީ މި ޙަދީޘްގައިވާ ވަޅު. މިކަމުގެ ޢިލްމު މޮޅަށް ދެނެވޮޑިގެންވަނީ ހުރިހާ ކަމެއް މޮޅަށް ދެނެވޮޑިގެންވާ މާތް ﷲ. ފެންނަން އޮތް ޙަޤީޤަތަކީ އެއީ ތަފާތު އަދި އާދަޔާޚިލާފު ވަޅެއްކަން. އެތަނުގެ ޙަޤީޤަތް އަދި ހޯދިފައި ނެތްކަން މިއިން ކޮންމެ ކަމަކުންވެސް ދޭހަވަނީ الله سبحانه وتعالى ގެ ކުޅަދުންވަންތަކަން.


ރޫމީގެ ބަންދަށް3ދުވަސް، ބުނީ ހުރީ ކަންކަން އެނގޭ ހާލަތެއްގައި ނޫން ކަމަށް – Haftha\nދިވެހީންގެ ތެރޭގައި ޓިކްޓޮކުން މަޝްހޫރުކަން ހޯދާފައިވާ ފާތިމަތު ރޫމާ (ޕްރިޓީ ރޫމީ) --\nރޫމީގެ ބަންދަށް3ދުވަސް، ބުނީ ހުރީ ކަންކަން އެނގޭ ހާލަތެއްގައި ނޫން ކަމަށް\nމަސްތުވާތަކެތީގެ މައްސަލައެއްގައި ހައްޔަރުކުރި ދިވެހީންގެ ތެރޭގައި ޓިކްޓޮކުން މަޝްހޫރުކަން ހޯދާފައިވާ ފާތިމަތު ރޫމާ (ޕްރިޓީ ރޫމީ)ގެ ބަންދަށް ތިން ދުވަސް ޖަހައިފި އެވެ.\nއެ މައްސަލައިގައި ރޫމާއާ އެކު އޭނާގެ ފިރިމީހާ، މުހައްމަދު ނަސީމްވެސް ހައްޔަރުކޮށްފައިވެ އެވެ. އަދި ދެމަފިރިންގެ ބަންދަށް އިއްޔެ ކުރިމިނަލް ކޯޓުން ވަނީ ތިން ދުވަސް ޖަހައިފަ އެވެ. އެމީހުން މިހާރު ތިބީ ކަސްޓޯޑިއަލް ޖަލެއްގަ އެވެ.\nރޫމާ ބަންދުކުރަން ނެރުނު ކޯޓު އަމުރުގައި ބުނެފައި ވަނީ، އޭނާ ބަންދުކުރަން ނިންމީ އޭނާގެ މައްޗަށް ތުހުމަތުކޮށްފައިވާ ކުށް އޭނާ ކުރިކަމަށް ތުހުމަތުކުރެވޭ ކޮންމެވެސް މިންވަރަށް ހެކި ގަރީނާ ހުށަހަޅާފައިވާތީ ކަމަށެވެ. އަދި އޭނާ ބަންދުން ދޫކޮށްލައިފި ނަމަ މުޖުތަމައުގެ ސަލާމަތަށް ނުރައްކާތެރިވެދާނެ ކަމަށް ފެންނާތީ ކަމަށްވެސް ބުނެފައިވެ އެވެ.\nރޫމާ ހައްޔަރު ކޮށްފައިވަނީ ޖިނާއީ އިޖުރާއަތުގެ ގާނޫނާ އެއްގޮތަށް ކަމަށް ގާޒީ ކަނޑައެޅި ނަމަވެސް ދިފާއުން ވަނީ އެ މައްސަލައިގައި ބަލައިފާސްކޮށްފައިވަނީ ކޯޓު އަމުރު ހޯދާފައިވާ ގެ ނޫން ކަމަށެވެ. އެހެންކަމުން ބަލައިފާސްކުރުން ރަނގަޅު ނޫން ކަމަށް ފާހަގަކުރި އެވެ.\nއަދި އެ ގެ ބަލައިފާސް ކުރި އިރު، މަސްތުވާ އެއްވެސް އެއްޗެއް ނުފެންނަ ކަމަށާއި ފެނިފައިވާ މަސްތުވާތަކެއްޗަކީ އެ ގެއާ މާދުރުން ފެނުނު ކޮތަޅަކުން ފެނިފައިވާ ތަކެތި ކަމަށާއި އެ ތަކެއްޗާއި ރޫމާއާ ގުޅުވައިދޭ އެއްވެސް ހެއްކެ ނެތް ކަމަށްވެސް ދިފާއުން ފާހަގަކުރި އެވެ.\nއަމުރުގައި ބުނެފައި ވަނީ، އެ މައްސަލައިގައި އެހެން ގެއެއްގެ ފުރާޅުމަތިން ފެނުނު ކޮތަޅަކުން މަސްތުވާތަކެތި ފެނުނު ކަމަށާއި ގޭގެ ތެރެއިން މަސްތުވާ އެއްވެސް އެއްޗެއް ނުފެންނަކަން ސީނަށް ދިޔަ ފުލުހުންގެ ބަޔާނުން އެނގޭ ކަމަށެވެ.\nއަދި މަސްތުވާތަކެތި ހުރި ކޮތަޅު އެއްލާލިތަން އެއްވެސް ފުލުހަކަށް ނުފެންނަ ކަމަށް އައިއޯ ފާހަގަކުރި ނަމަވެސް، މަސްތުވާތަކެތި ފެނިފައިވާ ކޮތަޅަކީ ރޫމާ އެއްލާލި ކޮތަޅެއް ކަމަށް ސީނަށް ދިޔަ ފުލުހުން ގާތުގައި އޭނާ ބުނި ކަމަށް އައިއޯ ބުނެފައިވެ އެވެ.\nއެކަމާ ގުޅިގެން ދިފާއުން އިތުރަށް ބުނީ، ރޫމީ އެވަގުތު ހުރި ހާލަތަށް ބަލައި އިރު، އެއީ ރަނގަޅު މައުލޫމާތެއް ނޫން ކަމަށެވެ. އަދި އޭނާ ހުރީ ކަންކަން އެނގޭ ހާލަތެއްގައި ނޫން ކަމަށާއި ފުލުހުންގެ ފަރާތުން ވަކި ގޮތަކަށް ބަޔާން ދިނުމަށް ވަރަށް ބޮޑަށް ފޯސް ކޮށްފައިވާ ކަމަށްވެސް ފާހަގަކުރި އެވެ.


Covid gai Raajje in kuda kujjaku maruvejje\nކޮވިޑް-19 ޖެހިގެން އުމުރުން 10 އަހަރުގެ ކުއްޖަކު މަރުވެއްޖެ އެވެ. މިއީ މި ބަލީގައި ރާއްޖެއިން މަރުވި އެންމެ ހަގު މީހާ އެވެ. އަަދި ކޮވިޑްގައި ރާއްޖެއިން މަރުވި ފުރަތަމަ ކުއްޖާ އެވެ.\nއެ ކުއްޖާ މަރުވީ އަައިޖީއެމްއެޗްގެ އީއާރަށް ގެންގޮސް ފަރުވާ ދެނިކޮށެވެ. ހޮސްޕިޓަލަށް ގެނައިއިރުވެސް ކުއްޖާގެ ހެއެއް ނެތެވެ.\nއާއިލާއިން ވަނީ ފަރުވާ ލިބުން ލަސްވި ބައެއް ސަބަބުތައްވެސް ހާމަކޮށްފައެވެ. އެ ގޮތުން ހޮސްޕިޓަލަށް ކުއްޖާ ގެނައުމަށް އެމްބިއުލާސް އައުން ލަސްވެ އެތައް ވަގުތެއް ހޭދަ ކުރަން ޖެހުނެވެ.\nމި މަރާއެކު ރާއްޖޭގެ ކޮވިޑް މަރުގެ ނަންބަރު ވަނީ 170 އަށް އަރާފައެވެ. މިއީ މި މަހުގެ ނުވަވަނަ މަރެވެ. މަހުގެ ފުރަތަމަ ދުވަހު އިއްޔެ 8 މީހަކު މަރުވިއެވެ.\nކޮވިޑް ޖެހިގެން އުމުރުން ހަތް އަހަރުގެ ކުއްޖަކަށް ވެންޓިލޭޓަރުގައިވެސް ދަނީ ފަރުވާ ދެމުންނެވެ. އެޗްޕީއޭއިން އެންމެ ފަހުން ދިން މައުލޫމާތަށް ބަލާއިރު ކުއްޖާގެ ހާލަތަށް ބަދަލެއް ނާންނާތީ އަދިވެސް އޮތީ ވެންޓިލޭޓަރުގައެވެ.\nކޮވިޑް ބަލީގައި މިދިޔަ މެއި މަހަކީ ރާއްޖެ ތަޖުރިބާކުރި އެންމެ ނުރައްކާތެރި މަހެވެ. މިދިއަ އޭޕްރީލް މަހާއި ހަމައަށް ކޮވިޑްގައި ހޭދަވި 13 މަސް ދުވަހުގެ ތެރޭގައި ރާއްޖެއިން މަރުވީ 73 މީހެކެވެ. ނަމަވެސް މޭ މަސް ނިމުނުއިރު ކޮވިޑް މަރުގެ ނަންބަރު ވަނީ 161 އަށް އަރާފަ އެވެ. އޭގެ މާނައަކީ މޭ މަހު އެކަނި ވެސް 88 މީހަކު އެ ބަލީގައި މަރުވެފައި ވެ އެވެ.\nއައިޖީއެމްއެޗް އެޗްޕީއޭ ކުޑަކުދިން + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19\nކޮވިޑްގައި 95 އަހަރުގެ ދިވެއްސަކު މަރުވެއްޖެ\nރާއްޖޭގެ ކޮވިޑް ނަންބަރު 96،000 އަށް


Pakistan Ge Bodu Vazeeru Ibu Ah Maruhabaa Vidhaalhu Vejje - Vaguthu\nޕާކިސްތާނުގެ ބޮޑުވަޒީރު އިބޫ އަށް މަރުހަބާ ވިދާޅުވެއްޖެ\nޕާކިސްތާނުގެ ބޮޑު ވަޒީރު އިމްރާން ހާން، އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) އަށް މަރުހަބަ ވިދާޅުވެއްޖެއެވެ.\nއިބޫގެ ތަރުޖަމާނު މާރިޔާ އަހުމަދު ދީދީ މިއަދު ބޭއްވި ނޫސްވެރިންގެ ބައްދަލުވުމުގައި ވިދާޅުވީ މިއަދުގެ ވަގުތެއްގައި ޕާކިސްތާނުގެ ބޯޑު ވަޒީރު އިމްރާން ހާން ގުޅުއްވައި އިބޫ އަށް މަރުހަބާ ވިދާޅުވި ކަމަށެވެ.\nއަދި ވެރިކަން ބަދަލުވުމުގެ މަރުހަލާ އޮމާންކަމާއި އަމާންކަމާއެކީގައި ކުރިއަށް ގެންދިއުމަށާއި ރާއްޖެ އާއި ޕާކިސްތާނުގެ ގުޅުން ކުރިއެކޭވެސް އެއް ގޮތަށް އޮންނާނެ ކަމަށާއި އަދި އެ ގުޅުން އިތުރަށް ބަދަހި ކުރުމަށް އިމްރާން އެދިވަޑައިގެންނެވި ކަމަށް މާރިޔާ ވިދާޅުވިއެވެ.\nއެގޮތުން ޗައިނާ އާއި އެމެރިކާ އަދި ސައުދީ އަރަބިއްޔާ އިން ވެސް އިބޫ އަށް ވަނީ މަރުހަބާ ދަންނަވާފައެވެ. އަދި އިންޑިޔާގެ ބޮޑުވަޒީރު ނަރެންދްރަ މޯދީ ވެސް އިބޫ އަށް މަރުހަބާ ދަންނަވާފައިވާއިރު އިބޫގެ ހުވާ ކުރެއްވުމުގެ ރަސްމިއްޔާތަށް މޯދީ އާއި ލަންކާގެ ބޮޑުވަޒީރު ރަނިލް ވިކްރަމަސިންހަ އަށް ވަނީ ދައުވަތު އަރުވާފައެވެ.\nމިދިޔަ އާދީއްތަ ދުވަހު ބޭއްވި ރިޔާސީ އިންތިހާބު އިބޫ ކާމިޔާބުކުރެއްވީ ވޯޓުލީ މީހުންގެ 58.4 އިންސައްތަ ހޯދައިގެންނެވެ.


2 ސްކޫލެއްގެ މަސައްކަތް ބަޔަކާއި ޙަވާލުކޮށްފި2ސްކޫލެއްގެ މަސައްކަތް ބަޔަކާއި ޙަވާލުކޮށްފި\n2 ސްކޫލެއްގެ މަސައްކަތް ބަޔަކާއި ޙަވާލުކޮށްފި\nއަނގޮޅިތީމް ކްލާސްރޫމް އެޅުމުގެ މަސައްކަތް ޙަވާލުކުރުން / ފޮޓޯ: އެޑިއުކޭޝަން\n2 ސްކޫލެއްގެ ޢުމްރާނީ ތަރައްޤީގެ މަސައްކަތް ބަޔަކާއި ޙަވާލުކޮށްފިއެވެ.\nއެޑިއުކޭޝަން މިނިސްޓްރީގައި ބޭއްވި ރަސްމިއްޔާތެއްގައި ޙަވާލުކޮށްފައިވަނީ ރ.އަނގޮޅިތީމު ސްކޫލާއި ވ.ރަކީދޫ ސްކޫލްގެ ތަރައްޤީގެ ދެމަޝްރޫޢެވެ.\nރާއްޖޭގެ ސްކޫލްތަކުގެ ވަޞީލަތް ހަމަކުރުމަށް ކުރަމުންދާ މަސައްކަތުގެ ދަށުން ޙަވާލުކޮށްފައިވަނީ ރ.އަނގޮޅިތީމު ސްކޫލްގައި2ކްލާސްރޫމް ޢިމާރާތްކުރުމުގެ މަސައްކަތެވެ.\nމިމަސައްކަތް މިނިސްޓްރީ އޮފް އެޑިއުކޭޝަންގެ ފަރާތުން މިމަސައްކަތް ޙަވާލުކޮށްފައިވަނީ ކޭޑީ އެންޓަރޕްރައިސަސް ޕްރައިވެޓް ލިމިޓެޑާއެވެ. އެކުންފުންޏާ މަސައްކަތް ޙަވާލުކޮށްފައިވަނީ3މަސް ދުވަހުގެ ތެރޭގައި ނިންމާގޮތަށެވެ. އެކުންފުންޏާ މިމަޝްރޫޢު ޙަވާލުކޮށްފައިވަނީ 1.38 މިލިއަނަށްވުރެ ގިނަ ރުފިޔާއަށެވެ.\nމިމަޝްރޫޢުގައި އެޑިއުކޭޝަން މިނިސްޓްރީގެ ފަރާތުން ސޮއިކުރެއްވީ ސީނިއާ ޕޮލިސީ ޑިރެކްޓަރ ނައުޝާދު އިބްރާހީމްއެވެ. އަދި ކޭޑީ އެންޓަރޕްރައިސަސް ޕްރައިވެޓް ލިމިޓެޑްގެފަރާތުން ސޮއިކުރެއްވީ ކުންފުނީގެ ޑިރެކްޓަރ މުޙައްމަދު މާހިން މަޖީދެވެ.\nރަކީދޫ އަޕްގްރޭޑް ކުރުމުގެ މަސައްކަތް ޙަވާލުކުރުން / ފޮޓޯ: އެޑިއުކޭޝަން\nއެޑިއުކޭޝަން މިނިސްޓްރީގެ ފަރާތުން ވަނީ ސެޓެލައިޓް ސްކޫލްގެ ގޮތުގައި ޤާއިމުކުރާ ވ.ރަކީދޫ ސްކޫލް އަޕްގްރޭޑްކުރުމުގެ މަސައްކަތްވެސް ބަޔަކާއި ހަވާލުކޮށްފައެވެ. މިމަސައްކަތް ޙަވާލުކޮށްފައިވަނީ ވެލްޓްރޭޑިންގ ޕްރައިވެޓް ލިމިޓެޑާއެވެ.\nއެކުންފުންޏާ މިމަސައްކަތް ޙަވާލުކޮށްފައިވަނީ2މަސްދުވަހުގެ ތެރޭގައި ނިންމާގޮތަށް 3.2 މިލިއަނަށްވުރެ ގިނަ ރުފިޔާއަށެވެ. މިމަޝްރޫޢު ޙަވާލުކުރުމުގެ ރަސްމިއްޔާތުގައި އެޑިއުކޭޝަން މިނިސްޓްރީގެ ފަރާތުން މި އެއްބަސްވުމުގައި ސޮއިކުރެއްވީ ސީނިއާ ޕޮލިސީ ޑިރެކްޓަރ މޫސާ ނަޢީމްއެވެ. އަދި ވެލްޓްރޭޑިންގ ޕްރައިވެޓް ލިމިޓެޑްގެ ފަރާތުން ސޮއިކުރެއްވީ ޑިރެކްޓަރ އަލީ ޝަމީޒްއެވެ.\nރާއްޖޭގެ ތަޢުލީމީ ދާއިރާ ހަރުދަނާކުރުމަށް އަންނަނީ ގިނަ ގުނަ މަސައްކަތް ކުރައްވަމުންނެވެ. ދަރިވަރުންގެ ތަޢުލީމުގެ ފެންވަރު މަތިކުރުމަށްޓަކާ ބޭނުންވާ ވަޞީލަތް ހަމަކުރުމާއި ސްކޫލްތަކަށް ބޭނުންވާ ޢުމްރާނީ ތަރައްޤީގެ އެކި މަޝްރޫޢުތައް ރާއްޖޭގެ އެކި ރަށްރަށުގައި ކުރިއަށް އެބަދެއެވެ. ހަމައެއާއެކު އައު ސްކޫލް އެޅުމުގެ މަސައްކަތްވެސް އަންނަނީ ކުރަމުންނެވެ.\nސަރުކާރުން ކަނޑައަޅާ ދައުލަތުގެ ބަޖެޓުގައި ތަޢުލީމީ ދާއިރާގެ ޢުމްރާނީ ތަރައްޤީއަށް ބޮޑު ހޭދައެއްކުރުމަށް ކޮންމެ އަހަރަކުވެސް ނިންމަނީ މިދާއިރާގެ ދެމެހެއްޓެނިވި ތަރައްޤީގެ މުހިއްމުކަމުންނެވެ.


ޔޫއޭއީގެ ރައީސް އަވަހާރަވުމުން ދިވެހި ދިދަ ބައި ދަނޑިއަށް\nޔޫއޭއީގެ ރައީސް އަވަހާރަވުމުގެ ހިތާމައިގައި ދިވެހި ދިދަ ބައި ދަނޑިއަށް\n13 މޭ 2022 - 22:49 0\nދިވެހި ގައުމީ ބޮޑު ދިދަ ހުންނަ ޖުމްހޫރީ މައިދާން އަދި ރައީސް ފާލަން ފެންނަ ކަނޑުމަތިން ނަގާފައިވާ ފޮޓޯއެއް: ގައުމީ ދިދަ އާންމުކޮށް ބައި ދަނޑިއަށް ތިރިކުރަނީ ހިތާމަވެރި ހާދިސާތަކާއި ރާއްޖެއާއި ބޭރު ގައުމުތަކުގެ އިސްވެރިން އަވަހާރަވުމާއި ގުޅިގެން ހިތާމަ ފާޅުކުރުމަށް. ފޮޓޯ: ފައިލް\nޔުނައިޓެޑް އަރަބި އެމިރޭޓްސް (ޔޫއޭއީ) ގެ ރައީސް އައްޝައިހު ހަލީފާ ބިން ޒާއިދު އާލް ނަހްޔާން އަވަހާރަވުމުން އެކަމުގެ ހިތާމަ ފާޅުކުރުމުގެ ގޮތުން ތިން ދުވަހަށް ދިވެހި ދިދަ ބައި ދަނޑިއަށް ތިރިކުރަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ނިންމަވައިފި އެވެ.\nޝައިހު ހަލީފާ އަވަހާރަވީ މިއަދުގެ ވަގުތެއްގަ އެވެ. އެކަމުގެ ހިތާމައިގައި ރައީސް ސޯލިހު ވަނީ ތައުޒިޔާގެ މެސެޖެއް ވެސް ފޮނުއްވާފަ އެވެ.\nގައުމީ ދިދަ ބައި ދަނޑިއަށް ތިރިކުރައްވަން ރައީސް ނިންމެވީ މާދަމާއިން ފެށިގެން އަންނަ ހޯމަ ދުވަހުގެ ނިޔަލަށެވެ.\nޝައިހު ހަލީފާ އަވަހާރަވިއިރު، އެމަނިކުފާނުގެ އުމުރުފުޅަކީ 73 އަހަރެވެ. އެމަނިކުފާނު އަވަހާރަވިކަން ޔޫއޭއީގެ ރަސްމީ ނޫސް އެޖެންސީ ޑަބްލިއުއޭއެމްއިން އިއުލާންކުރީ މިއަދުގެ ވަގުތެއްގަ އެެވެ.\nއެގައުމުގެ ރައީސް އަވަހާރަވުމާއެކު ޔޫއޭއީގައި ވަނީ މިއަދުން ފެށިގެން 40 ދުވަހުގެ ހިތާމައިގެ މުއްދަތެއް އިއުލާންކޮށްފަ އެވެ.\nޝައިހު ހަލީފާ ނަހްޔާން\nޝައިހު ހަލީފާ ބިން ޒާއިދު އަލް ނަހްޔާން އަކީ ޔޫއޭއީގެ 16 ވަނަ ވެރިޔާ އެވެ. އެމަނިކުފާނު، އެގައުމުގެ ވެރިކަމަށް ވަޑައިގަތީ 2004 ވަނަ އަހަރު، އެމަނިކުފާނުގެ ބައްޕާފުޅަށްފަހު އެވެ.\nވެރިކަމަށް ވަޑައިގަތުމަށްފަހު ޝައިހު ހަލީފާ އެންމެ ފާހަގަކުރެވިފައިވަނީ ޔޫއޭއީގެ އަބޫދާބީއާއި އެގައުމުގެ ސަރުކާރުގެ ހިންގުމަށް ގެންނެވި ބަދަލުތަކުންނެވެ. އެމަނިކުފާނުގެ ވެރިކަމުގެ އެންމެ ފުރަތަމަ 10 އަހަރު އެންމެ ބޮޑަށް ހޭދަވެގެން ދިޔައީ އެ މަސައްކަތްތަކަށް ކަމަށް ފާހަގަކޮށްލެވެ އެވެ.\nއައްޝައިހު ހަލީފާ ބިން ޒާއިދު އާލް ނަހްޔާން. ފޮޓޯ: ރިއުޓާޒް\nޝައިހު ހަލީފާއަކީ ޔޫއޭއީގެ އިތުރުން އެގައުމުގެ ވެރިރަށް އަބޫދާބީގެ ވެރިޔާ ވެސް މެ އެވެ. އަބޫދާބީ އަކީ ދުބާއީއެކޭ އެއްގޮތަށް ޔުއޭއީގައި ހިމެނޭ ހަތް އެމިރޭޓްގެ ތެރެއިން އެއް އެމިރޭޓެކެވެ.\nވެރިކަމަށް ވަޑައިގަތްފަހުން އެމަނިކުފާނަށް 2014 ވަނަ އަހަރު ވަނީ ސްޓްރޯކެއް ޖެހިވަޑައިގެންފަ އެވެ. އޭގެ ފަހުން އެމަނިކުފާނު އާންމުންނަށް ފެނިފައިވަނީ މަދު ފަހަރަކު އެވެ. އޭގެ ފަހުން ވެރިކަމުގައި އެމަނިކުފާނުގެ ދައުރު މައިގަނޑުކޮށް ފެންނަނީ ރަމްޒީކޮށެވެ.\nވެރިކަމުގެ މައިގަނޑު މަސްއޫލިއްޔަތުތައް އަދާކުރައްވަނީ އެމަނިކުފާނުގެ އެއްބަފާ ކޮއްކޮ ޝައިހު އަދި ޔޫއޭއީގެ ވަލީއަހުދު މުހައްމަދު ބިން ޒައިދު ބިން ސުލްތާން އަލް ނަހްޔާން އެވެ. ޝައިހު ހަލީފާ އަވަހާރަވުމާއެކު ޝައިހު މުހައްމަދު ވަނީ ވެރިކަމުގެ ހުރިހާ ކަމަކާ ހަވާލުވެވަޑައިގެންނެވެ.\nޝައިހު ހަލީފާ އަދި ޝައިހު މުހައްމަދު ވެސް ނިސްބަތްވެވަޑައިގަންނަވާ އަލް ނަހްޔާން އާއިލާއަކީ ދުނިޔޭގެ އެންމެ މުއްސަނދި އެއް އާއިލާކަމަށް ވަނީ ގަބޫލުކުރެވިފަ އެވެ. އެ އާއިލާގެ މުއްސަނދިކަން ގާތްގަނޑަކަށް 150 ބިލިއަން އެމެރިކާ ޑޮލަރަށް އަރާނެކަމަށް ވަނީ ބެލެވިފަ އެވެ.\nޝައިހު ހަލީފާ އަވަހާރަވުމާއެކު ގިނަ ގައުމުތަކަކުން ދަނީ ހިތާމަ ފާޅުކޮށް، ތައުޒިޔާގެ މެސެޖުތައް ފޮނުވަމުންނެވެ. ރާއްޖޭގެ ފޮރިން މިނިސްޓަރު އަދި އދ. ގެ އާންމު މަޖިލީހުގެ ރައީސް އަބްދުﷲ ޝާހިދު ވެސް އޭގެ ތެރޭގައި ހިމެނެ އެވެ.


Lankaa ah dhin hamalaage zinmaa IS in nagaifi\nއާދިއްތަ ދުވަހު ލަންކާ އަށް ދިން ބޮމުގެ ހަމަލާގެ ތެރެއިން.\n23 އޭޕްރީލް 2019 1 ކޮމެންޓް\nލަންކާ އަށް ދިން ހަމަލާގެ ޒިންމާ އައިއެސް އިން ނަގައިފި\nއާދިއްތަ ދުވަހު ސްރީ ލަންކާގައި ދިން ބޮމުގެ ހަމަލާތަކުގެ ޒިންމާ އިސްލާމިކް ސްޓޭޓް (އައިއެސް) އިން މިއަދު ނަގައިފި އެވެ.\nއައިއެސްގެ ނޫސް އެޖެންސީ އައުމާގު މެދުވެރިކޮށް އެ ޖަމާއަތުން މިއަދު އާންމުކުރި ބަޔާނެއްގައި ވަނީ، އެ ހަމަލާތައް އަމާޒު ކުރީ ކްރިސްޓިއަނުންނަށް ކަމަށެވެ. އަދި އޭގެ އިތުރުން އައިއެސް އާ ދެކޮޅަށް ހަނގުރާމަ ކުރަމުން އަންނަ ގައުމުތަކުގެ މީހުންނަށް ވެސް ހަމަލާތައް އަމާޒު ކުރި ކަމަށް އެ ބަޔާނުގައި ބުނެ އެވެ.\nއެ ބަޔާނުގައި ބުނެފައިވަނީ މިހާތަނަށް 310 މީހުން މަރުވެފައިވާ ހަމަލާ ދީފައިވަނީ އައިއެސްގެ ހަނގުރާމަވެރިން ކަމަށެވެ. އެކަމަކު ހަމަލާދިން މީހުންނަކީ ސީދާ އެ ޖަމިއްޔާގެ މީހުން ކަމެއް ނުވަތަ ގުޅިފައިވާ އެހެން ޖަމާއަތެއް މެދުވެރިކޮށް ދިން ހަމަލާތަކެއް ކަމެއް ސާފުކޮށް އައިއެސް އިން ބުނެފައެއް ނުވެއެވެ.\nއައިއެސް އިން އެ ހަމަލާގެ ޒިންމާ ނެގި ނަމަވެސް، ލަންކާ ސަރުކާރުން ތުހުމަތު ކުރަނީ، ހަމަލާތައް ދިނީ އެ ގައުމުގައި އުޅޭ ހަރުކަށި ވިސްނުމުގެ ޖަމާއަތެއް ކަމަށްވާ ނޭޝަނަލް ތައުހީދު ޖަމާއަތް (އެންޓީޖޭ) އިން ކަމަށެވެ. އަދި މިހާތަނަށް ހަމަލާތަކާ ގުޅިގެން 40 މީހުން ހައްޔަރު ކޮށްފައިވާ ކަމަށް އެ ގައުމުން ބުނެ އެވެ.\nލަންކާ ސަރުކާރުގެ އޮފިޝަލަކާ ހަވާލާދީ ނިއުޔޯކް ޓައިމްސް އިން ބުނާގޮތުގައި، ހަމަލާތައް ދީފައިވަނީ ހަރުކަށި ވިސްނުމުގެ ދެ ޖަމާއަތް ގުޅިގެން ކަމަށް ބެލެވެ އެވެ. އަދި އެ ޖަމާއަތްތަކުން އެ ހަމަލާތައް ދިނީ ނިއުޒިލޭންޑްގެ މިސްކިތަށް ދިން ހަމަލާގެ ބަދަލެއްގެ ގޮތުގައި ކަމަށް އެ އޮފިޝަލް ވިދާޅުވި އެވެ. ނަމަވެސް އެކަމުގެ އެއްވެސް ހެތްކެއް މިހާތަނަށް ލަންކާ ސަރުކާރުން ހާމައެއް ނުކުރެ އެވެ.\nލަންކާ އަށް ދިން ބޮމުގެ ހަމަލާތައް އަމާޒު ކުރީ "އީސްޓާ ސަންޑޭ" ފާހަގަކުރަން ގިނަ ބަޔަކު ޖަމާވެފައި ތިބި ތިން ފައްޅީގެ އިތުރުން މަޝްހޫރު ތިން ހޮޓަލަކަށެވެ. އެ ހަމަލާތަކުގައި 500 އަށް ވުރެ ގިނަ މީހުން ޒަހަމްވެފައި ވެއެވެ.\nލައްކަ އިރުތަކެއް ވެއްޖެ ނައްތާލި ބަޔަކު އެބުރި އަންނަން


ACC ge Muavviz aai JSC ge Faisal High Court ge fandiyaaru kamah | Mihaaru\nމުއައްވިޒް (ކ) އާއި ފައިސަލް\nއޭސީސީގެ މުއައްވިޒާއި ޖޭއެސްސީގެ ފައިސަލް ހައި ކޯޓުގެ ފަނޑިޔާރު ކަމަށް ކުރިމަތިލައްވައިފި\n15 ޖުލައި 2018 - 12:52 46 comments\nހައި ކޯޓުގައި 11 ފަނޑިޔާރުން ތިބެން ޖެހޭއިރު މިވަގުތު ދެ ގޮނޑި ހުރީ ހުސްކޮށެވެ.\nހައި ކޯޓުގެ ފަނޑިޔާރުގެ މަގާމަށް ކުރިމަތިލެއްވިކަން މުއައްވިޒް ވަނީ "މިހާރު" އަށް ޔަގީންކޮށްދެއްވައިފަ އެވެ. ނަމަވެސް އިތުރު ތަފްސީލެއް ނުދެއްވަ އެވެ.\nޖޭއެސްސީއަށް ރައީސުލްޖުމްހޫރިއްޔާ އައްޔަން ކުރައްވާފައިވާ މެންބަރު ފައިސަލް ވެސް ވަނީ ފަނޑިޔާރު ކަމަށް ކުރިމަތިލެއްވިކަން ޔަގީންކޮށްދެއްވައިފަ އެވެ.\nގާނޫނީ ވަކީލުކަމުގެ ފާސް އޮންނަ ފައިސަލް ފަނޑިޔާރު ކަމަށް ކުރިމަތިލެއްވިއިރު ޖޭއެސްސީއަކީ ކޯޓުތަކަށް ފަނޑިޔާރުން ހޮވުމުގެ ޒިންމާ އުފުލާ އަދި ފަނޑިޔާރުންގެ މައްސަލަތައް ބަލަމުން އަންނަ މުއައްސަސާ އެވެ.\nއެނގިފައިވާ ގޮތުގައި ހައި ކޯޓުގެ ފަނޑިޔާރުގެ މަގާމަށް ކުރިމަތިލެއްވި ފަހުން ފައިސަލް އެ ކޮމިޝަންގެ މަސައްކަތްތަކުގައި ބައިވެރިވެވަޑައެއް ނުގަންނަވަ އެވެ.\nމުއައްވިޒަކީ 2009 އިން ފެށިގެން އޭސީސީގެ މެންބަރެކެވެ. ކޮމިޝަންގެ ނައިބު ރައީސް ކަމަށް ވަޑައިގެންނެވީ އެންމެ ފަހުން އެތަން އެކުލަވާލިއިރު 2014 ވަނަ އަހަރެވެ.\nގދ. ތިނަދުއަށް ނިސްބަތްވެވަޑައިގަންނަވާ މުއައްވިޒަކީ ގާނޫނީ ދާއިރާއިން ފުރަތަމަ ޑިގްރީ ހާސިލް ކުރައްވާފައިވާ ބޭފުޅެކެވެ. އަދި ޝަރީއާ އެންޑް ލޯގެ ދާއިރާއިން ވެސް މަތީ ތައުލީމް ފުރިހަމަ ކުރައްވައިފަ އެވެ.\nހައި ކޯޓުގެ ދެ ފަނޑިޔާރުން ކަމަށްވާ އަބްދުﷲ ދީދީ އާއި އަބްދުލްގަނީ މުހައްމަދު ވަނީ ދާދި ފަހުން ސުޕްރީމް ކޯޓުގެ ފަނޑިޔާރު ކަމަށް އައްޔަންކޮށްފަ އެވެ.\nހައި ކޯޓުގެ ފަނޑިޔާރުންނަށް މުސާރަ އާއި އިނާޔަތްތަކާ އެކު މަހަކު 54،000ރ. ލިބޭނެ އެވެ. އަދި މަޖިލީހުން ކަނޑައަޅާ ގޮތެއްގެ މަތިން ފޯނު އެލަވަންސް ވެސް ލިބޭނެ އެވެ.\nއިތުރު ލިޔުންތައް ހައި ކޯޓް ޖުޑީޝަލް ސާވިސް ކޮމިޝަން މުހައްމަދު ފައިސަލް މުއައްވިޒު ރަޝީދު


Gaidheennaai, Vakeelunnah Bahdhalu Kurevey Usoolah Badhalu Thakeh Genesfi - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 48 މިނެޓް ކުރިން\nގައިދީންނާ، ވަކީލުންނަށް ބައްދަލުކުރެވޭ އުސޫލަށް ބަދަލުތަކެއް ގެނެސްފި\nވަކީލުންގެ ފުރުސަތު ހޯދާ މިންވަރު އިތުރު ވަމުން އަންނާތީވެ އެންމެންނަށް ވެސް ހަމަހަމަ ކަމާއެކު އެ ފުރުސަތު ދޭން ފުލުހުންގެ ބަންދުގައި ތިބޭ މީހުން، ވަކީލުންނާ ބައްދަލުކުރުމުގެ އުސޫލަށް ބަދަލުތަކެއް ގެނެސްފި އެވެ.\nމާދަމާއިން ފެށިގެން އަމަލުކުރާ މި އުސޫލުގެ ދަށުން ގެނައި އެންމެ ބޮޑު ބަދަލަކީ އާއިލާގެ ސިޓީއަކާއެކު ނޫނީ ވަކީލުންނަށް ގައިދީންނާ ބައްދަލު ނުކުރެވުމެވެ. އަދި މީގެ އިތުރުން ގައިދީންނާ ބައްދަލު ކުރުމަށް ވަކީލުންނަށް ދީފައި އޮންނަ ވަގުތަށް ވެސް ވަނީ ބަދަލު ގެނެސްފަ އެވެ.\nފުލުހުންގެ ކަސްޓޯޑިއަލް ޑިޕާޓްމެންޓުގެ ހެޑް، ސުޕްރިންޓެންޑެންޓް އަހުމަދު ނާފިޒު ސޮއި ކުރައްވައި މިއަދު ނެރުނު އެންގުމެއްގައި ވިދާޅުވީ ފުލުހުންގެ ބަންދުގައި ތިބޭ މީހުންނާ ބައްދަލުކުރުމުގައި އާ ގޮތްތަކެއް ހަމަޖެއްސީ ވަކީލުންގެ ފުރުސަތު ހޯދާ މިންވަރު އިތުރު ވަމުން އަންނާތީވެ އެންމެންނަށް ވެސް ހަމަހަމަ ކަމާއެކު އެ ފުރުސަތު ދޭން ކަމަށެވެ.\nވަކީލުން އަމިއްލައަށް ބޭނުން ވެގެން ވެސް އަދި އާއިލާގެ އެނގުމެއް ނެތި އަދި ކުރިން ގައިދީންނާ ބައްދަލު ކުރެވުނު ނަމަވެސް، އާ އުސޫލުގެ ދަށުން އެކަން ކުރެވެނީ އެ ވަކީލަކު ހަމަޖައްސަން ބޭނުން ކަމަށް ބުނެ އާއިލާއިން ފުލުހުންނަށް ސިޓީއެއް ފޮނުވުމުންނެވެ. އަދި ވަކީލު ބައްދަލުވުމަށް ދާއިރު އެ ސިޓީ ހިފައިގެން ދިޔުމަށް ވެސް އަންގާފައިވެ އެވެ.\nކުއްލި ނުރައްކަލުގެ ހާލަތުގެ ދަށުން، ގައިދީންނާ ބައްދަލުކުރުމަށް ވަކީލުންނަށް ދީފައިވަނީ ބައި ގަޑިއިރުގެ ވަގުތެވެ.\nމީގެ އިތުރުން ކުރިން ހެނދުނު ނުވައަކުން ހަވީރު ހައެއް ޖަހަންދެން ބައްދަލުކުރުމަށް ދީފައި އޮތް ފުރުސަތު ވަނީ ހަވީރު ފަހަކަށް ކުރުކޮށްފަ އެވެ.އެކަމަކު ފުލުހުން ވިދާޅުވީ މި އެންގުމާ ހިލާފުވާނަމަ، ބައްދަލުވުން ކެންސަލް ކުރުމުގެ އިހްތިޔާރު ފުލުހުންނަށް ލިބިގެންވާ ކަމަށެވެ.\nކުއްލި ހާލަތުގެ ސަބަބުން ފުލުހުން ވިދާޅުވީ ބައްދަލުވުން އޮތީ މާލޭން ބޭރުގައި ނަމަ، އެ ބައްދަލުވުމަށް ދިޔުމަށް އެއް ގަޑިއިރު ދޭނެ ކަމަށެވެ. އެކަމަކު ގައިދީއަކާ ބައްދަލު ކުރެވޭނީ 30 މިނިޓަށް ކަމަށާއި ލަހުން ބައްދަލު ކުރެވުނު ނަމަވެސް ވަގުތު ލިބޭނީ އެ 30 މިނިޓުން ބާކީވާ ވަގުތު ކަމަށް ބުނެފައި ވެ އެވެ. އަދި ބައްދަލުވުން ނިންމުމަށް ފަހު، ވަކީލުން ޖަލުގައި ތިބޭ އެހެން މީހުން ކައިރިއަށް ގޮސް ވާހަކަ ދެއްކުން ވެސް ވަނީ މަނާކޮށްފަ އެވެ.\nފުލުހުން ގެނައި މި އާ ބަދަލާ މެދު ބައެއް ވަކީލުން ވަނީ ކަންބޮޑުވުން ފާޅުކޮށްފަ އެވެ.\nމާޗް 10, 2018 16:21\nވަކީލުން ވަރިހަމަ ކަންބޮށުވެގެން ގޮސް ބިންދައިގެން ދިޔަޔަސް ކޮންމެ ކަމެއްގައިވެސް ގޮތެއް ފޮތެއް ހުންނަން ޖެހޭ.\nމާޗް 11, 2018 06:45\nކޮން ފޮތެއްބާ... އަސާސީ ތަ. ޢޭގަ އޮތް ކޮންގޮތެއް... ބްރޯ ތަފްސީލްކޮށްލާ... ހައްޔަރު ކުރީމާ ތިއަގަޔެއް ނޯންނާނެ.. އޮންނާނީ ފިތިފަ.. ކުރާނީ ހުސް ސަކުވާ... ކޮމެންޓެއް ޖެއްސުމަށް ކުރުން އޯކޭ... ވަނުވާ އެނގިގެން ކުރޭ\nމާޗް 10, 2018 19:08\nވަކީލުކަމަކީ، މިހާރު އެންމެ ދަށުދަރަޖައިގެ ދޮގުހަދާ ވަޒީފާ. ކަލޭމެން ތިއުޅޭ އުޅުމުން، ދުނިޔެއާ އާޚިރަތުގެ ސަލާމަތްވާނެހެން އަޅެ ހީވޭތަ؟


ޕަބްލިކް ހެލްތު / ހެލްތު ޕްރޮޓެކްޝަން އެޖެންސީ\nކޮވިޑްގެ އިތުރު 44 ކޭސް؛ މާލޭ ސަރަހައްދުން 37\nފާއިތުވި 24 ގަޑިއިރު ރާއްޖެއިން ކޮވިޑް-19 ގެ އިތުރު 44 ކޭސް ފެނިއްޖެ އެވެ.\nޕާކުތަކަށް ވަދެވޭނީ ކޮވިޑްގެ އަލާމާތެއް ހުރިތޯ ބަލާފައި\nކޮވިޑް-19 ފެތުރުމުން ޕާކުތަކާއި މައިޒާންތައް ބަންދުކުރުމަށް ފަހު ހުޅުވާއިރު އެ ތަންތަނަށް ވަދެވޭނީ ކޮވިޑް-19ގެ އަލާމާތްތައް ނުހުންނަ މީހުންނަށް ކަމަށާއި ޕާކުތަކަށް އެއްފަހަރާ ވަދެވޭ މީހުންގެ އަދަދު ވެސް ކަނޑައަޅާފައި އޮންނަން ޖެހޭނެ ކަމަށް އެޗްޕީއޭ އިން ބުނެފި އެވެ.\nNovember 08, 2020 22\nޒަރޫރީ ބޭނުމަކަށް ނޫނަސް ރަށްރަށަށް ދާން ހުއްދަ ދީފި\nވަކި ޒަރޫރީ ބޭނުމެއް ނެތަސް މާލެ ސަރަހައްދުން ރަށްރަށަށް ދެވޭ ގޮތަށް އެޗްޕީއޭގެ އުސޫލު ބަދަލުކޮށްފި އެވެ.\nކުޅުދުއްފުށިން ކޮވިޑްގެ4ކޭސް، ރަށް މޮނިޓަރިން އަށް\nހދ. ކުޅުދުއްފުށި ޕޮލިސް ސްޓޭޝަނުން ކޮވިޑް-19 އަށް ޕޮޒިޓިވްވި ފުލުހުންނާ ގުޅުން ހުރި ހަތަރު މީހަކު އެ ބައްޔަށް ޕޮޒިޓިވްވެ ކުޅުދުއްފުށި އަލުން މޮނިޓަރިންގެ ހާލަތަށް ގެނެސްފި އެވެ.\nކޮވިޑް-19 އަށް މިއަދު ޕޮޒިޓިވްވީ 24 މީހުން\nފާއިތުވި 24 ގަޑިއިރު ތެރޭ ރާއްޖެ އިން ކޮވިޑަށް ޕޮޒިޓިވް ވެފައި ވަނީ 24 މީހުން ކަމަށް އެޗްޕީއޭއިން ބުނެފި އެވެ.\nމިއަދު ކޮވިޑް އަށް ޕޮޒިޓިވްވީ 49 މީހުން\nފާއިތުވި 24 ގަޑި އިރު ރާއްޖެއިން 49 މީހަކު ކޮވިޑް-19އަށް ޕޮޒިޓިވް ވެއްޖެ އެވެ.\nއެންޓިޖެން ޓެސްޓަށް ހުއްދަ ދީ، ގައިޑްލައިނެއް ހަދައިފި\nޓެސްޓުކުރި 1،583 މީހުން ތެރެއިން 65 ޕޮޒިޓިވް\nފާއިތުވި 24 ގަޑިއިރު ތެރޭގައި ކޮވިޑް-19 އަށް ޓެސްޓު ކުރި 1،583 މީހުންގެ ތެރެއިން 65 މީހުން ޕޮޒިޓިވް މިހާތަނަށް ރާއްޖޭގައި މި ބަލި ޖެހުނު މީހުންގެ އަދަދު 10،530 އަށް އަރައިފި އެވެ.


ރައީސުލްޖުމްހޫރިއްޔާގެ ނައިބު ޑޮކްޓަރ މުޙައްމަދު ޖަމީލު އަޙްމަދު\nނައިބު ރައީސްގެ ވާހަކަފުޅު ނައިބު ރައީސްގެ ޚިތާބު\nޑޮކްޓަރ މުޙަންމަދު ޖަމީލް އަޙްމަދު، ދުނިޔޭގެ އަލިކަން ދެކެވަޑައިގަތީ 1969 ވަނަ އަހަރުގެ އޮކްޓޫބަރު މަހުގެ 13 ވަނަ ދުވަހުއެވެ.\nފުންނާބުއުސް ޤާނޫނީ ވަކީލެއްގެ އިތުރުން، ޑޮކްޓަރ ޖަމީލް ފާހަގަވެގެން ގޮސްފައިވަނީ، ރާއްޖެއަށް ޑިމޮކްރެޓިކް އިޞްލާޙުތައް ގެނައުމަށް މަސައްކަތްޕުޅު ކުރެއްވި ޚާއްޞަ ބޭފުޅެއްގެ ގޮތުގައެވެ. ހަމައެހެންމެ، ޑޮކްޓަރ ޖަމީލަކީ، ވިދިވިދިގެން ތިން ރައީސުންގެ ވަޒީރުންގެ މަޖިލީހުގައިވެސް މަސައްކަތްޕުޅު ކުރައްވާފައިވާ ބޭފުޅެކެވެ.\nސިޔާސީ މައިދާނަށް ނުކުމެވަޑައިގަތުމުގެ ކުރިން، ޑޮކްޓަރ ޖަމީލް ވަނީ، ޖިނާއީ ކޯޓުގެ އިސް ޤާޒީގެ މަޤާމު ފުރުއްވާފައެވެ.\nދިވެހި ރައްޔިތުންގެ ޕާޓީ (ޑީ.އާރ.ޕީ.) އާއި، ދިވެހި ޤައުމީ ޕާޓީގެ (ޑީ.ކިޔު.ޕީ.) އުފެއްދެވުމުގައިވެސް ވަރަށް އިސްދައުރެއް ޑޮކްޓަރ ޖަމީލް އަދާކުރެއްވިއެވެ. އަދި އޭގެފަހުން 2013 ވަނަ އަހަރު ޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް.) އާ ގުޅިވަޑައިގެންނެވިއެވެ. ރާއްޖޭގެ4ވަނަ ނައިބު ރައީސްގެ މަޤާމަށް އެމަނިކުފާނު ހޮވިވަޑައިގެންނެވީ، މިހާރުގެ ރައީސުލްޖުމްހޫރިއްޔާ އޮނަރަބްލް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމްގެ ރަނިންގމޭޓުގެ ގޮތުގައި ޕީ.ޕީ.އެމް.ގެ ޓިކެޓްގައެވެ. ވަރަށް ވާދަވެރި ރިޔާސީ ރޭހަކަށްފަހު، އެމް.ޑީ.ޕީ.ގެ ޓިކެޓްގައި ނުކުންނެވި ކުރީގެ ރައީސް މުޙަންމަދު ނަޝީދާއި ޑޮކްޓަރ މުސްޠަފާ ލުޠްފީ ބަލިކުރެއްވުމަށްފަހު، ޕީ.ޕީ.އެމް.ގެ ޔާމީނާއި ޖަމީލުގެ ޓީކެޓް ކާމިޔާބު ކުރެއްވީ %51.4 ންނެވެ.\nފުވައްމުލަކުގެ އާދައިގެ ޢާއިލާއަކަށް އުފަން މުޙަންމަދު ޖަމީލް އަޙްމަދުގެ އަލިގަދަ ތަޢުލީމީ ކެރިއަރ ފެށުނީ، މެލޭޝިއާގެ އިންޓަރނޭޝަނަލް އިސްލާމިކް ޔުނިވަރސިޓީންނެވެ. އެތަނުން 1996ވަނަ އަހަރު ބެޗްލަރ އޮފް ލޯ ޙާޞިލް ކުރެއްވުމަށްފަހު، ހަމަ އެޔުނިވަރސިޓީއިން މާސްޓަރ އޮފް ކޮމްޕެރެޓިވް ލޯ ޑިގްރީ އިން އިސްލާމިކް އެންޑް ސިވިލް ލޯ ޙާޞިލް ކުރެއްވިއެވެ.\nމެލޭޝިއާގައި މާސްޓަރޒް ޑިގްރީ ޙާޞިލް ކުރެއްވުމަށްފަހު، އެނބުރި ޤައުމަށް ވަޑައިގެން ޤައުމަށް ޚިދްމަތް ކުރެއްވުމުގައި ސަރުކާރުގައި މަސައްކަތް ކުރައްވަން ފެއްޓެވިއެވެ.\nކޮމަންވެލްތް ސްކޮލަރޝިޕެއްގެ ދަށުން ޔުނިވަރސިޓީ އޮފް ލަންޑަންގެ ސްކޫލް އޮފް އޮރިއެންޓަލް އެންޑް އެފްރިކަން ސްޓަޑީޒް އިން ކްރިމިނަލް ލޯގެ ދާއިރާއިން ޕީ.އެޗް.ޑީ. ޙާޞިލްކުރެއްވިއެވެ. އެމަނިކުފާނުގެ ޕީ.އެޗް.ޑީ.ގެ ތީސީސް ލިޔުއްވީ، ކްރިމިނަލް ލޯގެ މައްޗަށެވެ. އަދި، މިއަދު އެމަނިކުފާނު މަސައްކަތްޕުޅު ކުރައްވަނީ މި ދާއިރާގެ ތެރެއިން، ކެމްޕެއިން މެނިފެސްޓޯގައި ހިމެނޭ ކަންތައްތައް ތަންފީޒު ކުރެއްވުމަށެވެ.\nޖަމީލްވަނީ ރާއްޖޭގެ އެކިއެކި ތަޢުލީމީ މުއައްސަސާތަކުގައި ޕާޓްޓައިމް ލެކްޗަރަރއެއްގެ ގޮތުގައިވެސް މަސައްކަތްޕުޅު ކުރައްވާފައެވެ. އެގޮތުން، ރާއްޖޭގައި ހޭދަކުރެއްވި ތަޢުލީމަށް ޚިދްމަތް ކުރެއްވުމުގެ 13 އަހަރުގެ ދިގު ތާރީޚުގައި ޖަމީލްވަނީ، އޭނާގެ އަރިހުގައި މަސައްކަތް ކުރެއްވި ބޭފުޅުންނާއި ދަރިވަރުންގެ ލޯތްބާއި އިޙްތިރާމް ހޯއްދަވާފައެވެ.\nރަސްމީ މައިދާނުގެ އިތުރުން، ޢާންމުންގެ ތެރޭގައި އުޅުއްވާއިރުވެސް ދައްކަވާފައިވާ ހިތްވަރާއި ޢަޒުމުގެ މަތިވެރިކަމުގެ ސަބަބުން އެތައް ބައެއްގެ ޤަދަރާއި އިޙްތިރާމް ލިބިވަޑައިގެންފައިވާ ޑޮކްޓަރ ޖަމީލަކީ ބަލާޣާތްތެރި، ކުޅަދާނަ ވާހަކަދެއްކުންތެރިއެކެވެ.\nޑޮކްޓަރ ޖަމީލްގެ ސިޔާސީ ޙަޔާތްޕުޅު ފެށުނީ 2005 ވަނަ އަހަރުގެ ޖުލައި މަހުގެ 14ވަނަ ދުވަހު މިނިސްޓަރ އޮފް ޖަސްޓިސްގެ މަޤާމަށް ޢައްޔަން ކުރެވުނު ހިސާބުންނެވެ. އޭގެކުރިން، އެމަނިކުފާނު ވަނީ އެޓަރނީ ޖެނެރަލްގެ އޮފީހުގެ ސްޓޭޓް އެޓަރނީ ކަމާއި، ކްރިމިނަލް ކޯޓުގެ އިސް ޤާޒީ ކަމާއި، މިނިސްޓްރީ އޮފް ޖަސްޓިސްގެ އެގްޒެކެޓިވް ޑިރެކްޓަރކަންވެސް ކުރައްވާފައެވެ.\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ހުށަހެޅުއްވި، އިޞްލާޙީ އެޖެންޑާގެ ދަށުން އެކުލަވައިލެއްވި ވަޒީރުންގެ މަޖިލީހުގައި ޑޮކްޓަރ ޖަމީލަކީ ވަރަށް މުހިންމު ދައުރެއް އަދާކުރެއްވި ބޭފުޅެކެވެ. އަދި އިޞްލާޙީ އެޖެންޑާ ކުރިއެރުވުމުގައި ކެބިނެޓްގެ ތެރެއިން މަސައްކަތް ކުރެއްވި "ނިއު މޯލްޑިވްސް" ޓީމްގެ މެންބަރެއްގެ ގޮތުގައި ރާއްޖެއާއި ބައިނަލްއަޤްވާމީ މައިދާނުގެ މަޤްބޫލުކަން ހޯއްދެވިއެވެ.\n2005ން 2007 އަށް ޤާނޫނުއަސާސީ އިޞްލާޙު ކުރުމުގެ ގޮތުން އެކުލަވައިލެވުނު ރައްޔިތުންގެ ޚާއްޞަ މަޖިލީހުގައިވެސް ޑޮކްޓަރ ޖަމީލްވަނީ މަސައްކަތްޕުޅު ކުރައްވާފައެވެ.\nޑޮކްޓަރ ޖަމީލް ވަޒީރު ކަމަށް އިސްކުރެވުނު ދުވަސްވަރަކީ، ރާއްޖޭގައި ސިޔާސީ ޕާޓީތައް ހިންގުމަށް ހުއްދަދެވި، ސިޔާސީ ޕާޓީތައް އުފެދިގެން އައި ދުވަސްވަރުވެސް މެއެވެ. އަދި، ދިވެހި ރައްޔިތުންގެ ޕާޓީ (ޑީ.އާރ.ޕީ)ގެ މެންބަރެއްގެ ހައިސިއްޔަތުން، ޕާޓީގެ ފުރަތަމަ ކޮންފަރެންސްގައި އެންމެ ގިނަ ވޯޓް ލިބިވަޑައިގެން، ޕާޓީގެ ހިންގާ ކޮމިޓީއަށް ޖަމީލް ހޮވިވަޑައިގެންނެވިއެވެ.\n2007 ވަނަ އަހަރު ޑީ.އާރ.ޕީ ދޫކުރެއްވުމަށްފަހު، ޖަމީލް ދިވެހި ޤައުމީ ޕާޓީއާ ގުޅިވިޑައިގެންނެވިއެވެ. ޖަމީލަކީ ދިވެހި ޤައުމީ ޕާޓީގެ ބާނީންގެ ތެރޭގައި ހިމެނިވަޑައިގަންނަވާ އެއް ބޭފުޅެކެވެ.\n2008 ވަނަ އަހަރުގެ ރިޔާސީ އިންތިޚާބު ކާމިޔާބުކުރި އެމް.ޑީ.ޕީ. ކޯލިޝަންގެ މެންބަރެއްގެ ގޮތުން، މިނިސްޓަރ އޮފް ސިވިލްއޭވިއޭޝަން އެންޑް ކޮމިއުނިކޭޝަންގެ މަޤާމަށް 2008 ވަނަ އަހަރުގެ ނޮވެމްބަރު މަހުގެ 12 ވަނަ ދުވަހު ޑޮކްޓަރ ޖަމީލް އަނެއްކާވެސް ރާއްޖޭގެ ވަޒީރުންގެ މަޖިލީހަށް ޢައްޔަން ކުރެވުނެވެ. އެހެންނަމަވެސް، ރައީސް މުޙަންމަދު ނަޝީދު ގެންގުޅުއްވި ހަރުކަށި ސިޔާސަތުތަކާއި، ޤާނޫނުއަސާސީއާ ޚިލާފަށް ޢަދުލު އިންޞާފުގެ ނިޒާމަށް އަތްގަދަކުރުމުގެ އުސޫލުތަކުގެ ސަބަބުން، އޭރު ސަރުކާރުގައި ތިއްބެވި އިޞްލާޙަށް ލޯބިކުރައްވާ ބޭފުޅުން އެކަހެރިވެގެންދިޔައިރު، އޭގެތެރޭގައި ޑޮކްޓަރ ޖަމީލްވެސް ހިމެނިވަޑައިގެންނެވިއެވެ.\nއެދުވަހުން ފެށިގެން 2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހު ރައީސް ނަޝީދު އިސްތިޢުފާ ދެއްވަންދެން ޑޮކްޓަރ ޖަމީލް ހުންނެވީ، ސަރުކާރާ އިދިކޮޅު ފަރާތްތަކާއެކު އެންމެ އިސް ސަފުގައި މަސައްކަތްޕުޅު ކުރެއްވި ބޭފުޅެއްގެ ގޮތުގައެވެ. ރައީސް ނަޝީދުގެ ހަރުކަށި ގޮތްތަކާމެދު ފާޑުކިޔާ މީހުންނަށް ބިރުދެއްކުމަށް ކުރެއްވި މަސައްކަތްތަކުގެ ތެރެއިން، އެއް ހަފްތާގެ ތެރޭގައި މަދުވެގެން ފަސް ފަހަރު އެއްވެސް ސަބަބެއްނެތި ޑޮކްޓަރ ޖަމީލް ހައްޔަރު ކުރެވުނެވެ. އޭރު ޑޮކްޓަރ ޖަމީލް ހުންނެވީ ދިވެހި ޤައުމީ ޕާޓީގެ ނައިބު ރައީސްގެ މަޤާމުގައެވެ.\nރައީސް ނަޝީދުގެ ސަރުކާރު ވެއްޓުމަށްފަހު އައީ، އޭރުގެ ނައިބު ރައީސް އިސްކޮށް ހުންނަވައިގެން އެކުލަވައިލެއްވި ގިނަ ސިޔާސީ ޕާޓީތަކެއް ހިމެނޭ ކޯލިޝަން ސަރުކާރެކެވެ. މި ކޯލިޝަން ސަރުކާރުގައި ޑޮކްޓަރ ޖަމީލް ޢައްޔަން ކުރެވުނީ މިނިސްޓަރ އޮފް ހޯމް އެފެއާޒްގެ މަޤާމަށެވެ. އެ މަޤާމުން އެމަނިކުފާނު ވަކިކުރެވުނީ، ޕީ.ޕީ.އެމް.އާ ގުޅިވަޑައިގެން، ޕީ.ޕީ.އެމް.ގެ ކައުންސިލް އަޣްލަބިއްޔަތުން އެ ޕާޓީގެ ރިޔާސީ ކެންޑިޑޭޓް ޢަބްޑުﷲ ޔާމީން ޢަބްދުލްޤައްޔޫމްގެ ރަނިންގ މޭޓުގެ ގޮތުގައި ހޮވިވަޑައިގެންނެވުމުންނެވެ.\nހޯމް މިނިސްޓަރ ކަމުގެ މަޤާމުގައި ހޭދަކުރެއްވި ކުރު މުއްދަތުގެ ތެރޭގައި، މޯލްޑިވްސް ޕޮލިސް ސަރވިސްއަކީ، ކުރިއަށްވުރެ ޕްރޮފެޝަނަލް މުއައްސަސާއަކަށް ހެއްދެވުމަށް ޑޮކްޓަރ ޖަމީލް ވަރަށް ބޮޑަށް މަސައްކަތްޕުޅު ކުރެއްވިއެވެ. އަދި، ޑިޕާޓްމަންޓް އޮފް ޕެނިޓެންޝަރީ އެންޑް ރިހެބިލިޓޭޝަން ސަރވިސްގެ ކަންތައްތައް ރަނގަޅު ކުރެއްވުމަށާއި، ލޯކަލް ގަވަރންމަންޓް އޮތޯރިޓީއާއި ސަރުކާރާ ދެމެދު އޮންނަ ގުޅުން ރަނގަޅު ކުރެއްވުމަށާއި، ޑިޕާޓްމަންޓް އޮފް އިމިގްރޭޝަން އެންޑް އެމިގްރޭޝަނާއި، ޑިޕާޓްމަންޓް އޮފް ނޭޝަނަލް ރެޖިސްޓްރޭޝަނާއި، ނޭޝަނަލް ސެންޓަރ ފޮރ އިންފޮރމޭޝަން ޓެކްނޮލޮޖީގެ ޚިދުމަތް ރަނގަޅު ކުރެއްވުމަށްވެސް ޑޮކްޓަރ ޖަމީލް ގިނަގުނަ މަސައްކަތްޕުޅުތަކެއް ކުރެއްވިއެވެ.\nވަޒީރުންގެ މަޖިލީހަށް ތިންވަނަފަހަރަށް ޢައްޔަން ކުރެއްވުމާ ގުޅިގެން، ޑޮކްޓަރ ޖަމީލް ވަނީ، އެރޮނގުން ރާއްޖޭގެ ތާރީޚުގެ ތެރެއަށްވެސް ވެދެވަޑައިގެންފައެވެ. ޑޮކްޓަރ ޖަމީލަކީ ވިދިވިދިގެން ތިން ރައީސުންގެ ވަޒީރުންގެ މަޖިލީހުގައި ހިމެނިވަޑައިގެންނެވި އަދި ތަފާތު ތިން މަޤާމު ފުރުއްވި ހަމައެކަނި ބޭފުޅާއެވެ. ޑޮކްޓަރ ޖަމީލް މިހާރު މަސައްކަތްޕުޅު ކުރައްވަނީ ރައީސުލްޖުމްހޫރިއްޔާ އޮނަރަބްލް އަލްފާޟިލް ޢަބްދުﷲ ޔާމީންގެ ނައިބު ރައީސްގެ ހައިސިއްޔަތުން ހަތަރުވަނަ ވަޒީރުންގެ މަޖިލީހުގައެވެ.\nގާތްގަނޑަކަށް ހުރިހާ އަތޮޅަކަށްހެން ދަތުރުފުޅު ކުރައްވައި، ވަރަށް ކާމިޔާބު ކެމްޕޭނެއް ކުރެއްވުމަށްފަހު، ކުރިއަށް އޮތް ފަސް އަހަރަށް ރާއްޖޭގެ ރައީސުލްޖުމްހޫރިއްޔާގެ ނައިބުގެ މަގާމަށް ޑޮކްޓަރ މުޙަންމަދު ޖަމީލް އަޙްމަދު ހުވާކުރެއްވީ 2013 ވަނަ އަހަރުގެ ނޮވެމްބަރ މަހުގެ 17ވަނަ ދުވަހުއެވެ.


ބުނެދޭށޭ ރުހެމޭ 39 – Esfiya – Dhivehi Vaahaka Site\n- by dhiraa wish - 42- June 14, 2019\n“ހައިޒަލް…” ނައިނާގެ މޫނުމަތިން ފެނުނު ހައިރާންކަމާއިއެކު ހައިޒަލްގެ ނަން އެދުލުން ބޭރުވިއެވެ. އެއާއިއެކު ހައިޒަލް ނަގަމުންދިޔަ ފިޔަވަޅުތަކަށް ހުއްޓުމެއްއައިރު އެ ލޮލުން ތަފާތު އަސަރެއް ފެނިލިއެވެ. އަމިއްލަ އިހުސާސްތައް ފޮރުވާލަމުން ފިނިވަމުން އައި އަތްތިލަ ޖީބަށް ޖަހާލިއިރު ހައިޒަލް އެންމެ ފަހަރަކުވެސް ފަސްއެނބުރި ނައިނާއާއި ދިމާލަށް ބަލާނުލިއެވެ.\n“ސްޓޮޕް…” ހައިޒަލްގެ ޖަވާބަކަށް އިންތިޒާރުކުރުމެއްނެތި ބާރު ފިޔަވަޅުތަކެއްގައި އައި ނައިނާގެ ފިޔަވަޅުތައް އޭނާއާއި ކައިރިވުމާއިއެކު ހައިޒަލް އަމުރުވެރިގޮތަކަށް ބުނެލިއެވެ. އެއާއިއެކީ ކުރިން މޫނުމަތިން ފެނުނު ކުލަވަރު ފޮރުވާލުމުން ނައިނާއާއި ކުރިމަތިލީއިރު އެދެލޮލުން ނައިނާއަށް ފެނުނީ ރުޅިވެރިކަމާއި ނަފްރަތުގެ އިންތިހާއެވެ. އެތައް ފޫޓެއްގެ ދުރުމިނުގައި ދެމީހުން ތިބިއިރު އެދެމެދުގައިވީ ދުރުކަމުގައިވެސް ލޮލުން ފެނުނު އަސަރުތަށް ސިއްރެއްނުވިއެވެ.\n“މާޒީ ހަނދާންކުރުމަކީ ނައިނާ ކުރަންޖެހޭކަމެއްނޫން.. އަހަރެން ނުބުނަންތަ އަހަރެން މަތިން ހަނދާންނައްތާލާށެކޭ… އަހަރެންނާއިއެކީ އުޅުނު ދުވަސްތައް ތި ހިތުން ފުހެލާ… ތިހެން އުޅެގެން އަަހަރެންގެ ހަމްދަރުދީ ލިބޭނެހެން ހީވަނީތަ؟” ހައިޒަލްގެ ހަރުކަށި ޖުމްލަތަކާއިއެކު ނައިނާގެ ބޮޑު ދެލޮލުން ނީރާލީ ކަރުނަތައް ކޯތާފަތުގައި ރޮނގަކަށްދެމެންފެށިއެވެ. ޝަކުވާގެ ނަޒަރަކުން ހައިޒަލްއަށް ބަލަހައްޓައިގެން ހުރިގޮތުން ހައިޒަލްގެ ހިތަށްވެސް ތަދުވިއެވެ.\n“ހައިޒަލް… ޔޫ މޭޑް މީ ދިސް ވޭ… ކީއްވެ ވަގުތީ ލޯތްބެއްދީ ހިތްހަލާކުކޮށްލީ… ހައިޒަލް ކަންތައްކުރިގޮތަށްފަހު ކިހިނެތް އުފަލެއް ލިބޭނީ… ދެން ދުވަހަކު ހިނިތުންވެލާނެހާ ހިތްވަރު ލިބިދާނެތަ؟” ނައިނާ ކިތަންމެ ކެތްތެރިވިޔަސް ލޮލަށް ގިނަވި ކަރުނަތައް ކޯތާފަތްމައްޗަށް ފައިބައިގަތެވެ.\n“ތިހަނދާންތަކުން އެކަނިވެސް ކޮންމެ ދުވަހަކު އެތަށް ފަހަރަކު އަމިއްލަ ނަފްސު ކުށްވެރިކުރެވުނު ވަރެއް ނޭނގެ… ކީއްވެ އަހަންނާއި ނައިނާ ބައްދަލުވީ؟ ކީއްވެ އަހަރެންގެ ދިރިއުޅުމަށް ނައިނާ އައީ؟ ޔޫ މޭކް މީ ރީސެންޓް އެންޑް ބްލޭމް މައި ސެލްޕް… ޔޫ މޭކްސް މީ ރިގްރެޓް… ބިރުވެރި ހުވަފެނެއް ފަދައިން އަހަރެން ބޭނުމީ ހަނދާންނައްތާލަން…” ކޮންމެ ޖުމްލައަކާއިއެކު ހައިޒަލްގެ އަޑު ބާރުވަމުން އައިރު އެއަޑުގައިވީ ތަފާތު އަސަރެކެވެ. އެ ޖުމްލަތަކުން އެކަނިވެސް ހައިޒަލް އަމިއްލަ ނަފްސު ކުށްވެރިކުރާވަރުވީ ހާމަވިއަށެވެ. ނައިނާދެކެ ވެވުނު ލޯތްބަކީ އޭނައަށް ދުނިޔޭއިން ކުރެވުނު އެންމެ ބޮޑު ކުށްކަމަށް އަމިއްލަ ނަފްސު ބުނަމުންދާއިރު އޭނަގެ ހިތަށް ދެން ހަމަޖެހުމެއް ލިބޭނެހެއްޔެވެ؟ ނައިނާގެ ލޯބި އަމިއްލަ ދެއަތުން ކަފުންކުރުމަށްފަހު ދުރަށްދާން މަޖުބޫރުވެފައިވާއިރު އޭނަގެ ހިތުގެ ރިހުންތައް ހިއްސާކުރާނީ ކާކާއި ހެއްޔެވެ؟ އަމިއްލަ އިހުސާސްތަކަށް ފަސްއަޅާފޮރުވާލަމުން ދުނިޔެއަށް އޭނަގެ ތަފާތު ސިފައެއް ދައްކަން އޭނައަށް މަޖުބޫރުވެއްޖެއެވެ.\n“އަހަރެން މަތިން އުމުރަށް ހަނދާންނައްތާލާ… އަހަރެންނާއި ނުލާ އުފަލުގައި އުޅޭ… އަހަންނާއި މުޅި އުމުރަށް ދުރަށްދޭ… މުޅި އުމުރަށް ހަނދާން ނައްތާލާ… ތިހިތުން އަހަރެން ހޯދި ޖާގަ އެހެން މީހަކަށްދީ… މީޓް ސަމްވަން ހޫއިޒް ވޭ މޯރ ބެޓަރ ދޭން މީ…” ހައިޒަލްގެ މުށަށް ބާރުވެގެން އައިރު އެއްވެސް އިހުސާސެއް ދައްކާނުލާ އެބަސްތައް ބުނެލިނަމަވެސް ހަށިގަނޑާއި ފުރާނަވަކިވީހެން ހީވެއެވެ. ނައިނާ އެހެންމީހެއްގެ ބައިވެރިއެއްގެ ގޮތުގައި ފެނުމަކީ އޭނަ ދުވަހު ދެކެން ބޭނުންވާ މަންޒަރެއްނޫނެވެ. ނަމަވެސް އޭނަގެ ހިތުގެ ހާލަތު ސިއްރުކުރަމުން ނެތް ސިފައެއް ދައްކަން މަޖުބޫރުވީއެވެ.\n“ހައު ކުޑް ޔޫ ސޭ ދެޓް… ހައިއަށް އަހަންނަކީ… އަހަރެންގެ ލޯތްބަކީ އެއްވެސް އެއްޗަކަށްނުވިޔަސް ޔޫ މީން އެ ލޮޓް ޓު މީ…. ދުުވަަހަކު މިހިތުގައި ހައި ނޫން މީހަކަށްޓަކައި ވިންދެއްނުޖަހާނެ… މަރުވަންދެންވެސް ލޯބިވާނަން… ދުވަހަކު ލޯބި ބަދަލެއްނުވާނެ…” ހައިޒަލްގެ ރަހުމެއްނެތް ޖުމްލަތައް އިވިފައި ނައިނާއަށް ވީގޮތެއްވެސް ނޭނގެއެވެ. ބާރުބާރަށް ހިނގާލައިފައި އައިސް ހައިޒަލްގެ ޓީޝާޓުގައި ހިފައިގަތެވެ. އޭރު ބޮޑު ލޮލުގައި ކަރުނަތަކިތައް ވިދަމުންދިޔައިރު ނައިނާ ހިތާމައިގެ ތަސްވީރެއްފަދައެވެ.\n“އިޓް ޑިޑިންޓް ޓުކް ލޯންގް ފޯރ ޔޫ ޓު ފޯލް އިން ލަވް ވިތް މީ… ފޯރގެޓް މީ އިން ދަ ސޭމްވޭ…” ހައިޒަލް ނައިނާގެ އަތް ޓީޝާޓްއިން ވީއްލުވާލަމުން ބުނެލި ޖުމްލަތައް ރުވާފައި ދޫކޮށްލި ތީރެއްފަދައިން ނައިނާގެ ހިތަށް ހެރުނުއިރު ހިތަށް ކުރިއަސަރު ބުނެދޭކަށް ފަސޭހައެއްނޫނެވެ. އެ ޖުމްލަތަކުންވެސް ހައިޒަލް ބަދަލުވެފައިވާވަރު ހާމަވިއިރު ނައިނާގެ ހިތް މާޔޫސްކަމުން ފުރާލިއެވެ. ހައިޒަލްގެ ހިތުން އޭނަގެ ލޯބި މުޅިން ފުހެވިގެން ހިނގައްޖެއެވެ.\n“ޔޫ އަރ ރިއަލީ ކުރުއެލް…” ނައިނާ ކަރުނަވީ ނަޒަރުން ހައިޒަލްގެ މޫނަށް ބަލާލިއިރު އެލޮލުގެ ތެރެއިން ތަފާތު އަސަރެއްފެނިލިއެވެ. ހައިޒަލްގެ އަނިޔާވެރިފަރާތް ފެނި ގަބޫލުނުކުރެވިފައިހުރިހެން ހީވިއެވެ.\n“އަހަރެމެން އެކީގައި ހޭދަކުރެވުނު ކޮންމެ ވަގުތެއް އަހަރެންގެ ހިތުގައި ރައްކާކުރާނަން… ހައިޒަލްގެ ރުޅިވެރިކަން ދައްކައިގެން އަހަރެންގެ ހިތް ބަދަލުކުރަން އުޅުނަސް ދުވަހަކު ލޯބި ބަދަލެއްނުވާނެ… ހައި ދޭ އަނިޔާތަކާއިއެކުވެސް އިތުރަށް ލޯބިވެވޭ… އަހަރެން އިންތިޒާރުކުރާނަން… މުޅި އުމުރަށް ލޯބިވާނަން…” މަޑު ފިޔަވަޅުތަކެއްގައި ހައިޒަލް ނައިނާއާއި ދުރަށް ހިނގައިގަތްއިރު ނައިނާގެ ޖުމްލަތަކުން ހިނދުކޮޅަކަށް ހުއްޓުންއަރާގޮތްވީނަމަވެސް ހައިޒަލް އެކަން ދެއްކުމެއްނެތި ކުރިއަށް ފިޔަވަޅުތައް އަޅަންފެށިއެވެ. ނައިނާއާއި އޭނައަކީ ދުވަހަކު އެކުނުވެވޭނެ ދެފަރާތައް ވާއިރު ކުލަޖެހުމެއްނެތް އުއްމީދުތަކެއް ދައްކާ ނައިނާ އިންތިޒާރެއްގައި ބަހައްޓާކަށް އޭނަ ބޭނުމެއްނުވެއެވެ. ނައިނާއާއި އޭނަގެ އުފާވެރި މާޒީ މާޒީއަށް ދޫކޮށްލައިފައި އޭނަ ބޭނުމީ ނައިނާ ކުރިއަށްދާށެވެ.\nކަރުނަގިނަވަމުންދިޔަ ލޮލާއިއެކު މަޑު މަޑުން ފިޔަވަޅުތައް ނަގަމުންދިޔައިރު ހައިޒަލްގެ ހަށިގަނޑުން ވަރުދޫވާހެން ހީވެެއެވެ. ނައިނާގެ ރުއިމުގެ އަޑު ހިނދުރީގެ ތެރޭގައި ގުގުމަމުންދިޔަގޮތުން ކޮންމެ ވަގުތަކުވެސް އޭނަގެ ހިތްވަރުދޫވެދާނެހެން ހީވިއެވެ. އެވަރުންވެސް ހައިޒަލް ކެތްކުރަމުން ކުރިއަށް ފިޔަވަޅުތައް އަޅަމުންގޮސް ނިވާވިއެވެ. ނައިނާއަށް އޭނައަކީ އަނިޔާވެރި ލޯބިވެރިއެއްކަން ސާބިތުކޮށްދިނުމަށްފަހުއެވެ. އަމިއްލަ ހިތް އަމިއްލަ އަތުން ހަލާކުކޮށްލުމަށްފަހުއެވެ.\nރަންކިޔުމަށް ހަމަޖެހިފައިވާ ގަނޑިޖެހެން ވަގުތު ކުޑަތަންވަމުންދިޔައިރު ހައިޒަލް ކޮޓަރީގައި ހުރިއިރު ލޮލަށް ކަރުނަތައް ބޮނޑިވާގޮތްވިއެވެ. ރަމްޒީގޮތުން އޭނަ އެހެން މީހެއްގެ ހައްގަކަށްވާ ވަގުތު ކުޑަތަންވަމުން އަންނަކަން އިޙުސާސްވެފައި ނޭނގޭފަދަ ހިތްދަތި އިހުސާސްތަކަކުން ހިތް ގައިދުކޮށްލިއެވެ. ފުރަތަމަ ފަހަރަށް އަމިއްލަ ނަސީބާއިމެދު ހިތުގައި ޝަކުވާ އުފެދުނުއިރު ހިތާހިތުން ޝަކުވާކުރެވުނެވެ.\n“ދަރިފުޅާ… ވަގުތު ގާތްވަނީއެއްނު…” އަލްހާންގެ އަޑާއިއެކު ލޮލަށް ގިނަވަމުން އައި ކަރުނަތައް ހިންދާލަމުން ހައިޒަލް ފަސްއެނބުރިބަލާލިއެވެ. އަލްހާން ނުހަނު ބޮޑަށް ހިނިތުންވެލައިގެން ހުންނެވިއިރު މޫނުމަތިން އަލިކަމުން ކާއިނާތުގައިވާ ހަނދާއި ތަފާތެއް ނެތެވެ. ހައިޒަލްއަށް ބަލާލައްވާ ފިނި ނަޒަރު މިރޭ ތަފާތުވެފައިވާއިރު މިވޭތުވެދިޔަ ދުވަސްތަކުގައި ބައްޕަގެ ލޮލުން އޭނައަށްޓަކައި ނުފެނުނު ހުރިހާ ލޯތްބެއް މިރޭ އެލޮލުގެ ތެރެއަށް ޖަމާވެފައިވާހެން ހީވެއެވެ. އެކަމުން ހައިޒަލްއަށް ލިބުނު އުފަލަށްވުރެ ބޮޑަށް ހިތަށް ވޭނެއް ލިބުނެވެ. ނައިނާއަށްޓަކައި ހިތުގައި އަތްއަޅާލައިގެން ހުރެ އޭނަގެ އުފާތައް ގުރުބާންކުރާއިރު އެ ހިތުގައި އަޅާ ވޭން ބައްޕައަށް އިނގިނުލައްވަނީ ބާވައޭ ހިތަށް އެރިއެވެ. ނޫނީ އިނގިހުރެވެސް ނޭންގޭކަމަށް ބައްޕަ ހައްދަވަނީހެއްޔެވެ؟\n“ބައްޕަ އަޅުގަނޑަށް ޔަގީންކަންދެއްވާ އަޅުގަނޑު މިކައިވެނި ކުރުމަށްފަހު ނައިނާ ހުންނާން ރައްކާތެރިކަމާއިއެކުކަމަށް… ބައްޕަގެ އެއްވެސް ނުފޫޒެއް ނައިނާގެ މައްޗަށް އަދި އަޅުގަނޑުގެ މައްޗަށް ނުފޯރާނޭކަމަށް…” ހައިޒަލްގެ ޖުމްލައާއިއެކު އަލްހާންގެ މޫނުމަތިވި ހިނިތުންވުން ފިލައިގެން ދިޔައިރު ދެވަނަ ސިކުންތުގައި އެ މޫނުން ފާޅުވި ކުލަވަރު ނުހަނު މޮޅަށް ފޮރުވާލައްވައިފިއެވެ.\n“ބައްޕަގެ ފަރާތުން ނައިނާއަށް އަނިޔާއެއް ލިބޭ ދުވަހެއްވާނީ އަޅުގަނޑު ޝަލީން ވަރިކުރާދުވަހަށް…” އެ ޖުމްލަތަކުން އަލްހާން ކުޑަކޮށް ފިނިވެލައްވާގޮތްވީއިރު ހައިޒަލްގެ ލޮލުގައިވީ ކުލަވަރު ދެކިލައްވާފައި ހައިޒަލްއަށް ޖަވާބުދެއްވުމަށް އަވަސްވެގަނެވުނެވެ.\n“އެންމެ ރަނގަޅު… އެކަމަކު ޝަލީންއާއި ކައިވެނިކޮށްގެން ހުރެ ހައިޒަލްއާއި އެއަންހެންކުއްޖާއާއި އެއްވެސް ގުޅުމެއް ނުބޭއްވޭނެކަން ހަނދާންކުރާތި…” އަލްހާން އަޑަށް ހަރުކަށިކަން ގެންނަވަމުން ހައިޒަލްއަށް ހަނދާންކޮށްދެއްވިއެވެ.\n“ބައްޕަ ހާސްވެނުލައްވާ… އެހެންމީހެއްގެ ފިރިއެއްގެ ގޮތުގައި ހުރެ އަޅުގަނޑު ނައިނާ ގާތަކަށް ނުދާނަން… އަޅުގަނޑު ނައިނާ ބޭނުމީ ދެވަނަ ބައިވެރިއެއްގެ ގޮތުގައެއް ނޫން…” ހައިޒަލް ލޮލުގައި މުތީތަކެއް ފަދައިން ދަޅައަޅަންފެށިކަރުނަތައް އެލޮލުގެ އަސަރުތައް ދެގުނަކުރުވިއިރު އެ މޫނުމަތިިން ރިހުމެއް ފެނުނެވެ. މުޅި މޫނުގައި ހިތާމައިގެ ސާލެއްވަށާލެވިފައިވާއިރު ހައިޒަލް ހިތާމަކުރާވަރު ކުލަ ފަނޑުވެފައިވާ މޫނުންވެސްވީ ހާމައަށެވެ. އަލަތު ކައިވެންޏަށް ތައްޔާރުވަމުންދާ ޒުވާނެއްގެ މޫނުމަތިން ފެންފަދަ ޖޯޝާއި އުފާވެރިކަމެއް އެ މޫނަކުން ނުފެނެއެވެ. ރޫހުމަރުވެފައިވާފަދަގޮތަކަށް ކޮންމެކަމެއް މަޖުބޫރުން ކުރަމުންދަނީހެން ހީވެއެވެ.\nކަޅުކުލައިން ފަތުރާލާފައި އޮތް އަނދިރިދޫލައެއްފަދަ އުޑުމަތީ ތަރުތީބެއްނެތި އެތުރިފައިވާ ތަރިތައް ފިޔަޖަހަމުން އަލިކަމެެއްނެތް ރޭގަނޑުގެ އަނދިރިކަމަށް އިތުރު ސިފައެއް ގެނެސްދެމުންދިޔައެވެ. ރިހިކޮޅުތަކެއް ފަދައިން ބަބުޅަމުންދާ ތަރިތަކުގެ މެދުގައި ފަޅި ހަނދު ރަނިކަންކުރަމުންދިޔައީ ނުހަނު ބޮޑަށް ހިނިތުންވެލައިގެން އިނދެއެވެ. އެރީތި ރޭގެ ބައިވެރިއަކަށްވުމުން އުފާކުރާ ހާލުގައެވެ.\nރޭގަނޑުގެ ހިތްގައިމުކަމަށް ހިތްދޫކޮށްލައިގެން ޝަލީން ހުރިއިރު އެތައް ހިޔާލުތަކަކުން ސިކުނޑި ހަލަބޮލިކުރަމުންދިޔައެވެ. ހުދުކުލައިގެ ކަކުލާއި ހަމަޔަށް ހުރި ހެދުމެއްގައި ޝަލީން ހުރިއިރު ފަލަކުން ނެއްޓިގެން އައިސްފައިވާ ތަރިއެއްފަދައެވެ. ހެދުމުގެ ބެބުޅުންގަދަކަމާއިއެކު އެ ރީތިކަން ވިދަމުންދިޔައެވެ. ހުރިހާ ރީތިކަމެއް އެކުވެގެން ޝަލީންގެ ރީތިކަމަށް އިތުރު ދިރުމެއްގެނެސްދޭން މަސައްކަތްކުރަމުން ދާއިރުވެސް ޝަލީން ފެންނަނީ ދިރުމެއްނެތް ތަސްވީރެއްފަދައެވެ. މޭކަޕުން ފުރިހަމަކަން ގެނެސްދީފައިވާ މޫނުމަތިން ފެންނަމުންދާ އުދާސްކަމާއިއެކު އެލޮލަށް ބޮޑިވަމުން އައި ކަރުނަތަކުން އެސްފިޔަތަކުގެ މަތީ ވިދަމުންދިޔައީ ޝަލީންގެ ހިތާމަތަކުގެ ބައިވެރިއަކަށްވަމުން އެ ހިތާމަތައް ދުނިޔެއަށް ފާޅުކުރަމުންނެވެ. ފިޔާތޮށި ތުންފަތްމަތީ ކުޅެލައިފައިވާ ހިނިތުންވުންވެސް ޝަލީންގެ ހިތުގެ ހާލަތު ވަންހަނާކުރުމަށް މިރޭ ނާކާމިޔާބުވެފައިވެއެވެ. މިރެއަކީ އަންހެންކުއްޖެއްގެ ހަޔާތުގައި އަންނާނޭ އެންމެ އުފާވެރި ރޭކަމަށްވާއިރު ޝަލީންގެ ހިތަށް އެއްވެސް އުފާވެރިކަމެއް އިހުސާސްއެއްނުކުރެވެއެވެ. ހިތާމައާއި ވޭނީ އުދާސްތަކުން ނަފްސު ބަދެވެމުންދާއިރު އޭނަގެ ފުރާނަ ހަށިގަނޑާއި ވަކިވެގެންދަނީހެންހީވިއެވެ.\nއަށެއްޖެހިއިރު އަލްހާންގެ އާއިލާ މިޑޯވިއުއަށް ދުރުވިއިރު އިޝާރު އެންމެ ފުރިހަމަ މެހެމާންދާރީ އަދާކުރައްވަމުން އަލްހާންގެ އާއިލާއަށް މަރުހަބާކިޔުއްވިއެވެ. ދެ ބޭފުޅުން ސަލާމަތްކުރައްވަމުން ގައިގައި ހިފައިގަތްނެވީ ދުވަސްވީ ހުވަފެން ހާސިލްވުމުން އެކަމަށް ހިތުގެ އަޑިން އުފާފާޅުކުރާ ހާލުގައެވެ. އެއާއިއެކު އެެދެމެދުގައިވާ އެކުވެރިކަމުގެ ގުޅުން އިތުރު ހަރުފަތަކަށް ޖެހިލުމުން އެކަމާއި އުފާކުރައްވަމުންނެވެ. ދެއާއިލާ ދެމެދުގައި ބަދަލުކުރެވުނު މަރުހަބާކިޔުމުގެ ބަސްކޮޅާއިއެކު ލިވިންރޫމްގެ ސޯފާތަކުގައި އެންމެން ހަމަޖެހިލިއެވެ. އެވަގުތު އިޔާނާގެ ފަހަތުގައި ހުރެގެން ޝަލީން ސިޑިން ފައިބައިގެން އައިރު އެންމެންގެ ތައުރީފްގެ ބަސްތަކުން މާހައުލު ގުގުމާލިއެވެ. ޝަލީންގެ ރީތިކަމަށް އެންމެންގެ ނަޒަރު ހުސްވާގޮތްވީއިރު އެރީތިކަމާއި ފުރިހަމަކަމުން ހިތަށް އަސަރުނުކުރީ އެރީތިކަން މިލްކުވުމުގެ ނަސީބު ލިބިފައިވާ ހައިޒަލްއަށެވެ.\nހައިޒަލް އިސްއޮބާލައިގެން ދަޅައަޅަމުންދިޔަ މާބްލްތަކަށް ނަޒަރުހުއްޓައިލައިގެން އިންއިރު އެތަނުގައި ހިނގަމުންދާކަންކަމުގެ ހިލަމެއްވެސް ނެތްފަދައެވެ. މަޖުބޫރުވެފައިވާ ގޮތަކަށް ހުރިހާކަމެއްގައި ބައިވެރިވަމުންދިޔައިރު މިވަގުތުވެސް އެ ސިކުނޑީގެ މައްޗަށް ބާރުފޯރުވަމުންދަނީ ނައިނާގެ ހަނދާންތަކެކެވެ.\nފިޔަވަޅުތަކަށް ފަރުވާތެރިވެ ހިނގައިފައި އައި ޝަލީން ހައިޒަލްއާއި ދާދިގާތުގައި އައިސް އިށީނުމާއިއެކު ހައިޒަލް ސިހިފައި ކަހަލަގޮތަކަށް އިސްއުފުލާ ބަލާލިއެވެ. ހިނދުކޮޅަކަށް ދެޒުވާނުންގެ ނަޒަރު ބައްދަލުވާގޮތްވިއިރު ހައިޒަލް އަވަސް ހަރަކާތަކާއިއެކު މޫނު އަނެއް ފަރާތަށް އަނބުރާލިއެވެ. އެއާއިއެކު އަތަށް ބާރުކޮށްލަމުން ފުންނޭވާއެއް ދޫކޮށްލީ ނަފްސު ބަނދެވެމުންދިޔަ ނުތަނަވަސްކަމުގެ ސިލްސިލާއިން ސަލާމަތް ބޭނުންވެފައިވާފަދަ ގޮތަކަށެވެ.\nކައިވެނިކުރެވޭ ދެފަރާތުގެ އާއިލާގެ އިސްފަރާތްތަކުގެ ދެމެދުގައި ދެކެވުނު ވާހަކަތަކަށްފަހު ކައިވެނީގެ ފޯރމް ފުރުމުގެ މަސައްކަތައުގެން ކުރިއަށް ޖެހިލިއެވެ. ހެކިވެރިންނާއި ލިޔުމަށް ހާއްސަ ކުރެވިފައިވާ ފަރާތާއިއެކު ހައިޒަލްއާއި ޝަލީން އެކަމަށް ހާއްސަކޮށްގެން ބަހައްޓާފައި މޭޒީ ކައިރިވެލިއިރު އަލްހާންއާއި އިޝާރުވެސް ގޮނޑިތަކުގައި އިށީންނަވައިފިއެވެ. އޭރު އެތަނުގައި ހިނގަމުންދާ ކަންކަމުގެ ފޮޓޯނަގަން އެކަމަށް ހާއްސަ މީހުން ހަރަކާތްތެރިވަމުންދިޔައެވެ. ދެމަފިރިންނަށް ވާން އުޅޭ ދެޒުވާނުން ގާތްގާތުގައި އިށީދެލައިގެން ތިބިއިރު ފޮޓޯގްރާފަރުންގެ ކެމެރާގެ ލެންސް އެދިމާލަށް އަމާޒުވަމުންދިޔަގޮތުން ދެޒުވާނުންނަށްވެސް އުނދަގޫކަމެއް އިހުސާސްކުރެވުނެވެ. ޝަލީން ކެމެރާއަށް ނުބަލަން އިސްޖަހާލައިގެން އިންއިރު ހައިޒަލްވެސް އިނީ އެކަމާއި ގަޔާނުވާގޮތްވެފައެވެ. ނަމަވެސް ބައްޕަ މިކަންތައް ބޮޑު ހަފްލާއަކަށް ހަދާނުލީތީ ހިތާހިތުން ކިތަންމެ ވަރަކަށްވެސް ޝުކުރުކުރެވުނެވެ. އޭނައާއި ޝަލީން ދެލޯބިވެރިންގެ ގޮތުގައި މުޅި ކޮމްޕެނީގައި މަޝްހޫރުވާކަށް ހައިޒަލް ނޭނދެއެވެ.\nދެހެކިވެރިންގެ ހާޒިރުގައި ޝަލީން ކައިވެނީގެ ރަންކިޔުމާއިއެކު އަތްތިލަބަޑީގެ އަތްމުޅި މާހައުލުގައި ގުގުމާލިއެވެ. ޝަލީންގެ ލޮލުން ވެއްޓުނު ކަރުނަތިކި ފުހެލަމުން އިޔާނާގެ މޫނަށް ބަލާލިއެވެ. ރިހާނާގެ ގާތުގައި އިޔާނާ ގަދަކަމުންކަހަލަގޮތަކަށް ހިނިތުންވެލައިގެން ހުރެފައި ޝަލީން ބަލާލުމާއިއެކު ވަގުތުން ދުރުބަލާކަމަށް ހެދުނީ އެ ކަރުނައާއި ޝަކުވާތައް ދެކެން ކެތްނުވެގެންނެވެ. ޝަލީން ހިތްމަތީ ހިލަ ބަލަހައްޓައިގެން ހުރެ ހުރިހާކަމެއް ކުރަމުންދާއިރު އިޔާނާއަށް މިއުފާވެރި ރެއިން ހިތަށް ލިބުނު ހަމަޖެހުމެއްނެތެވެ. ދަރިފުޅާއިމެދު ވިސްނާލާ ކޮންމެ ފަހަރަކު ވޭނީ އިހުސާސްތަކާއި ކުށްވެރިކަމުގެ އިހުސާސްތަކުން ހިތް ވިރިގެންދަނީހެން ހީވެއެވެ.\nކައިވެނީގެ ފޯރމްފުރާ އެ ކުޑަ ހަފްލާ ނިމެންގާތްވީއިރު ކައިވެނީގެ ރަމްޒެއްގެ ގޮތުން ދެޒުވާނުންގެ ދެމެދުގައި އަނގޮއްޓި ބަދަލުކުރެވުނެވެ. ރިހާނާ ހައިޒަލްއަށް ހަދިޔާކުރި ހުދުރަނުގެ އަނގޮއްޓި ޝަލީންގެ ހިމަ އިނގިލީގައި ހައިޒަލް އަޅުވާލަދިނެވެ. އެއީ ޝަލީންއަށް ނުހަނު އުނދަގޫވީ ވަގުތުކޮޅެކެވެ. މަޔާން ނޫން ފަރާތެއް އޭނަގެ އިނގިލިތަކުގައި ހިފާލި ފުރަތަމަ ފަހަރަށްވެފައި އަދި ޝަލީންގެ ކައިވެނިކުރެވުނު ދުވަހު މަޔާންގެ އަތުން އަޅުވާލަދިން ލޯބީގެ ހަދިޔާ އަތުން ވަކިކޮށްލުމަށްފަހު އެ ހަދިޔާގެ މައްޗަށް އެހެން އެއްޗެއް އިސްކުރަން ޖެހުމުން ޝަލީން ހިތަށް ދަތިކަމެއް ލިބުނެވެ. އެ އަނގޮއްޓި އިނގިލިން ވަކިކޮށްލަމުން މުށަށްލީގޮތަށް ބާރުކޮށްލައިގެން އިނދެވުނީ ދުވަހަކު ދޫނުކޮށްލާނޭފަދައަކުންނެވެ. އިޝާރުއާއި އިޔާނާގެ ފަރާތުން ހަދިޔާކުރެއްވި އަނގޮއްޓި ހައިޒަލްގެ އިނގިލީގައި ޝަލީން އަޅުވާލަދިންއިރު ހައިޒަލް އެހެން މީހުންނަށްޓަކައި މަޖުބޫރުވެގެން ކަހަލަގޮތަކަށް ދެކޮލަށް އަޑިކޮޅު އަޅުވާލަމުން ހިނިތުންވެލިއެވެ. ވާންއުޅޭ ހަޔާތުގެ ބައިވެރިޔާގެ ފަރާތުން އޭނާއަށް ލިބުނު ހަދިޔާ އަނގުރުކޮޅަކާއި ތަފާތެއްނެތެވެ. އަމިއްލަ ހިތުގެ އެދުންތަކާއި ދެކޮޅުހަދަމުން ހުރިހާކަމެއްގައި ބައިވެރިވަމުންދާއިރު ބައްޕަމެން އޭނަގެ ކަރުގައި ވާގަނޑެއް އައްސާ ވަކި މީހަކަށް ގަދަކަމުން މިލްކުކޮށްލަދިނީހެން ހީވެއެވެ. ހައިޒަލް ކިތަންމެ ބޭނުންނުވިޔަސް ބައްޕައާއިމެދު ހިތުގައި ކިލަނބުކަމެއް އުފެދުނެވެ.\nހުނުމުގެ އަޑާއި ތަފާތު ވާހަކަތަކުން ސުފުރާމަތި ފަޅުފިލަމުންދިޔައެވެ. ދެބައްޕައިން އުފާ ފާޅުކުރަމުންދާއިރު ކުރެވެެން އުޅޭ ކައިވެނިން އެންމެ ބޮޑު އުފަލެއް ލިބިލައްވަނީ އަލްހާންއާއި އިޝާރުއަށްހެން ހީވެއެވެ. އެންމެންގެ މޫނުމަތިން ފެންނަމުންދާ ކޮޅެއްނެތް އުފާވެރިކަމުގެ ތެރޭގައި ހަފުސްވަމުންދިޔަ ދެފުރާނައިގެ ހާލު އިނގޭ ފަރާތެއް އެތަނުގައި ނެތްފަދައެވެ. ހިނިތުންވެތިބެ ވާހަކަަތައް ދައްކަމުން ހީސަމާސާކުރައްވަމުންދިޔައިރު ކުދީންގެ މޫނުމަތިން ފެންނަ އުފާވެރިކަން މެހެސޫސްވެ ނުލައްވަނީހެން ހީވެއެވެ. ނޫނީ އިނގޭކަމަށް ހަދަން ބޭނުންވެނުލައްވަނީއެވެ.\nމޭޒުމަތީ ބަރިއަކަށް ބަހައްޓާލެވިފައިވާ ފައިލްތައް ޗެކްކުރަމުގައި ހައިޒަލް އިންއިރު ހައިޒަލްގެ ސަމާލުކަން އެހެންކަމަކަށް ދާހެންހީވެއެވެ. ފައިލްތަކުގައިވާ ލިޔުން ކިޔާލުމެއްވެސް ނެތި އަވަސް ހަރަކަތާއިއެކު އޭނާގެ ފުރިހަމަ ސޮއެ ފަހަރު ގަނޑަކަށް ނަކަލުކޮށްލުމަށްފަހު ފައިލްތައް ތަރުތީބެއްނެތި މޭޒުގެ އެއްކަނަކަށް ހޫރަމުންދިޔައީ އެކަމުން ސަލާމާތްވާން ބޭނުންވެފައިވާފަދަގޮތަކަށެވެ. ދޭތެރެއަކުން ދެއަތުން ބޮލުގައި ހިފަހައްޓާލިއިރު ގޮނޑިއަށް ހަށިގަނޑު ދޫކޮށްލައިގެން އޮންނައިރު މޫނުމަތިން ފެންނަނީ ކަމަކާއި ފިކުރުކުރާފަދަ ކުލަވަރެކެވެ. އެ ވަރުގަދަ ދެ ބުމަ އިރުއިރުކޮޅުން ގޮށްޖެހިގެން ދާއިރު ތަނަވަސް މޫނުމަތިން ރޫތަށް ފެނިލައެވެ.\nހައިޒަލްގެ ހަރަކާތްތައް ތަރުޖަމާކުރަން އެތަށް އިރެއްވާންދެން މިކްޔާލް ކެބިންގެ ދޮރަށް ލެގިލައިގެން ހުރިއިރު އެ މޫނުމަތިން ތަފާތު ކުލަވަރެއް ފެނިލިއެވެ. ލޯ ހަނިކޮށްލައިގެން ހައިޒަލްގެ މޫނަށް ނަޒަރުހުއްޓައިލައިގެން ހުރީ ހައިޒަލް ދަސްކުރާ ފަދައަކުންނެވެ.\nހައިޒަލްގެ ތަބީއަތް ހަރާބުވެފައިވުމުން ނުދަނެހުރިކަމަށް ހަދާލައިގެން އިނަސް އެންމެ ފަހުން އެ ނަޒަރުން އުނދަގޫވެގެން ކަންނޭނގެއެވެ. އަތުގައި އޮތް ފައިލް ބާރަށް މޭޒުމަތީ ބާއްވަމުން މިކްޔާލްއަށް ބަލައިލައިފިއެވެ. ހިނދުކޮޅަކަށް އެ ދެލޯ ހަނިވެގެންދިޔައިރު ހައިޒަލް ހިތްހަމަނުޖެހިފައި “ވަޓް” އޭ ކިޔާލިއެވެ.\n“އެއީ ތެދެއްތަ؟ ހަމަ އަސްލަށްވެސް ޝަލީންއާއި މެރީކުރަނީތަ؟” މިކްޔާލްގެ އަޑުގައިވީ އެކަން އޮޅުންފިލުން ޝައުގުވެރިވެފައިވީވަރެވެ. އެވަގުތު ހައިޒަލްގެ ނަޒަރު މިކްޔާލްއަށް ހުއްޓުނުއިރު އެދެލޮލުން ފެނުނު ކުލަވަރުން އެކަނިވެސް ހައިޒަލް ހިތްހަމަނުޖެހުނީކަން މިކްޔާލް ދެނެގަތެވެ. ހިމޭންކަމާއިއެކު ހައިޒަލް ބަލަހައްޓައިގެން އިން ސަބަބު ނަގައިގަނެވި މިކްޔާލް އަވަހަށް ބެލީ ހައިޒަލްއަށް ޖަވާބެއްދެވޭތޯއެވެ.\n“ހައިގެ ޑޭޑްމެން އެވާހަކަ ދައްކަނިކޮށް އަޑުއިވުނީ… ކޮމްޕެނީތެރޭގައިވެސް އެބަ ކިޔާ ހައި އެންގޭޖްޓްއޭ… ރިންގްވެސް ވެއަރކޮށްގެންނޭ މިއަދު ހުރީ… އެއީ ތެދެއްތަ ދެން؟” މިކްޔާލްގެ ޖަވާބާއިއެކު ހައިޒަލްގެ އަތް މުށްކެވިގެންދިޔައިރު ހަށިގަނޑަށް ނޭނގޭފަދަ ބާރެއް އެރިއެވެ. އަލްހާންއާއިމެދުގައި ހިތުގައި ހިތްހަމަނުޖެހުމުގެ އިހުސާސްތަކެއް ހިންގާލިއެވެ. ރުޅި ކޮންޓްރޯލް ނުވާނެހެން ހީވި ވަގުތުކޮޅަކަށްފަހު ހައިޒަލް މިކްޔާލްއަށް ބަލާލަމުން ކުޑަކޮށް ބޯޖަހާލިއެވެ.\nމިކްޔާލްގެ މޫނުމަތި ފެންވަރުވާލި ކުލަތަކާއިއެކު ސުވާލުގެ ނަޒަރު ހައިޒަލްއަށް ހުއްޓުނުއިރު ހައިޒަލް އެކަން ނޭނގޭކަމަށް ހަދަމުން ފައިލްއަށް ނަޒަރުހުއްޓާލިއެވެ. މިކްޔާލްގެ ސުވާލުތަކުން ސަލާމަތް ނުވާނެކަން އިނގޭތީއާއިއެކު އަދި ޖަވާބުދޭން ބޭނުންނުވާތީ ހައިޒަލް އެގޮތަށް ކަންތައްކުރިޔަސް އެދެވޭ ސަމާލުކަން ދެވޭގޮތެއްނުވިއެވެ.\n“ދެން ނައިނާ؟ ވެއިޓް… ތި ދެމީހުން ސީރިއަސްއެއް ނޫންތަ؟” މިކްޔާލް ހައިރާންވާގޮތްވިއެވެ. ހައިޒަލް ނައިނާގެ ހިޔަނިހެން އުޅެފައި ކުއްލިއަކަށް އެހެން އަންހެންކުއްޖަކާއި ކައިވެނިކުރަން އުޅޭ ސަބަބަކީ ކޮބައިހެއްޔެވެ؟\n“ވެން ވޯޒް އައި އެވަރ ސީރިއަަސް ވިތް ގާރލްސް…” ހައިޒަލްގެ އަޑުގައިވީ ފަރުވާކުޑަކަމެވެ.\n“ތީގެ މާނައަކީ ހައި ނައިނާއެކީވެސް ކުޅޭލީއޭތަ؟ ބަޓް ޔޫ ވަރ ސޯ އިންޓް ހަރ… ނައިނާ ފެނުމުން ހައި ރިއެކްޓްކުރާގޮތް…. ނައިނާއެކު އުޅޭއިރު ތި މޫނުމަތިން ފެނުނު ހިނިތުންވުން… ނައިނާ އައުމަށްފަހު ހައި ޗޭންޖްވީވަރު… އެހުރިހާކަމެއް އެންމެ ގާތުން ފެނުނީކީ އަހަންނަކަށް ނޫންތަ؟ ހައި… އަސްލަށްވެސް ނައިނާ ދެކެ ލޯބިވަމެއްނު… ނޫންތަ؟” މިކްޔާލް ހައިޒަލްގެ ވާހަކަތައް ގަބޫލުކުރާކަށް ބޭނުމެއްނުވިއެވެ. ނައިނާ އައުމަށްފަހު ހައިޒަލްއަށް ބަދަލު އެންމެ ގާތުން އޭނައަށް ފެނުނުއިރު ވޭތުވެދިޔަ ހުރިހާ ދުވަސްތަކުގެ އެތިކޮޅުތައް ގުޅުވާލެވުނުއިރު ހައިޒަލްގެ އަމަލްތައް ނައިނާދެކެ ލޯބިވާކަން މިކްޔާލްްއަށް ނަގައިގަނެވުނު ކިތަންމެ ފަހަރެއްއައެވެ.\n“ނޮންސެންސް…” ހައިޒަލް ފައިލް ލައްޕާލަމުން މޭޒުމަތީގައި ކުޑަކޮށް ޖަހާލައިފިއެވެ. އެ މޫނުމަތިން ފެނުނު ހަރުކަށިކަމާއިއެކު އަމިއްލަ ހިތުގެ ހާލު ފޮރުވަން ހައިޒަލް ހުރީ އަމިއްލަ ނަފްސަށްވެސް ދޮގެއްހަދަން ތައްޔާރަށްހެން ހީވިއެވެ.\n“ތީގެ މާނައަކީ…” ހައިރާންކަމުގެ އަސަރު އެކުލެވިގެންވީ އަޑަކުން މިކްޔާލް ސުވާލުކުރިއެވެ.\n“އަހަރެން ބޭނުންވީ އެ ފޮނި ބޮޑާކުއްޖާއަށް އަހަރެން މިއީ ކިހާވަރެއްގެ މީހެއްކަން އަންގާލަދޭން… އަހަންނަށް ތްރެޓްކުރީމަ އޭނަ ރިގްރެޓްކުރާވަރުކުރަން ބޭނުންވީ… އަހަރެންނަށް ދުވަހަކު ފޯލްނުވާނަމޭ ބުނީމަ އަހަރެންދެކެ ލޯބިވާވަރުކުރަން ބޭނުންވީ… އެތަށް އަންހެންކުދިންނެއް އަހަންނަށް މަރުދަންޖެހެން ތިބިއިރު ނައިނާވެސް އަހަންނާއި ހެދި އެހާވަރުވާނެކަން އަހަރެން ތާބިތުކޮށްދޭން ބޭނުންވީ… އަހަރެންގެ ކުރިމަތީ މާގަދަވެގެން އުޅޭތީ އީގޯ ދައްކާލަށް ބޭނުންވީ… ސީ ވޯޒް ދަ ފަސްޓް ވަން ޓު ހާރޓް މައި ޕްރައިޑް… ފަހުން އަހަރެން ފަހަތުން މޮޔަވެގެން އުޅެން ހެދީމަ ބޮލަށް އުނދަގޫވެގެން ރައްޓެހިވީ… ޔޫ ކޯލް އިޓް ލަވް މިކް… ވަޓް… އައި ނެވަރ ބްލީވް އިން ސަޗް ބަލަންޑަރސް…” ފަހު ޖުމްލަތަކާއިއެކު ހައިޒަލްގެ މޫނުމަތީ ކުޅެލި ނުސިޔާނު ހިނިތުންވުމާއިއެކު ހީލީ ހުރިހާ ހިތާމައެއް ފޮރުވާލަމުންނެވެ. އެރީތި ލޯ އޭރު ތެމިފައިވާއިރު އެ ހިނިތުންވުން ހާސްހިތާމަައަށްވުރެ ވޭންދެނިވިއެވެ.\nއެވަގުތު ބާރަށް ކެބިންގެ ދޮރު ޖެހިގެންދިޔުމާއިއެކު ހައިޒަލްގެ ނަޒަރުވެސް ދޮރާއި ދިމާލަށް ދަތުރުކުރިއެވެ. ހިނދުކޮޅަކަށް ހައިޒަލްގެ ނޭވާހުއްޓުނުހެން ހީވިއިރު ހިތުގެ ތެޅުންވެސް މަޑުޖެހިލިހެން ހީވިއެވެ.\nހިތާ ފުރާނައިން… (18)\nYey jiji first dhw…will comment kiyaalaafa ingey dhiroo❤❤❤❤💚💚🌷🌷🌷💖💖😋😋😉🥰🥰🤭🤭\nyeah jiji first… im waiting for your comment\nReaders heres 39 th part… hope all will like this part too… enjoy reading and feel free to comment.. next part will be uploaded on sunday night… keep waiting… good night\nWhat?… Naina tha eii… Shit I’m so curious… Btw mivaahaka nimeni kithah vana Episode in??…\nhehhee lets c dww..\nHeii.. Second dhw… V reethi mi prt vxx… Hama bala bala huhta thi up kuhdhinii.. 😘😘😘\nMi second dhw… Alhe naina ar haixal ar gulhuvaba….\nheheheh its upto haizal ehnu.. ehnmeehunge zaathee diri ulhumaa kulheykah nuvaane.. hingaaa haizal kuranulheykameh balaalamaa dww\nAlheyy..story haadha sad ey dhw🙁🙁🙁..Ekm mi part vec vv lwbi ingey..Dhiraa v molhu aslahvec❤❤🙄🙄😘😘😘🥰🥰😍😍🙂🙂🧡🧡💕..v kiyaa hithun indha mi bai vec nimuny..can’t wait fr the next..lysm\nStory is awsome . when is next part .\nVv reethi mi part vas ☺\nDhn abadhu mihen vanee hurihaa vaahaka ehga family majubooru kohgen ehn meehakaa inun lwbivaa meehaa ah hurt kurun I hate this 😏\nDhn angaba naina ah keehvekan ehn hadhany.. edhemeehun Mary kuriya nudhehchey 😒\nBala mi shelyn mee kithah firi huhdha vegn ulhey myhe tha??myhegeanbakah ve hure ehn firihenaka ran kiey tha alhe..boa halaaku..haizal ves veje nun thankolhe firihenaka vaan…thiha findi myhaku nama kyve naina ai dhimala belumuge kurin ves loabi va bapage huhdha nuhoadhy…foohi veje kiyan ves mi story\nthnkx for the cmpliment\nAwwwn varah salhi varah touching good work and keep it up dhiraa 👏😘\nAlhe dhen oiy thanakun neregen ves shaleen ge firimeehaa genes bala varah dhera ve ey naina ah ehaa dhera goiy goiy vaathy hai n naina ah marry kureveyne gotheh veythoa ehnu ulhenvee alhaan menge andhiri faraiy varah engen beynunvey lock kohfa huri room ge hageegaiy ves\nFaathi dhiraa ahves miulheny mayaan vee thaneh neyngigen… hai aai naina gulhen hurihyaa adhi gulheyne… dhen alhaan faleehaih kohlanvaanee ragalhu vagutheh ga dho… lock kohfa huri room and there is much more things.. keep waiting\nEkam dhiraa thihen hadhan vaane tha kudhin foohi vaanennu kiyan..vaahaka nimmaalaany kithah vana episode in??when next part?cant wait..\nthere will be lot of twits… adi neinge bunaakah mee liyamun daa vaahaka eh veema\nmirey up kohla dheeba or tmrw morning ga.. plx. story is nice\nDear… mirey thankolheh avahah upkohdheveytho balaanan ingey.. thankss for the comment\nRahtehi kuhjaku mi vaahaka varah reehchey buneema kiyan feshee..\nNow mi part aa hama ah ai iru varah rythi..\nKiyaahithun kiyaalevey vaahaka akah vehje..\nNext part ah inthizaaru kurevey..\nBt sifakurun thakuga thankolheh ginain ehgotheh beynun kohfa hun’nakah faahaga kohlevey..\nBt story is super..\nthankss dear… it meansalot for me… and dear thibunikanthah ragalhu kohlaanan ingey…\nDhiraa dear kobaatha 40 vana episode waiting….kiyaa hithun nuhurevey\ndear 40th vana part upkohlaafa ihnaaneee


Raees Yamin aa eku beyvi council baddhalu vun sahha noon kamah Election ah angaifi | Mihaaru\nޕީޕީއެމްގެ މުސްތަޝާރު އަދި ރައީސް އަބްދުﷲ ޔާމީންގެ ބެއްލެވުމުގެ ދަށުން ރޭ ބޭއްވި "ކައުންސިލް" ބައްދަލުވުން ދަރުބާރުގޭގައި ކުރިއަށް ދަނީ. - ފޮޓޯ: ނިހާން/ޓުވިޓާ\nރައީސް ޔާމީނާ އެކު ބޭއްވި ކައުންސިލް ބައްދަލުވުން ސައްހަ ނޫން ކަމަށް އިލެކްޝަނަށް އަންގައިފި\n17 އޮކްޓޯބަރ 2016 - 15:55 33 comments\nރައީސް އަބްދުﷲ ޔާމީނަށް ތާއީދުކުރައްވާ މެންބަރުންނާ އެކު ދަރުބާރުގޭގައި ރޭ ބޭއްވީ ޕީޕީއެމްގެ ސައްހަ ކައުންސިލް ބައްދަލުވުމެއް ނޫން ކަމަށް، އެ ޕާޓީގެ ރައީސް އިއްޔެ އައްޔަންކުރެއްވި ސެކްރެޓަރީ ޖެނެރަލް އަބްދުލް އަލީމް މިއަދު އިލެކްޝަންސް ކޮމިޝަނަށް އަންގަވައިފި އެވެ.\nދަރުބާރުގޭގައި ޕީޕީއެމްގެ އިން ބައްދަލުވުމެއް ބޭއްވީ ޕާޓީގެ ރައީސް އެ ޕާޓީ ހުއްޓުމަކަށް ގެނެސްފައިވާ ކަމަށް ބުނެ ކޯޓަށް ހުށަހެޅި މައްސަލާގައި ކުރި ހުކުމަކަށް ފަހު އެވެ. އެ ހުކުމުގައި ވަނީ ޕާޓީގެ މުޝްތަޝާރާ ޕާޓީގެ ހިންގުން ހަވާލުކޮށް، 24 ގަޑިއިރު ތެރޭގައި ކައުންސިލް ބައްދަލުވުމެއް ބޭއްވުމަށް މުޝްތަޝާރުގެ މައްޗަށް އަމުރުކުރާ ކަމަށެވެ. އެހެންވެ ރޭ ބޭއްވި ބައްދަލުވުން ކުރިއަށް ދިޔައީ ޕީޕީއެމްގެ މުޝްތަޝާރު ރައީސް ޔާމީންގެ ރިޔާސަތުގައި އިންނަވައިގެންނެވެ.\nއިލެކްޝަންސް ކޮމިޝަންގެ ރައީސް އަހުމަދު ސުލައިމާނަށް އަލީމް ފޮނުއްވި ސިޓީގައި ވިދާޅުވެފައި ވަނީ "ކޮންމެވެސް ފަރާތަކުން ދައުވަތު ދެއްވައިގެން ކަމަށް ބުނެ ރޭ ދަރުބާރުގޭގައި ބޭއްވި ކަމަށް ބުނާ ޕީޕީއެމްގެ ކައުންސިލް ބައްދަލުވުމަކީ ސައްހަ ބައްދަލުވުމެއް ނޫން" ކަމަށެވެ.\nއެ ސިޓީގައި އޭނާ ވިދާޅުވެފައި ވަނީ ޕީޕީއެމްގެ ކައުންސިލް ހިންގާ ގަވައިދުގެ އަށް ވަނަ މާއްދާގައި ބުނާ ގޮތުން ކައުންސިލްގެ ބައްދަލުވުންތަކަށް ދައުވަތު ދިނުމުގެ އިހުތިޔާރު އޮންނަނީ ޕާޓީގެ ރައީސަށް ކަމަށެވެ. އަދި ރޭ ބައްދަލުވުމަށް ދައުވަތުދީފައި ވަނީ އެހެން ފަރާތަކުން ކަމަށާއި ރޭގެ ނިންމުންތައް ވާނީ ބާތިލް ކަމަށް އަލީމް ވިދާޅުވެފައިވެ އެވެ.\nއޭނާ ވިދާޅުވެފައި ވަނީ އެ ޕާޓީގެ އަސާސީ ގަވައިދުގެ 57 ވަނަ މާއްދާ ބުނާ ގޮތުން މުސްތަޝާރަކީ ޕާޓީ ހިންގުމުގައި އަދި ޕާޓީގެ ސިޔާސަތުތައް ކަނޑައެޅުމުގައި އެއްވެސް އަމަލީ ދައުރެއް އޮންނަ ފަރާތެއް ނޫން ކަމަށެވެ.\nރައީސް ޔާމީންގެ ފެކްޝަނުން ރޭ ބޭއްވި ކައުންސިލް ބައްދަލުވުމަށް ފަހު އެމަނިކުފާނު ނުކުމެވަޑައިގަންނަވަނީ.---ފޮޓޯ: މުހައްމަދު ޝަރުހާން/މިހާރު\nއެ ސިޓީގެ އިތުރުން ޕީޕީއެމްގެ ރައީސް މައުމޫން އަބްދުލް ގައްޔޫމް ވަނީ އެ ޕާޓީގެ ސެކްރެޓަރީ ޖެނެރަލްގެ މަގާމުގައި ހުންނެވި މުހައްމަދު ތޮލާލު އިސްތިއުފާދެއްވުމުން އެ މަގާމަށް އިއްޔެ ބޭއްވި ކުއްލި ކައުންސިލް ބައްދަލުވުމުން އަލީމް އައްޔަންކުރެއްވިކަން އަންގަވައިފަ އެވެ.\nއިލެކްޝަނަށް ކޮމިޝަނަށް ފޮނުއްވި އެހެން ސިޓީއެއްގައި، ޕީޕީއެމްގެ ޕާޓީގެ ނައިބު ރައީސް ކަމުގެ މަގާމުގައި ހުންނެވި އަބްދުއްރަހީމް އަބްދުﷲ އާއި ޒާހިދު ރަމީޒް ވަކިކުރިކަން ވެސް ރަސްމީކޮށް ވަނީ އަންގައިފަ އެވެ. އަދި އެ ދެ ބޭފުޅުން ވަކިކުރެއްވުމުން އެ މަގާމުގައި ހުސްވެފައިވާ ކަމަށް ވެސް ސެކްރެޓަރީ ޖެނެރަލް އަލީމް ފޮނުއްވި ސިޓީގައި ވިދާޅުވެފައިވެ އެވެ. އަދި އަކައުންސިލުން ވަކިކުރެއްވި ބޭފުޅުންގެ އިތުރުން ކައުންސިލަށް ކުރީގެ ހޯމް މިނިސްޓަރު އުމަރު ނަސީރާއި އަހުމަދު ސޮފްވާން އައްޔަންކުރި ކަން ވެސް އަންގައިފަ އެވެ.\nރައީސް ޔާމީން ރިޔާސަތުގައި އިންންވައިގެން ރޭ ބައްދަލުވުމުގައި ޕީޕީއެމްގެ ސެކްރެޓަރީ ޖެނެރަލްގެ މަގާމަށް ފ. ނިލަންދޫ ދާއިރާގެ މެމްބަރު އަބްދުﷲ ހަލީލް އަދި ޑެޕިއުޓީ ސެކްރެޓަރީ ޖެނެރަލްގެ މަގާމަށް އިގްބާލު އާދަމް އައްޔަންކޮށްފައިވެ އެވެ.\nމީގެ އިތުރުން ސިޔާސީ ޕާޓީތަކުގެ ބައްދަލުވުމުގައި ޕީޕީއެމް ތަމްސީލު ކުރައްވާނެ ދެ ބޭފުޅުން ވެސް ޔާމީން ފެކްޝަނުގެ ކައުންސިލް ބައްދަލުވުމުން ވަނީ ނިންމަވައިފަ އެވެ. އެއީ ޕީޖީ ލީޑަރު އަހުމަދު ނިހާނާއި ފޮނަދޫ ދާއިރާގެ މެމްބަރު އަބްދުރަހީމް އަބްދުﷲ އެވެ. މައުމޫން ފެކްޝަނުން ކުރިން ވަނީ ޕާޓީތަކުގެ ބައްދަލުވުމަށް ދިއްގަރު ދާއިރާގެ މެމްބަރު ފާރިސް މައުމޫނާއި ތުލުސްދޫ ދާއިރާގެ މެމްބަރު މުހަންމަދު ވަހީދު ހަމަޖައްސައިފަ އެވެ.\nއިލެކްޝަންސް ކޮމިޝަނުން މިއަދު ބުނެފައި ވަނީ ވެރިކަންކުރާ ޕީޕީއެމް ދެ ފަޅިވެ، ދެ ފެކްޝަނެއްގެ ގޮތުގައި ހިންގަން ފަށާފައިވާ އިރު އޭގެ ތެރެއިން ރަނގަޅީ ކޮން ބައެއްކަމާ މެދު ގޮތެއް ނިންމޭނީ ދެ ފަރާތުން ފޮނުވާ ލިއުންތައް ލިބުމުން ކަމަށެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް ޕީޕީއެމް ކައުންސިލް ރައީސް އަބްދުﷲ ޔާމީން\nޕީޕީއެމުން މައުމޫން ވަކިކުރުމާމެދު މިރޭ ގޮތެއް ނިންމަނީ